Kaleyge Vaguthu hamavejje - avahah nukumey | Fenvaru Online\nކަލޭގެ ވަގުތު ހަމަވެއްޖެ - އަވަހަށް ނުކުމޭ\n05:49 - 20 މެއި 2020 -0ކޮމެންޓް\nމި ވާހަކަ ޚާއްޞަކުރެވިފައިވަނީ ތިބާއަށެވެ. ކިޔާލާށެވެ. އޭރުން ތިބާއަށް އެކަން ޤަބޫލުކުރެވޭނެއެވެ.\nއެއްދުވަސްވަރެއްގައި މަސްވެރިއަކު އުޅުނެވެ. އޭނާގެ މަސައްކަތުގައި އޭނާ ވަރަށް ކާމިޔާބެވެ. ކޮންމެ ދުވަހަކު ﷲ ގެ އިރާދަފުޅާއެކު 1 މަސް ބާނައެވެ. އެ މަސް ހުސްވުމުން އެހެން މަހެއް ބޭނުމައްޓަކާ އަތިރިމައްޗަށްދެއެވެ.\nއެއްދުވަހަކު އޭނާގެ އަންހެނުން މަސް ކަނޑަމުން ދަނިކޮށް އަޖައިބުކުރުވަނިވި ކަމެއް ފެނިއްޖެއެވެ. އޭނާއަށް ފެނުނީ މަހުގެ ބަނޑުތެރެއިން މުތެކެވެ.\nމުތެއް، މަހެއްގެ ބަނޑުތެރެއިން... ސުބުޙާނަ ﷲ...!!!\n"ލޯބިވާ! ލޯބިވާ! ނިކަން މިއޮއް ފެނުނު އެއްޗަކަށް ބަލާބަލާށެވެ. "\n"މިއީ މުތެއް!، މުތެއް؟!"\nމަސްވެރިޔާ އެ މުތް ހިފައިގެން އޭނާގެ އަވައްޓެރި ގަހަނާ ފިހާރައަކަށް ދިޔައެވެ. ފިހާރައިގެ ސޭޓު އެ މުތަށް ބަލާލުމަށްފަހު ބުންޏެވެ. ތިޔަފަދަ ރިތީ މުތެއްގަތުމުގެ މާލީ ތަނަވަސް ކަމެއް އަހަރެންގެ ނެތެވެ. ތިޔައި އަގުކުރެވޭނެއެއްޗެއް ނޫނެވެ.!\nއެކަމަކު، ތިޔަ ހިފައިގެން އަވަށުގެ މުއްސަނދި ވިޔަފާރިވެރިއެއްގެ ގާތަށް ދާށެވެ. އޭނާއަށް ތިޔަ ގަނެވިދާނެއެވެ.\nއެހެންކަމުން މަސްވެރިޔާ އަވަށުގެ ބޮޑު ވިޔަފާރިވެރިއެއްގެ ކައިރިއަށްދިޔައެވެ. އަދި އެވާހަކަތައް ކިޔައިދިނެވެ. އެ ވިޔަފާރިވެރިޔާ ބުންޏެވެ. ﷲ ގަންދީ ބުނަމެވެ. އަޚާއެވެ! ތިޔައީ އަގުނުކުރެވޭނޭ އެއްޗެކެވެ! އެކަމަކު އަހަރެން ޙައްލެއް ބުނެފާނަމެވެ. ރަށުގެ ގަވަރުނަރުގެ ގާތަށް ތިޔަ ހިފައިގެން ދާށެވެ. ތިޔަ ގަތުމުގެ ޤާބިލްކަން ހުރީ ހަމައެކަނި އޭނާގެއެވެ.\nމަސްވެރިޔާ އަގުބޮޑު ޚަޒާނާ ހިފައިގެން ގަވަރުނަރުގެ ދޮރުކޮޅުގެ ކުރިމަތީގައި ހުއްޓިލައިގެން ހުއްޓެވެ. އެތެރެއަށް ވަނުމުގެ އިޒުނަ ލިބެންދެނެވެ.\nގަވަރުނަރަށް އެ ފެނުމާއެކު ބުންޏެވެ. މި އަގުބޮޑު މުތަކީ އަހަރެން ހޯދަމުން އަންނަ އެއްޗެކެވެ. އެކަމަކު މިއަށް އެކަށީގެންވާ އަގު އަހަރެން ތިބާއަށް ދޭނޭ ގޮތެއް ނޭނގެއެވެ. އެކަމަކު އަހަރެންގެ ޚަޒާނާ ގުދަނަށް ތިބާ ވައްދާނަމެވެ. އަދި6ގަނޑިއިރު ދޭނަމެވެ. ގެންދެވުނު ވަރަކަށް ގެންދާށެވެ. މި މުތުގެ އަގަކީ އެޔެވެ.\nމަސްވރިޔާ ބުންޏެވެ. "ސާޙިބާއެވެ. އެ ވަގުތު2ގަޑިއިރަށް ހަދައިދެވިދާނެތޯއެވެ.6ގަޑިއިރަކީ އަހަރެން ކަހަލަ މަސްވެރިއަކަށް ވަރަށް ދިގު މުހުލަތެކެވެ."\nގަވަރުނަރު ބުންޏެވެ. " ނޫނެކެވެ.!6ގަޑިއިރުގެ ތެރޭގައި ބޭނުން އެއްޗެއް ގެންދާށެވެ."\nދެން އޭނާ ޚަޒާނާ ތަކުގެ ތެރެއަށްވަނެވެ. އޭނާއަށް ފެނުނީ މާ ސިންގާ ކޮޓަރިއެއްގެ ތެރެއިން ތިން ކޮޓަރިއަކަށް ވަދެވޭގޮތަށް ހެދިފައިވާތީއެވެ.\nއޭގެ އެއް ކޮޓަރީގައިވަނީ ތަފާތު ގަހަނާތަކާއި، ރަނާއި ރިއްސެވެ. އަނެއްކޮޓަރީގައިވަނީ އަގުހުރި، ރީތި، އަރާމު ތަންމަތިތަކެވެ. މީހަކަށް އެ ފެނިއްޖެނަމަ އެތާގައި ނިދުމަށް އެދޭނެއެވެ. އަނެއް ކޮޓަރީގައިވަނީ ތަފާތު މީރު ކާނާތަކާއި ބުއިންތަކެވެ.\nމަސްވެރިޔާ ހިތަށްއެރިއެވެ. "ހަ ގަޑިއިރު ... އަހަރެންފަދަ އާދައިގެ މީހަކަށް ހަ ގަޑިއިރު އެކަށީގެން ނުވެއެވެ. މި ހަ ގަޑިއިރުތެރޭގައި އަހަރެން ކުރާނީ ކޮންކަމެއްބާއެވެ؟! އެންމެ ރަނގަޅެވެ. އަހަރެން ތިންވަނަ ކޮޓަރިން ފަށާނީއެވެ. އެތާނގައިވާ ކާތަކެތިން އަހަރެންގެ ބަނޑުފުރެންދެން ކާނީއެވެ. އޭރުން އެންމެ ބޮޑު ރަނުގެ ޚަޒާނާ އުފުލާނެހާ ބާރު އަހަރެންގައިގައި ހުންނާނެއެވެ."\nދެން އޭނާ ތިންވަނަ ކޮޓަރިއަށްގޮސް ކައި ކައި ބަނޑުފުރިއެވެ. ދެން އޭނާ ގަހަނާތަކުން ފުރިފައިފާ ފުރަތަމަ ކޮޓަރިއާއި ދިމާއަށް މިސްރާބުޖެހިއެވެ.\nދިޔަމަގުމަތީގައި އޭނާއަށް މަޑު އަރާމު ތަންމަތިތައްވާ ދެވަނަ ކޮޓަރިފެނުނެވެ. އަދި ހިތައްއެރިއެވެ. "އަހަރެން ގިނައިން ކެއުމުގެ ސަބަބުން މިވަނީ ވަރުބަލިވެފައެވެ. އަހަރެން ނިދާލާއަރާމުކޮށް ގައިގައި ވަރުޖައްސާލުމަކުން ގޯހެއްނެތެވެ. އޭރުން އަހަރެންނަށް އެންމެބޮޑު ޚަޒާނާ ފަސޭހަކަމާއެކު އުފުލޭނެއެވެ. މިއީ އަހަރެންނަށް ދެން ލިބޭނޭ ފުރުޞަތެއްނޫނެވެ. އަހަރެންގެ މޮޔަކަމުންނޫނީ އަހަރެން މި ފުރުޞަތު ނަގާނުލާނެއެވެ. "\nދެން އޭނާ އެނދަށްއަރާ އޮށޯވެއްޖެއެވެ. އަދި އަރާމުނިދީގެ ތެރެއަށް ގެނބިގެން ހިނގައްޖެއެވެ.\nއޭގެ އިރުކޮޅެއްފަހުން މީހަކު އޭނާއަށް ގޮވާތީ އަޑުއިވިއްޖެއެވެ. " ތެދުވާށެވެ. ތެދުވާށެވެ. މިހިރަ މޮޔަ މަސްވެރިޔާއެވެ. ކަލޭގެ ވަގުތު ހަމަވެއްޖެއެވެ.. !!!"\n"އޭނ.. ކީކޭ؟ އެކަމަކު އަހަރެން އަދި އެއްވެސް އެއްޗެއް ނުގެންދަމެވެ."\n"އާއެކެވެ! ހަމަ މިހާރު ނުކުންނާށެވެ."\n"އާދޭސްކޮށްފާ ބުނަމެވެ. އަހަރެން މި ފުރުސަތުގެ ބޭނުން އަދި ނުކުރަމެވެ. އާދޭސްކުރަމެވެ."\n"މިހާރު ކަލޭ މި ޚަޒާނާތަކުގެ ތެރޭގައި ހަ ގަޑިއިރު ހޭދަކޮށްފިއެވެ. އެކަމަކުވެސް އެއްވެސް އެއްޗެއްނުގެދަންހެއްޔެވެ؟ މިހާރު ކަލޭގެ ފަރުވާކުޑަކަމުން ހޭ އަރައި އަދިވެސް އިތުރަށް އެދެނީ ހެއްޔެވެ؟ ކަލެއަށް މި ހުރިހައި ގަހަނާތައް އެއްކޮށް ގެންދިޔުމުގައި ހަށިގަނޑު ވަރުބަލި ނުކުރެވުނީ ކީވެހެއްޔެވެ؟ ދެން އޭގެއަށް މޮޅު ކާނާ ގަނެ، ކަލެއަށްޓަކާ އަރާމު ތަންމަތިތައް ތައްޔާރު ނުކުރެވުނީސް ހެއްޔެވެ؟ އެކަމަކު ކަލޭވީ ފަރުވާކުޑަ މޮޔައަކަށެވެ. ހަމަ މިހާރު އޭނާ ބޭރަށްލާށެވެ. "\n"ނޫން!! ނޫން!! އެހެން ނުހަދާ! އެހެންނުހަދާ!"\nއެކަމަކު މިވާހަކައިގެ ޢިބުރަތެއް އަދި ނުނިމެއެވެ.\nވާހަކައިގައި ގެނެވުނު "މުަތުގެ" މަތިން ހަނދާން އެބަހުރި ހެއްޔެވެ؟\nއެއި ތިބާގެ "ފުރާނައެވެ."\nއެއީ އަގެއްނުވާ ބޮޑު ޖަވާހިރެކެވެ.!!!\nއެކަމަކު ތިބާ އޭގެ އަގުވަޒަން ނުކުރެއެވެ.\nއަދި "ޚަޒާނާ ކޮޓަރިތަކަކީ" މި ދުނިޔޭގެ ދިރިއުަޅުމެވެ."\nއޭގެ ބޮޑުކަން ނިކަން ބަލާބަލާށެވެ. އަހަރެމެންގެ ވަގުތުތައް ހޭދަކުރަނީ އޭގެ ފަހަތުން ދުވުމުގައެވެ.\n"ގަހަނާ"ތަކަކީ ހެޔޮ ޢަމަލެވެ.\n"އަރާމު ތަންމަތި ތަކަކީ" ތަންދޮރު ނޭނގުމެވެ.\n"ކާނާ އާއި ބުއިން"ތަކަކީ ދުނިޔަވީ އެދުންތަކެވެ.\nއަދި އެކުވެރި މަސްވެރިޔާއަކީ ތިބާއެވެ. މިވާހަކަ ކިޔާ މީހާއެވެ. މިވާހަކަ މާނަ ކުރެވުނީ ތިބާއަށެވެ.\nތިބާ ނިދިން ހޭލަންވީވަގުތު އަދިވެސް ނާންނަނީތޯއެވެ!؟؟\nއަދި އަރާމު ތަންމަތިތައް ދޫކޮށްލާކަށް ނުވޭތޯއެވެ؟!\nއަދި ތިބާގެ ކުރިމަތީގައިވާ ގަހަނާތައް އެއްކުރާކަށް ނުވޭތޯއެވެ.\nތިބާއަށް ދެވިފައިވާ ވަގުތު ހަމަވުމުގެ ކުރިންނެވެ. އޭރުން ތިބާ އެކަމާ މެދު ހިތާމަނުކުރާނެއެވެ.\nސޫރަތުލް މުއުމިނޫން ގައި ﷲ ސުބްޙާނަހޫ ވަތަޢާލާ ވަޙީކުރައްވާފައިވެއެވެ.\nحَتَّىٰٓ إِذَا جَآءَ أَحَدَهُمُ ٱلْمَوْتُ قَالَ رَبِّ ٱرْجِعُونِ (99)لَعَلِّىٓ أَعْمَلُ صَٰلِحًا فِيمَا تَرَكْتُۚ كَلَّآۚ إِنَّهَا كَلِمَةٌ هُوَ قَآئِلُهَاۖ وَمِن وَرَآئِهِم بَرْزَخٌ إِلَىٰ يَوْمِ يُبْعَثُونَ(100)\n"އެއުރެންގެ ގާތަށް މަރު އަތުވެއްޖެއުމަށް ދާންދެނެވެ. އެހިނދު އޭނާ ބުނެތެވެ. އަޅުގެ ވެރިރަސްކަލާކޯ! ތިމަން އަޅާ (ދުނިޔޭގަ ޙަޔާތަށް) އަލުން އަނބުރާ ފޮނުއްވާންދޭވެ.\n(އެއީ) ތިމަން ފަހަތައް ދޫކުޅަކަންތަކުގައި ޞާލިޙް ޢަމަލު ކުޅައުމުގެ އެދުމުގައެވެ. ހަމަހިލާ އެހެންނަކުން ނުވާނެއެވެ. ހަމަ ކަށަވަރުން އެއީ އޭނާ ބުނެލާ ބަހެކެވެ. އެއުރެންގެ ފަހަތުގައި ވަނީ ފަރުދާއެކެވެ. އެއުރެން އަލުން ދިރުއްވާ ދުވަހަކަށް ދާންދެނެވެ. "\n-ނެގިފައި ވަނީ ޤަޞަޞުލް އިސްލާމިއްޔަތްް\nކުރާ ކޮންމެ ކަމެއްވެސް ވީ އެންމެ ރަނގަޅަށް ކުރަންވާނެ\nކިތަންމެ ބައްތިއެއް ބޭލިއަސް އޭގެ ހުޅުކޮޅު ނިއްވާލާނަން


Sunil shetty ge hagu dharifulhu ves bollywood ah\nސުނިލް ޝެޓީގެ ހަގު ދަރިފުޅުވެސް ބޮލީވުޑަށް\nސުނިލް ޝެޓީ (ވ) އާއި ދަރިފުޅު އާހަން --\nބޮލީވުޑް އެކްޓަރު ސުނިލް ޝެޓީއަކީ އެ ދާއިރާގައި އަދިވެސް އެބަހުއްޓެވެ. ސުނިލްގެ ފިލްމަކަށް އޭނާގެ ފޭނުން އިންތިޒާރު ކުރަމުންދާއިރު، އޭނާގެ ދޮށީ ދަރިފުޅު މީގެ ތިން އަހަރު ކުރިން ވަނީ ދާއިރާއަށް ނިކުމެފަ އެވެ. ސުނިލްގެ ދޮށީދަރިފުޅު އާތިޔާ ޝެޓީ އެންމެ ފުރަތަމަ ފެނުނީ 2015 ގައި ފިލްމު "ހީރޯ" އިންނެވެ. އޭގެ ފަހުން 2017 ވަނަ އަހަރު "މުބާރަކާން" ގައި މަސައްކަތްކޮށް މިދިޔަ އަހަރުގެ ފިލްމް "ނާވާބްޒާދޭ" ގައިވެސް އާތިޔާ މަސައްކަތް ކުރި އެވެ. ދެން އެންމެ އަވަހަށް ފެންނާނީ ސުނިލްގެ ހަގު ދަރިފުޅު ވެސް ބޮލީވުޑްއަށް ނިކުންނަތަނެވެ.\nރިޕޯޓުތައް ބުނާ ގޮތުގައި ސުނިލްގެ ހަގު ދަރިފުޅު އަހާން ޝެޓީ އޭނާގެ ފުރަތަމަ ފިލްމަށް އަންނަނީ ތައްޔާރު ވަމުންނެވެ. އަހާން ފުރަތަމަ ފެންނާނީ މިލަން ލޫތްރިއާ ޑައިރެކްޓް ކުރާ، އެކްޝަން ޑްރާމާ ފިލްމަކުން ކަން މިހާރު ވަނީ ޔަގީންވެފަ އެވެ. މިއީ މިދިޔަ އަހަރު ބޮކްސް އޮފީހުގައި ބޮޑު ކާމިޔާބެއް ހޯދި ތެލުގޫ ފިލްމް އާރްއެކް-100 ގެ ހިންދީ ރީމޭކެވެ.\nމި ފިލްމަށް ތައްޔާރު ވުމުގެ ގޮތުން އަހާން މިހާރު އަންނަނީ ލީޑު ރޯލުގެ ތަމްރީނުތައް ކުރަމުންނެވެ. ފިލްމުގެ ޝޫޓިން ފެށުމުގެ ކުރިން ހަށިގަނޑަށް ބޭނުންވާނެ ބޮޑެތި ބަދަލުތަކެއް ގެންނަން މަސައްކަތް ކުރާ ކަމަށް ރިޕޯޓުތައް ބުނެ އެވެ.\nއާހަން ޝެޓީ މިހާރު އަންނަނީ ފުރަތަމަ ބޮލީވުޑް ފިލްމުގެ މަސައްކަތް ކުރަމުން --\nފިލްމުގެ ޝޫޓިންއަށް ތައްޔާރުވަމުން އަންނަ އަހާންއަށް ވެސް ބޮލީވުޑްގައި އޭނާގެ ބައްޕަ ދެއްކި ފަދަ ހުނަރެއް ދެއްކޭނެ ކަމަށް މިހާރުވެސް ގިނަބަޔަކު ދަނީ ސޯޝަލް މީޑިއާގައި ބުނަމުންނެވެ. އާހަން އާއި ސުނިލް ޝެޓީގެ ޒުވާން ދުވަސްވަރު ހުރި ގޮތް ވައްތަރު ވުމުން މި ދާއިރާގައި އޭނާއަށް އުއްމީދު އޮތް ކަމަށް އެކި ފަރާތްތަކުން ބުނެ އެވެ.


vnews - Villa College ge5dharivaraku ACCA ge imthihaanun 1 vana hoadhaifi\n14 އޯގަސްޓް 2018\nދުނިޔޭގެ އެކި ގައުމުތަކުން އޭސީސީއޭގެ އީމްތިހާނުގައި ބައިވެރިވި ދިވެހި ދަރިވަރުންގެ ތެރެއިން 1 ވަނަ ވިލާ ކޮލެޖުގެ5ދަރިވަރަކު ހޯދައިފިއެވެ.\nވިލާ ކޮލެޖުން ބުނީ ޖޫން މަހު ބޭއްވި އޭސީސީއޭގެ އިމްތިހާނުގައި ދުނިޔޭގެ އެކި މުއައްސަސާތަކުން ދަރިވަރުން ބައިވެރިކޮށްފައިވާއިރު، މިއިމްތިހާން ހެދި ދިވެހި ދަރިވަރުންގެ ތެރެއިން ވިލާ ކޮލެޖުގެ5ދަރިވަރަކު 1 ވަނަ ހޯދީ 12 ޕޭޕަރުގެ ތެރެއިން5ޕޭޕަރަކުން 1 ވަނަ ހޯދައިގެން ކަމަށެވެ. އެއީ ސްކިލް ލެވަލްގެ4ޕޭޕަރަކުންނާއި ޕްރޮފެޝަނަލް ލެވަލް 1 ޕޭޕަރަކުންނެވެ.\nމި5ޕޭޕަރުގެ ތެރެއިން ސްކިލް ލެވަލްގެ ޕާފޯރމަންސް މެނޭޖްމަންޓުންނާއި ފައިނޭންޝަލް ރިޕޯޓިންގ އާއި މި ދެމާއްދާއިން ވިލާ ކޮލެޖުގެ ދަރިވަރު ހަލީމަތު ލަޔާން އަބްދުﷲ (ދާވިޔާގެ /ޅ. ނައިފަރު) ވަނީ 1 ވަނަ ހޯދާފައެވެ.\nސްކިލް ލެވަލްގެ ޓެކްސޭޝަނުން 1 ވަނަ ހޯދާފައިވަނީ ވިލާ ކޮލެޖުގެ ދަރިވަރު، އަލީ އާލިފު (ފަތަނގުމާގެ/ތ. ކިނބިދޫ) އެވެ.\nސްކިލް ލެވަލްގެ ފައިނޭންޝަލް މެނޭޖްމަންޓުން 1 ވަނަ ހޯދާފައިވަނީ ވިލާ ކޮލެޖުގެ ދަރިވަރު، އާމިނަތު ޝުއާއު މުހައްމަދު (މ. އާރތު/ މާލެ) އެވެ.\nމީގެ އިތުރަށް އޭސީސީއޭގެ ޕްރޮފެޝަނަލް ލެވަލްގެ ބިޒިނަސް އެނަލިސިސް އިން 1 ވަނަ ހޯދާފައިވަނީ ވިލާ ކޮލެޖުގެ ދަރިވަރު ބުންޔާމީން މުހައްމަދު (ޒުރިޔާނުގެ/ ހއ. ދިއްދޫ ) އެވެ.\nވިލާ ކޮލެޖުގެ5ދަރިވަރަކު ބައިނަލްއަގުވާމީ އިމްތިހާނެއްގައި ހޯދި މިކާމިޔާބީ ފާހަގަކޮށް އެކޮލެޖުގެ އިސްވެރިން ވަނީ މިދަރިވަރުންނަށް މަރުހަބާ ވިދާޅުވެފައެވެ.


މަޤާމުގެ ނަންބަރު: 319966\nޑިވިޜަން/ ސެކްޝަން: ފިޝަރީޒް ކޮމްޕަލަޔަންސް ސެކްޝަން\nޓެކްނިކަލް ކޯ އެލަވަންސް: މުސާރައިގެ %28 (ޓެކްނިކަލް ކޯ އެލަވަންސް ދެވޭނީ ޓެކްނިކަލް ކޯ އެލަވަންސް ދިނުމަށް ހަމަޖެހިފައިވާ އުޞޫލުން ފިޝަރީޒް، މެރިން ސައިންސް ގެ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7އިން ފެށިގެން މަތީގެ ސަނަދެއް ޙާސިލްކޮށް ހުށަހަޅާ ފަރާތްތަކަށެވެ. އަދި ޓެކްނިކަލް ކޯ އެލަވަންސް ހަމަނުޖެހޭ ފަރާތްތަކަށް ހަމަޖެހިފައިވާ އުޞޫލްގެ ތެރެއިން ސަޕޯޓިންގ ކޯ އެލަވަންސްގެ ގޮތުގައި -/1100 ރުފިޔާ ލިބޭނެއެވެ.)\nފިޝަރީޒް ކޮމްޕްލަޔަންސް ސެކްޝަންގެ މަސައްކަތްތައް ރާވާ ހިންގާ ސެކްޝަންގެ މުވައްޒަފުންގެ މަސައްކަތްތައް ސްޕަވައިޒްކުރުން.\nފިޝަރީޒް ރެގިއުލޭޝަން އެންޑް ލައިސަންސިންގ އާބެހޭ އެންމެހައި މަސައްކަތްތައް ހިންގާ ނުހިނގާގޮތް ބަލާ މޮނިޓަރ ކުރުން.\nމަސްވެރިކަމުގެ ޤާނޫނުގެ ދަށުން ސެކްޝަނަށް ކުރުން ލާޒިމްކުރާ އެންމެހައި މަސައްކަތްތައް ކުރެވޭނެ އިންތިޒާމް ހަމަޖެއްސުން.\nމިނިސްޓްރީގެ ބޭނުމަށް މަސްވެރިކަމާއި، މަސްވެރިކަން ރާވާ ހިންގާ ބެލެހެއްޓުމާ ގުޅޭގޮތުން ފަންނީ ރިޕޯރޓް ތައްޔާރުކުރުން.\nއިންޑިއަން އޯޝަން ޓޫނާ ކޮމިޝަންގެ ރީޖަނަލް އޮބްޒާވަރ ސްކީމް ދިވެހިރާއްޖޭގައި ޤާއިމް ކުރުމަށް ކުރަންޖެހޭ މަސައްކަތްތައް ކުރުން.\nމަސްވެރިކަމާއި ގުޅޭ ގޮތުން އެކިއެކި ޤަވާއިދުތައް ތަންފީޒު ކުރުމަށް ބޭނުންވާ އިދާރީ އޮނިގަނޑު ފަރުމާކޮށް ހިންގުން.\nމސްވެރިންގެ ދުވަސް ފާހަގަ ކުރުމަށް މިނިސްޓްރީގެ ލެވެލްގައި ކުރާ މަސައްކަތްތަކުގައި ބައިވެރިވެ، އެކަމަށްޓަކައި ހިންގާ ޕްރޮގްރާމްތައް ރާވާ ހިންގުމުގައި ލަފަޔާ މަޝްވަރާ ދިނުން.\n1- ފިޝަރީޒް، މެރިން ސައިންސް ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާޞިލްކޮށްފައިވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެން4އަހަރު ދުވަހުގެ ތަޖުރިބާ ލިބިފައިވުން. ނުވަތަ\n2- ފިޝަރީޒް، މެރިން ސައިންސް ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nވަޒީފާއަށް އެދޭ ފޯމް މި މި މިނިސްޓްރީގެ ރިސެޕްޝަނުންނާއި ވެބްސައިޓް www.fishagri.gov.mv ލިބެން ހުންނާނެއެވެ. އަދި މި މިނިސްޓްރީގެ ވެބްސައިޓުން މި ފޯމް ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ސެޕްޓެމްބަރ 01 ވާ އަންގާރަ ދުވަހުގެ 13:30 ގެ ކުރިން މިނިސްޓްރީ (ހ. ވެލާނާގެ7ވަނަ ފަންގިފިލާ) އަށެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\n03 މުޙައްރަމް 1442\nޕަބްލިޝްކުރި ތާރީޚު: 23 އޮގަސްޓް 2020\nސުންގަޑި: 01 ސެޕްޓެންބަރު 2020 1330


SunOnline: Vaguthu dheefi nama Koeman Barcelona thafaathu team akah hadhaane: Gurdiola\nވަގުތު ދީފި ނަމަ ކޫމަން ބާސެލޯނާ ތަފާތު ޓީމަކަށް ހަދާނެ: ގާޑިއޯލާ\nޢަބްދުﷲ އައިމަން 25 Oct 2020, 07:44\nބާސާގެ ކޯޗު ރޮނާލްޑް ކޫމަން އަދި މެންޗެސްޓާ ސިޓީގެ ކޯޗު ޕެޕް ގާޑިއޯލާ --- ފޮޓޯ//ލައިވްސްކޯ\nބާސެލޯނާގެ މިހާރުގެ ކޯޗު ރޮނާލްޑް ކޫމަންއަށް އެކަށީގެންވާ ވަގުތު ދީފި ނަމަ އެ ޓީމަކީ ތަފާތު ޓީމަކަށް ހަދާނެ ކަމަށް ބާސެލޯނާގެ "ގޯލްޑެން ޖެނެރޭޝަން ޓީމް" އަށް ކޯޗުކަން ކޮށްދިން ޕެޕް ގާޑިއޯލާ ބުނެފި އެވެ.\nބާސެލޯނާގައި ކުޅުންތެރިންގެ ގޮތުގައި އެކުގައި ވަގުތު ހޭދަކޮށް، އެއް ރޫމެއް ވެސް ޝެއާ ކުރި ގާޑިއޯލާއާއި ކޫމަން އަކީ މިއަދުގެ ފުޓުބޯޅައިގައި އެންމެ މަތީ ފަންތީގެ ދެ ކޯޗުންނެވެ. ކުލަބް ފުޓުބޯޅައިގައި ގާޑިއޯލާ ލިބެން ހުރި ހުރިހާ ކާމިޔާބީއެއް ބާސެލޯނާއާ އެކު އަހަރުތަކެއް ކުރިން ހޯދުމަށްފަހު މިހާރު އޭނާ ކޯޗުކަން ކޮށްދެމުން އަންނަނީ މެންޗެސްޓާ ސިޓީއަށެވެ.\nދުނިޔޭގެ ގަދަބާރު ނެދަލޭންޑް ފުޓުބޯޅައިގެ ބޮޑު މަންޒަރުން ދުރަށް ޖެހި ދަށަށް ފޭދެމުން ދަނިކޮށް އެ ޓީމާ ހަވާލުވެ އަލުން ޔޫރޮޕުގެ އެންމެ މަތީ ހަރުފަތްތަކުގައި ވާދަކުރާ ޓީމަށް ހަދައިދިނީ ކޫމަން އެވެ. އެއަށް ފަހު އޭނާ ބާސެލޯނާއާ ހަވާލުވީ މިހާރު ކުރިއަށްދާ ސީޒަން ފެށުމަށެވެ.\nކޫމަންގެ އިރުޝާދާ އެކު ބާސެލޯނާގެ ކުޅުމަށް މިހާރު ވެސް ބޮޑު ބަދަލެއް އައިސްފި އެވެ. ޒުވާން ކުޅުންތެރިންނަށް އިސްކަންދީގެން ބާސެލޯނާގެ މުޅި ފިލޯސޮފީ ބަދަލު ކުރުމަށް ކޫމަން އަމާޒު ހިފާފައިވާ އިރު، މިހާތަނަށް ރަނގަޅު ނަތީޖާތަކެއް ވެސް ނެރެފި އެވެ. އެކަމަކު ލީގުގައި އެންމެ ފަހުން ކުޅުނު މެޗުގައި ގެޓާފޭ އަތުން 0-1 އިން އެ ޓީމު ބަލިވެފައިވާ އިރު، މިރޭ އެ ޓީމު ނުކުންނާނީ އެންމެ ބޮޑު ވާދަވެރިޔާ ރެއާލް މެޑްރިޑާ ދެކޮޅަށެވެ.\n"ބައެއް ކަންކަމުގައި އެންމެ ފުރިހަމަ ނަތީޖާއެއް ނެރުމަށް އެކަށީގެންވާ ވަގުތު ބޭނުންވާނެ. ރޮނާލްޑްއަށް ވެސް ބާސެލޯނާގައި ވަގުތު ބޭނުންވޭ. ބާސެލޯނާ ފަދަ ހާއްސަ ކުލަބެއްގައި ބޭނުންވާ ބައްޓަމަށް ކުޅުން ބަދަލުކުރަން ވަގުތު ބޭނުންވާނެ،" ކޫމަންގެ މަސައްކަތާ ބެހޭ ގޮތުން ވާހަކަ ދައްކަމުން ގާޑިއޯލާ ބުންޏެވެ.\nގާޑިއޯލާ ބުނީ، ވަގުތު ދީފި ނަމަ ކޫމަންއަށް ބާސެލޯނާއަކީ ތަފާތު ޓީމަކަށް ހެދޭނެ ކަމުގެ ޔަގީންކަން އެބައޮތް ކަމަށެވެ. އަދި ކޮންމެ ޓީމަކަށް ވެސް ސީޒަންގެ ފުރަތަމަ ކޮޅު އުނދަގޫތަކާ ކުރިމަތިވާނެ ކަމަށާއި، ސީޒަން ކުރިއަށްދާ ވަރަކަށް އެކަން ރަނގަޅުވެ، ކުލަބުގެ ފެންވަރު އޮޅުންފިލާނެ ކަމަށް ގާޑިއޯލާ ބުންޏެވެ.\nވެސްޓްހަމްއާ ދެކޮޅަށް މެންޗެސްޓާ ސިޓީ ކުޅޭ މެޗަށް ލަންޑަންއަށް މިއަދު ސިޓީގެ ކުޅުންތެރިން ފުރާއިރު، އެވަގުތު ދިމާވަނީ އެލްކުލެސިކޯގެ ވަގުތަށް ކަމަށް ގާޑިއޯލާ ވަނީ ބުނެފަ އެވެ. ބާސެލޯނާއާ އެކު 14 ޓްރޮފީ ކާމިޔާބު ކުރި ގާޑިއޯލާ އަކީ 2012 ވަނަ އަހަރު އެކުލަބު ދޫކޮށްލި ފަހުން ވެސް ބޮޑެތި މެޗުތައް ބެލުމަށް ބާސެލޯނާގެ ސްޓޭޑިއަމަށް ގަވާއިދުން ހާޒިރުވާ ކޯޗެކެވެ.\nތަށްޓަށް ކުޅޭ އިރު އެކްސްޕެރިމެންޓް ކުރެވޭކަށް ނެތް: މޯހަން\nބޭރު ޓީމުތަކާ ދެކޮޅަށް ކުޅެން ނުލިބުމުގެ ކަންބޮޑުވުން\nމެސީގެ ސެލަބްރޭޝަނާ ހެދި ބާސެލޯނާއަށް ޖޫރިމަނާއެއް


Dhaifalhaairu undhagoovaa nama fini ehcheh dhee!\nދަތްފަޅާއިރު އުނދަގޫވާނަމަ ފިނި އެއްޗެއްދީ!\nތުއްތު ކުދިންގެ ދަތް ފަޅާއިރު ބައެއް ކުދިންނަށް ބަދަލުތަކެއް އާދެ އެވެ. އުޅުމަށާއި ނިދުމާއި ކެއުމަށްވެސް މި ބަދަލު އާދެ އެވެ. ދަތްފަޅާއިރު ކުދިން ކާހިތްނުވެ ކެއުމާއި ދުރުވެ އެވެ. ބައެއް ބެލެނިވެރިންނަށް މިކަންކަން ފާހަގަ ކުރެވިދާނެ އެވެ. ހުރިހާ ކުދިންނަށް އެއްގޮތެއް ނުވެސް ވެދާނެ އެވެ. ހެދިބޮޑުވުމުގައި ވެސް އެކި ކުދިން ތަފާތު ވުމުން އެކި ކުދިންނަށް ދަތްފެޅުމުގައި ވެސް އެކި ގޮތްތައް މެދުވެރިދާނެ އެވެ. އަދި ބައެއް ކުދިންނަށް އެއްވެސް އުދަގުލެއް މި މައިލްސްޓޯން ރީޗްވުމުގައި ނުފެނުމަކީ ވެސް އެކަށީގެންވާ ކަމެކެވެ.\nތުއްތު ކުދިންގެ ދަތް އާއްމުކޮށް ފަޅަން ފަށަނީ ހަ މަހުން ކަމުގައިވީ ނަމަވެސް ފުރަތަމަ ދަތްފެޅުން6މަހާއި ތޭރަ މަހާއި ތެރޭ މަހާއި ދޭތެރެ އެވެ. މި ދޭތެރޭ ކޮންމެ އިރެއްގައި ވެސް ދަތް ފަޅާފާނެ އެވެ. އަދި ބައެއް ކުދިން އަވަސް ވެގެން4މަހުގައި އާއި މަދު ކޭސަސްގަ ވިހާއިރު ވެސް ދަތްފަޅާފައިވާ ކުދިން ހުރެއެވެ.\nއާއްމުކޮށް ތުއްތު ކުދިން ކޮންމެ އެއްޗެއްވެސް ލާނީ އަނގަޔަށެވެ. މިއީ ދަތްފެޅުމާއި ގުޅުން ހުރި ކަމެއް ނޫނެވެ. ދަތްފަޅާނަމަ ދަތް ނިކުތުމަށްޓަކައި ހިރުގަނޑުގައި ކުޑަކޮށް ފުއްޕާފައި ހުރެ އެވެ. އަދި މިގޮތަށް ދެ ތިން ދުވަހު ހުރުމަށްފަހު ދަތް ނިކުމެ އެވެ. އަދި ދަތްނިކުންނަ އިރު ތަދުވެ، އުދަނގޫ ވެގެން އުޅެއެވެ.\nދަތްފަޅާއިރު ކުދިންގެ އުޅުމަށް ބަދަލު އާދެއެވެ. މިގޮތުން އާއްމުކޮށް އުޅޭއިރަށްވުރެ ބޮޑަށް ރުންކުރުވެއެވެ. ބުނެދޭން ނޭނގޭކަހަލަ އުނދަގޫތަކެއް ކުއްޖާއަށް ވުމުން އުޅުމަށް ބަދަލު އައުމަކީ އެކަށީގެންވާ ކަމެކެވެ. އެހެން ކަމުން އާއްމުކޮށް އޮންނަ ކެއުމާއި، ނިދުމުގެ ޝެޑިއުލާއި އެއްގޮތަށް ނުދެވުމަކީ ވެސް އެކަށީގެންވާ ކަމެކެވެ. މިހެންވުމުގެ ސަބަބުން އަދި އިތުރަށް ކުއްޖާ ވަރުބަލިވެއެވެ.\nއަދި މިޔާއި އެކު ދަތްފަޅާ ދުވަސްވަރު އާއްމުކޮށް ސޮނިބާލާވަރަށް ވުރެ ގިނައިން ތުއްތުކުދިންގެ ސޮނި ފައިބައެވެ. މިއީ ދަތްފެޅުމުގައި ކުޅު ސްޓިމުއުލޭޓްވާތީ މެދުވެރިވާކެމެކެވެ. އެހެންކަމުން މި ދުވަސްވަރު ސޮނި ފޮތި ކޮޅު ގެ ބޭނުން ބޮޑެވެ.\nދަތް ފަޅާއިރު ކުއްޖާއަށްވާ އުނދަގޫތަށް ކުޑަކުރުމުގެ ގޮތުން ކުރެވިދާނެ ބައެއް ކަންކަން ހުރެއެވެ. މިގޮތުން ފުރަތަމަކަމަކަށް އަތް ރަނގަޅަށް ދޮވުމަށްފަހު ކުއްޖާގެ ހިރުގަނޑު އިނގިލިއަކުން މަސާޖްކޮށްލަދޭށެވެ. ދެން ރަނގަޅީ ކޮންމެވެސް ފިނިއެއްޗެއް ކުއްޖާއަށް ދިނުމަށެވެ. މިގޮތުން ނުވަތަ އެ ކުދިންގެ ސޮނިރުމާ ކޮޅު ފިނިކޮށްލާފައި ދޭންވީއެވެ.\nތުއްތު ކުދިންނަކީ ކޮންމެއެއްޗެއްވެސް ވަރަށް އަވަހަށް އަންގަޔަށްލާ ބަޔަކަށްވުމުން މި ކަންކުރުމުން ހިރުގަނޑަށް ފިނިވެ އެކުދިންނަށް ފަސޭހަވެއެވެ.މީގެ އިތުރުން6މަސް ފުރިފައިވާ ކުދިންނަމަ ފިނިކުރި ކަރާ، ކިއުކަމްބާ ކަހަލަ އެއްޗެއް ދެވިދާނެއެވެ. އަދި ޔޯގަޓާއި ފުރުޓާއި އެކުދިން ބޯ ހާއްސަ ކިރު (ފޯމިއުލާ) އާއި މޭވާ އަޅައިގެން ލޮލީއެއްވެސް ތައްޔާރުކޮށްފައި ދެވިދާނެއެވެ. އެހެންނަމަވެސް މި ފަދަ އެއްޗެއް ދޭ އިރު އަބަދުވެސް ކަރުގައި އަޅައިގަނެ ކަމެއް ވާތޯ އަބަދުވެސް ބަލަންވާނެއެވެ.\nސޮނި ފޭބުން ގިނަ ވެފައިފާ ދަނޑިވަޅެއްގައި މާ ގިނައިން ސޮނި ފޮހެންޔާ ކުއްޖާގެ އަނގަކައިރި މޫނުގައި ރޭޝްވުމަށްވެސް ބައެއް ފަހަރު ދިމާވެއެވެ. މިފަދަ ހާލަތެއް މެދުވެރިވިޔަނުދިނުމަށް އަބަދުވެސް މޫނުގައިވެސް ކޮންމެވެސް ކަހަލަ މޮއިސްޓަރައިޒިންގް ކްރީމެއް އުނގުޅިދާނެއެވެ.\nފުރަތަމަ ދަތްފެޅުމުގެ އުފަލުގައި ފޮޓޯއެއް ނަގާލާށެވެ. އަދި ދަތް ފެޅުމުން އެންމެ ތުއްތު އިރުން ފެށިގެން ކުއްޖާއަށް ދަތްއުނގުޅުމަށް ބުރުހެއް ހޯދާދީ ދަންއުގުޅުމަށް ދަސްކޮށްދޭށެވެ.


ސޭފް ޓުއަރިޒަމް ޓްރެއިނިންގ ޕްރޮގްރާމް ކެޔޮދޫގައި ކުރިއަށް ގެންގޮސްފި\nބުރާސްފަތި ،31 އޮކްޓޯބަރ 2019 / 16:16\nސޭފް ޓުއަރިޒަމްގެ ދާއިރާއިން ކުޑަކުދިން ހިމާޔަތް ކުރުމަށް ފުލުހުން ކުރަމުންދާ މަސައްކަތްތަކުގެ ތެރެއިން ސޭފް ޓޫރިޒަމް ޓްރެއިނިންގެ ނަމުގައި ފުލުހުން ހިންގަމުން އަންނަ ޕްރޮގްރާމުގެ ހަތަރު ވަނަ ބެޗު ވ. ކެޔޮދޫގައި ކުރިއަށް ގެންގޮސްފިއެވެ. މި އޮކްޓޯބަރު މަހުގެ 26 ވަނަ ދުވަހު ހިންގި މި ޕްރޮގްރާމަކީ ރާއްޖޭގެ ޓުއަރިސްޓް ރިސޯރޓް ތަކުގައި މަސައްކަތްކުރާ އޮޕަރޭޝަނަލް … ތަފްސީލް\nދުނިޔޭގެ ކުޑަކުދިންގެ ދުވަސް ހއ. އަތޮޅުގައި ފާހަގަކުރުމާ ގުޅޭގޮތުން މަޝްވަރާ ބައްދަލުވުމެއް ބާއްވައިފި\nބުރާސްފަތި ،31 އޮކްޓޯބަރ 2019 / 13:26\nފުލުހުންނާއި ޔުނިސެފް އާ ގުޅިގެން މިއަހަރުގެ ދުނިޔޭގެ ކުޑަކުދިންގެ ދުވަސް ހއ. އަތޮޅުގައި ފާހަގަކުރުމާ ގުޅޭގޮތުން މަޝްވަރާ ބައްދަލުވުމެއް ބާއްވައިފިއެވެ. މިއަދު އިސްކަންދަރު ބިލްޑިންގގައި ބޭއްވި މި މަޝްވަރާ ބައްދަލުވުމުގައި ކުޑަކުދިންގެ ދުވަސް ފާހަގަ ކުރުމަށްޓަކައި ކުރިއަށްގެންދާނެ ޕްރޮގްރާމްތަކާއި ކުޑަކުދިންނާއި ގުޅުންހުރި ހުރިހާ މުއައްސަސާތަކުން ގުޅިގެން ހޭލުންތެރިކުރުމުގެ ގޮތުން ކުރެވިދާނެކަންކަމާ ގުޅޭގޮތުން މަޝްވަރާކޮށްފައިވެއެވެ. އަދި ހއ.އަތޮޅުގައި މި ހަރަކާތް … ތަފްސީލް\nމ. ވޭވަށު ގޭގެއަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފި\nބުރާސްފަތި ،31 އޮކްޓޯބަރ 2019 / 12:55\nމ. މުލަކުގައި މަސައްކަތްކުރާ ފުލުހުން އެ އަތޮޅު ވޭވަށު ގޭގެއަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފިއެވެ. މި ހިނގާ އޮކްޓޯބަރު މަހުގެ 30 ވަނަ ދުވަހު މުލަކު ޕޮލިސް ސްޓޭޝަނުން ކުރިއަށް ގެންދިޔަ މި ޕްރޮގްރާމުގައި، ފުލުހުންގެ ފަރާތުން ރައްޔިތުން ބޭނުންވާ ކަންކަން އޮޅުންފިލުވައި ރައްޔިތުންގެ ހުރި ކަންބޮޑުވުންތައް އޮޅުންފިލުވާފައިވެއެވެ. އަދި ކުށުގެވެށިން ސަލާމަތްވެ … ތަފްސީލް\nމަސްތުވާތަކެއްޗާއެކު 18 އަހަރުން ދަށުގެ ކުއްޖަކު ގާދިއްފުށިން ހައްޔަރުކޮށްފި\nބުރާސްފަތި ،31 އޮކްޓޯބަރ 2019 / 12:53\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ތ. ތިމަރަފުށީ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި 18 އަހަރުން ދަށުގެ ކުއްޖަކު މަސްތުވާތަކެއްޗާއެކު ތ. ގާދިއްފުށިން ހައްޔަރުކޮށްފިއެވެ. އެކުއްޖާ ހައްޔަރުކޮށްފައިވަނީ ގާދިއްފުށީގައި މަސްތުވާތަކެތި ބޭނުންކޮށް މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން މި އޮކްޓޯބަރު މަހުގެ 30 ވަނަ ދުވަހު ހިންގި … ތަފްސީލް\nފްރަންޓްލައިންގައި މަސައްކަތްކުރާ ފުލުހުންނަށް ލިޓަސް އިން ހެލްމެޓް ހަދިޔާ ކޮށްފި\nބުރާސްފަތި ،31 އޮކްޓޯބަރ 2019 / 11:44\nފްރަންޓްލައިންގައި މަސައްކަތްކުރާ ފުލުހުންނަށް ލިޓަސް އިން ހެލްމެޓް ހަދިޔާ ކޮށްފިއެވެ. ހެލްމެޓް ހަދިޔާ ކުރުމަށް އިސްކަންދަރު ބިލްޑިންގގައި މިއަދު ބޭއްވި ރަސްމިއްޔާތުގައި ފުލުހުންގެ ފަރާތުން މި ހެލްމެޓްތަކާ ހަވާލުވެލެއްވީ ހެޑް އޮފް ސެންޓްރަލް ޕޮލިސިންގ ކޮމާންޑް، އެސިސްޓެންޓް ކޮމިޝަނަރ އޮފް ޕޮލިސް އިސްމާއީލް ނަވީނެވެ. ހެލްމެޓްތަކާ ހަވާލުވެލައްވައި އެސިސްޓެންޓް ކޮމިޝަނަރ އޮފް ޕޮލިސް އިސްމާއީލް ނަވީން ދެއްކެވި ވާހަކަ … ތަފްސީލް\nމ. މުލީ ގޭބިސީތަކަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ފަށައިފި\nބުރާސްފަތި ،31 އޮކްޓޯބަރ 2019 / 9:50\nމުލަކަތޮޅު މުލި ޕޮލިސް ސްޓޭޝަނުގައި މަސައްކަތްކުރާ ފުލުހުން އެރަށުގެ ގޭގެއަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ފަށައިފިއެވެ. މި ހިނގާ އޮކްޓޫބަރު މަހުގެ 25 ވަނަ ދުވަހުން ފެށިގެން ސިލްސިލާކޮށް ކުރިއަށް ގެންދާ މި ޕްރޮގްރާމުގައި މުލީގެ ހުރިހާ ގެއަކަށް ޒިޔާރަތްކޮށް މަޢުލޫމާތު ދިނުމަށްވަނީ ހަމަޖެހިފައެވެ. އެގޮތުން މުލީގައި ދެމުންދާ ފުލުހުންގެ ޚިދުމަތާމެދު ރައްޔިތުން ދެކޭގޮތާއި … ތަފްސީލް\nކެލައަށް މަސްތުވާތަކެތި އެތެރެ ކުރަން އުޅުނު މީހަކު ހައްޔަރުކޮށްފި\nބުދަ ،30 އޮކްޓޯބަރ 2019 / 15:00\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ހއ. ކެލާ ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ކެލައަށް މަސްތުވާތަކެތި އެތެރެ ކުރަން އުޅުނު މީހަކު ހައްޔަރުކޮށްފިއެވެ. މި މައްސަލައާ ގުޅިގެން ހައްޔަރުކޮށްފައިވަނީ 27 އަހަރުގެ ދިވެހި ފިރިހެނެކެވެ. މި މީހާ ހައްޔަރު ކޮށްފައިވަނީ ހއ. އަތޮޅު ރަށަކުން ފުރައިގެން ކެލައަށް ދަތުރުކުރަމުންދާ ލޯންޗަކުން … ތަފްސީލް\nނަޑެއްލާ ސްކޫލުގެ ބެލެނިވެރިން ހޭލުންތެރިކުރުމުގެ ޕްރޮގްރާމެއް ކުރިއަށް ގެންގޮސްފި\nބުދަ ،30 އޮކްޓޯބަރ 2019 / 14:36\nސްކޫލްތަކުގެ ބެލެނިވެރިން ހޭލުންތެރިކޮށް މަޢުލޫމާތު ދިނުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ގދ. ނަޑެއްލާ ސްކޫލްގެ ގްރޭޑް7އިން ގްރޭޑް 10 އަށް ތަޢުލީމު ހާސިލުކުރަމުންދާ ދަރިވަރުންގެ ބެލެނިވެރިން ހޭލުންތެރި ކުރުމަށް މަޢުލޫމާތު ދިނުމުގެ ޕްރޮގްރާމެއް ރަތަފަންދޫ ޕޮލިސް ސްޓޭޝަނާއި ނަޑެއްލާ ސްކޫލު ގުޅިގެން ކުރިއަށް ގެންގޮސްފިއެވެ. މި ހިނގާ އޮކްޓޯބަރު މަހުގެ 27 ވަނަ … ތަފްސީލް\nހޯރަފުށީގައި ކުރިއަށް ގެންދިޔަ ކުޅިވަރުން ފަހިކަން، ފުޓްސަލް ޓްރެނިންގ ޕްރޮގްރާމް ނިންމައި ބައިވެރިންނަށް ސެޓުފިކެޓުދީފި\nބުދަ ،30 އޮކްޓޯބަރ 2019 / 13:28\nކްރައިމް ޕްރިވެންޝަން އެންޑް ޕަބްލިކް އެފެއާޒް ޑިޕާޓްމަންޓާއި ހއ. ހޯރަފުށި ޕޮލިސް ސްޓޭޝަނާއި ހޯރަފުށި ކައުންސިލް ގުޅިގެން އެރަށުގައި ކުރިއަށް ގެންދިޔަ އަމާންވެށި ޕްރޮގްރާމްގެ ދަށުން ކުރިއަށް ގެންދިޔަ ‘ކުޅިވަރުން ފަހިކަން’ ފުޓްސަލް ޓްރެއިނިންގ ޕްރޮގްރާމް ނިންމުމުގެ ރަސްމިއްޔާތު ބާއްވައި ބައިވެރިންނަށް ސެޓުފިކެޓު ދީފިއެވެ. މި އޮކްޓޯބަރު މަހުގެ 29 ވަނަ ދުވަހުގެ ރޭ ހޯރަފުށި … ތަފްސީލް


SunOnline: #VAAHAKA: Yaaraae Loabi Dheyshey... Ep.14\nޔާރާއެ ލޯބިދޭށޭ... 14\nޔަޝްފާ ޙުސައިން 23 Feb 2021, 08:26\n"ހާދަ ދުރުގައޭ ތިހުރީ... މާމަ ކައިރިއަށް އައިސްބަލަ ދަރިފުޅާ..." އާއިޝާ ވަރަށް ލޯބިން ޖިލްވާއަށް ގޮވައިލިއެވެ. "ޖުއާން! މާމަ ބުނާ އެއްޗެއް ޖިލްވާއަށް ކިޔައިދީބަލަ..."\nޖިލްވާ ޖެހިލުންވެފައި ހުރެ ގޮސް އާއިޝާގެ ކައިރީގައި އިށީނެވެ. ދެއަތް ދެއަތާއި މޮޑެން ފެށިއެވެ. އާއިޝާ އިނީ ޖިލްވާގެ ކޮންމެ ހަރަކާތަކަށް ބަލާށެވެ.\n"ދަރިފުޅު މިހާރު ރަސްމީކޮށް މި އާއިލާ މީހަކަށް ވަނީއޭ... އެއްވެސް ކަމަކާ ލަދުގަންނާނެ ކަމެއް ނެތް..." ޖިލްވާގެ ބޮލުގައި ފިރުމައިލަމުން އާއިޝާ ބުންޏެވެ. "ދާއޫދު!... ދަރިފުޅު އިހަށް ކޮޓަރިއަށް ގޮސްލަންވީނު..."\nއާއިޝާ ހީކުރީ ދާއޫދު އިނުމުން ޖިލްވާ މާ ލަދުން އުޅެނީ ކަމަށެވެ. ދާއޫދު ބޯ ޖަހައިލަމުން ތެދުވެގެން ދިޔައެވެ.\nޖިލްވާއަށް ބަލައިލެވުނީ ޖުއާން އަށެވެ. ފެންކަޅިވެފައި އިނުމުން، ޖުއާންގެ މޫނު އޭނައަށް ފެނުނީ ފުސްކޮށެވެ. ޖުއާން ވެސް އިނީ ޖިލްވާއަށް ބަލަހައްޓައިގެންނެވެ. އާއިޝާ ފަހަރަކު ގަހަނާއެއް ނަގައި ޖިލްވާގެ އަތަށް ލައިދޭން ފެށުމުން ޖިލްވާގެ ކެތްތެރިކަން ކޮޅުންލިއެވެ. ކުއްލިއަކަށް ތެދުވެގެން ގޮސް ގެއިން ނުކުތެވެ.\n"މާމާ!... ކީއްކުރަންތަ ކަންކަމަށް ފޯސްކުރަނީ؟..." ޝަކުވާގެ ރާގެއްގައި ޖުއާންއަށް ބުނެވުނެވެ.\n"ޖުއާން މަޑުން އިނދޭ!..." އާއިޝާ ޖުއާންގެ ކަންފަތުގައި ހިފިއެވެ. "މީނަ މީހަކާ ދެވާނެ ކަމެއްވެސް ނެތް... އަންހެނެއްގެ އިހުސާސް ދުވަހަކު ނޭނގޭނެ... އަދިވެސް ހަމަ ސިކުނޑި ޅަ މަލެކޭ އެއްވަރު..."\n"އާ އާ އާ މާމާ ތަދުވެއޭ..." ކަންފަތުގައި ފިރުމަމުން، ޖުއާން އޭނާ އިންތަނުން ތެދުވިއެވެ.\n"އެ އަންހެންކުއްޖާ އެދިޔައީ ދެރަވެގެންނޭ... އަހަންނަށް އެކަން އެބަ އިހުސާސްވޭ..." އާއިޝާ އޭނަގެ މޭގައި އަތް ޖައްސައިލިއެވެ.\nޖިލްވާގެ އަމަލުން އާއިޝާއަށް ނެގުނީ ތަފާތު މާނައެކެވެ. ޖިލްވާއަށް މައިންބަފައިންގެ ލޯބި ނުލިބެނީއެވެ. އާއިޝާގެ ފަރާތުން އެފަދަ ލޯތްބެއް އިހުސާސް ކުރެވުމުން، މާ ބޮޑަށް ހިތުގައިޖެހި ދެރަވީއެވެ. އެއީ އާއިޝާ ގަބޫލު ކުރި ގޮތެވެ. ޖިލްވާއަށްޓަކައި އެހިތުން ދެވިފައިވާ މަޤާމް މަތިވެރިވި ސަބަބަކަށް އެކަން ވެގެން ދިޔައެވެ.\n"ދެންވެސް ނުހުރެ އޭނަ ކައިރިއަށް ދޭބަލަ..." ޖުއާން ހުއްޓުން އަރާފައި ހުރުމުން އާއިޝާ ބުންޏެވެ. "އަންހެނަކު ހަމައަކަށް އަޅުވަންވެސް ނޭނގެންޏާ، ކީއްކުރަން ފިރިހެނެކޭ ކިޔަނީ؟..."\nޖުއާން ނުކުތްއިރު، ޖިލްވާ އިނީ ގޭގެ އޮޅިގަނޑު މަތީގައި އިށީނދެލައިގެންނެވެ. ދެކަކުލުގައި ބޯ އަޅާލައިގެން އިންއިރު، ހިތުގައި ޖެހިޖެހިފައި ރޮނީއެވެ. ޖުއާން ގޮސް ޖިލްވާގެ ކައިރީގައި އިށީނެވެ. ކޮނޑުމަތީގައި އަތް ބާއްވައިލާފައި މަޑުމަޑުން ޖަހައިލިއެވެ. ޖިލްވާ އިސް އުފުލައިލިއިރު، ދެލޮލުން ހޯސްލާފައި ކަރުނަ އޮހެނީއެވެ.\n"ޖުއާން!..." ކުރެހިފައިވާ އަޑަކުން ޖިލްވާ ގޮވައިލިއެވެ. "އަހަންނަކަށް އިތުރަކަށް ޗީޓެއް ނުކުރެވޭނެ..."\nޖުއާންގެ ހިތުގައި ރިއްސައިލިއެވެ. ފެންކަޅިި ވިއެވެ.\n"އަހަންނަށް އެނގޭ..." ޖުއާން ބޯ ޖަހައިލިއެވެ. "އެކަމަކު..."\n"އަހަރެން ދެން ކިހިނެއް ހަދާނީ؟... މިކަން އެނގުނީމަ، މާމަ ކިހާ ދެރަވާނެ..." ޖިލްވާ އަނެއްކާވެސް ގިސްލާފައި ރޯން ފެށިއެވެ.\n"ވީގޮތް އެނގުނީމަ، އެންމެންވެސް އަންޑަސްޓޭންޑް ވާނެއޭ..." ޖުއާން ބުންޏެވެ.\nޖުއާން ޖިލްވާގެ ކަރުނަތައް ފޮހެދޭން ފެށިއެވެ.\n"ޖުއާން!... އަހަރެން ބޭނުން ހުރިހާ ވާހަކައެއް ކިޔައިދޭން..." ކަރުނަ ފޮހެމުން ޖިލްވާ ތެދުވިއެވެ.\n"ޖިލް ނޫން..." ޖުއާން މަސައްކަތް ކުރީ ޖިލްވާ ހުއްޓުވާށެވެ. "މިހާރަކު ނޫން..."\nޖުއާން ދެކޮޅު ހަދަހަދައި ހުއްޓާ، ޖިލްވާ ތެދުވެގެން ގޭތެރެއަށް ވަނެވެ. އޭރު އާއިޝާ ހުރީ ގަހަނާތަކުގެ ކައިރީގަ އެވެ. ދޮރާއި ފުރަގަސްދީގެންނެވެ. ޖިލްވާ އާއިޝާ އާއި ދާދި ގާތްވެފައި ވަނިކޮށް، ކޮންމެވެސް މީހަކު އޭނަގެ އަތުގައި ހިފައި ދަމައިގެންފިއެވެ. އަނގަމަތީގައި އަތްއަޅައި ދަމަމުން ކަަލަ ގޮތަކަށް ގެންގޮސް ކޮޓަރިއަކަށް ވައްދައި ދޮރު ޖެހިއެވެ. އެމީހަކު ޖިލްވާގެ ގައިން ދޫކޮށްލީ، ޖިލްވާ ހަމައަކަށް އެޅުމުންނެވެ. ޖިލްވާގެ ލޮލުގައި ފުރަތަމަވެސް އަޅައިގަތީ، ޒެނިލްގެ ކަޅުކަންގަދަ ދެ ބުމައެވެ. ރުޅި އައިސް ގޮށްޖަހާލައިގެން ހުރިއިރު، ކަޅި ޖަހައިވެސް ނުލައި ބަލަން ހުރިގޮތުން، ޖިލްވާގެ ގައިގައި ހުރި ލޯލިތައް ކޮޅަށް ޖެހުނެވެ.\n"މޮޔަވީތަ؟..." ޒެނިލް ހުރީ ނުރުހިފައެވެ. "މީ ކީއްކުރާ އެއްޗެއް؟..."\nޖިލްވާގެ ނިތްކުރީގައި އިނގިލި ޖައްސައި މަޑުމަޑުން ކޮއްޕައިލަމުން ޒެނިލް ބުންޏެވެ.\nޖިލްވާ ހުރީ ވާނުވާ ނޭނގި ދެލޯ ބޮޑުވެފައެވެ. ހަގީގަތް ހާމަކުރަން އޭނަ އިސްނެގިއިރު، ޒެނިލް އެކަމާއި ދެކޮޅުވީ ކީއްވެ ހެއްޔެވެ؟ ޖިލްވާ އެގެއިން ދިޔުން އެއީ ޒެނިލް ބޭނުންވި ގޮތެއް ނޫން ހެއްޔެވެ؟ ވީއިރު، މިއަދު ކުއްލިއަކަށް ހުއްޓުވީ ކީއްވެ ހެއްޔެވެ؟\n"އޯހް ޕްލީޒް، ކަމްއޯން..." ޒެނިލް ފުންކޮށް ނޭވާތަކެއް ލިއެވެ. "ޖަލަށް ދާންތަ ބޭނުމީ؟..."\nޒެނިލް ދެން ކުރި ސުވާލަކުން، ޖިލްވާއަށް ލިބުނީ ސިހުމެކެވެ. ޒެނިލްއަށް ހަގީގަތް އެނގުނީ ކޮންއިރަކު، ކިހިނެއް ހެއްޔެވެ؟ އަނެއްކާ ފައިލުގައިވާ ލިޔުންތައް ޒެނިލް މާ ކުރިން ބެލީ ހެއްޔެވެ؟ އެކަމަކު، އޭގައިވާގޮތުން، ކުށްވެރިއަކީ ޖިލްވާ އެވެ. ވީއިރު، ގާތިލެއްގެ ހިމާޔަތުގައި ޒެނިލް ކަހަލަ މީހަކު ނުކުމެދާނޭ ހެއްޔެވެ؟ ނޫނީ އެއީ ޒެނިލް ކުޅެލާ ޑްރާމާއެއް ހެއްޔެވެ؟ އޯގާތެރިކަން ދައްކައިގެން އޭނައަށް ލަނޑެއް ދޭން އުޅެނީ ހެއްޔެވެ؟\nޖިލްވާ ހުރީ ދެފިކުރެއްގައެވެ. ބުނާނެ އެއްޗެއް ވެސް ނޭނގިފައެވެ.\n"ބުދަކާތަ މި ވާހަކަ ދެއްކެނީ؟..." ޒެނިލް ބުންޏެވެ. "ކުރިން އޮއްޕާ، އޮއްޕާ، ކިޔަކިޔާފަ މިހެން ތުންކޮޅު ހަދާލާފަ އުޅުންއިރު އަހަރެން ހީކުރީ ވަރަށް ކެރޭ އަންހެން ކުއްޖެއް ކަމަށް..."\nޒެނިލް ޖިލްވާ ހަދާހެން ތުންކޮޅު އޫކޮށްލާފައި ވައްތަރެއް ޖައްސައިލިއެވެ. ޖިލްވާ ތުން ފިއްތާލައިގެން ޒެނިލްއަށް ބަަލަން ހުއްޓެވެ. އޭނަގެ ނޭވާ އަވަސްވީ، ޒެނިލް އޭނަގެ ސިފަތަކަށް ފާޑު ކިޔައި ދިމާކުރަން ފެށުމުންނެވެ.\n"އެއީ ބޭނުންވާ ގޮތެއް ނޫންތަ؟... އަހަރެން މިގެއިން ދާކަށްނު ބޭނުން ވަނީ..." ޖިލްވާ ދެ ދަތްޕިލަ ޖައްސައި ބާރުކޮށްލަމުން ބުންޏެވެ.\n"އޯކޭ!... ދޭ..." ޒެނިލް ބުންޏެވެ. "އެކަމަކު ޖަލަށް..."\n"އަހަރެން ޖަލަށް ދިޔައީމަ އަދި މާ ރަނގަޅެއްނު..." ރުޅި އަންނަގޮތް ދައްކައިލި ނަމަވެސް، ޖިލްވާގެ އަޑު ކުރެހުނެވެ. "އެހެންނޫނަސް، ކުށްވެރިން ތިބޭންޖެހޭނީ ޖަލުގަ..."\nޖިލްވާ އުޅުނީ ކޮޓަރިން ނުކުންނާށެވެ.\n"އާޙްޙްޙް.... ހާދަ ބޯވެސް ހަރު އަންހެންކުއްޖެކޭ..." ޒެނިލް އޭނާގެ ބޮލުގެ އިސްތަށިގަނޑުގެ ތެރެއަށް އިނގިލިތައް މަހައިލިއެވެ. "އޯކޭ!... އަހަރެންގެ ހެލްޕް ބޭނުމެއް ނޫންތަ؟..."\nނުބުނަން އުޅުނު ޖުމްލަ ޒެނިލްގެ ދުލުން ބޭރުވެއްޖެއެވެ. ފާޅުގައި ޖިލްވާއަށް އެހީވާން ބޭނުންވާކަން ނުދައްކަން އޭނަ ކުރި މަސައްކަތް ބޭކާރު ވީއެވެ. ޒެނިލް ބޭނުންވީ، ޖިލްވާ އޭނާގެ އަމިއްލަ ސަލާމަތަށް އެދި އާދޭސް ކުރާށެވެ. އެކަމަކު، އެ އަންހެންކުއްޖާ އެއަށްވުރެ ބޯހަރެވެ. ނޫނީ ސިކުނޑީގައި ތެތްކަމެއް ނެތީއެވެ.\nޖުއާން އާއި އާއިޝާ ތިބީ ޖިލްވާ ދިޔަތަނެއް ނޭނގި، ހާސްވެފައެވެ. ކުޑަ އިރުކޮޅެއްފަހުން، ޒެނިލް އާއިއެކު އައި ޖިލްވާ ފެނިފައި، އާއިޝާގެ ތުންފަތަށް ފުޅާ ހިނިތުންވުމެއް ވެރިވެއްޖެއެވެ.\n"އަހަރެންގެ ވާންއުޅޭ އަނބިމީހާ ނަގާނީ އަހަންނަށް ރީތި އެއްޗެއްސޭ މާމާ..." އާއިޝާގެ ކޮނޑުގައި ބޯ އަޅައިލަމުން ޒެނިލް އިޝާރާތްކުރީ ގަހަނާ ތަކަށެވެ.\nޖުއާން ވާނުވާ ނޭނގިފައި ޖިލްވާއަށް ބަލައިލިއެވެ. ޖިލްވާ ހުރީ ހަމަޖެހިފައެވެ. ކުރިން އެމޫނުން ފެނުނު އަސަރުތަކެއް މިހާރަކު ފެންނާކަށް ނެތެވެ. ޖިލްވާ އެ އަސަރުތައް ފޮރުވީ ހެއްޔެވެ؟ ނޫނީ ޒެނިލް އާއި ދެމީހުން މޮޅު ރޭވުމެއް ރާވައިލީ ހެއްޔެވެ؟ ވީގޮތް އެނގޭހިތުން ޖުއާން ޖިލްވާގެ ކައިރިއަށް ޖެހިލިއެވެ. އެކަމަކު، ޖިލްވާއަށް ވާހަކަ ދައްކާނެ ފުރުސަތެއް ޒެނިލް ނުދިނެވެ. ޖިލްވާ ގެންގޮސް ކައިރީގައި ބައިންދާފައި އަލިމަހެއްލާފައިވާ ރީތި އަނގޮޓިއެއް ދައްކައިލިއެވެ.\n"ޖިލްގެ ހިމަ އިނގިލިތަކާ މި އަނގޮޓި ވަރަށް ގުޅޭނެ..." ޖިލްވާގެ އަތް ދިނުމަށް ލޮލުން އިޝާރާތް ކުރަމުން ޒެނިލް ބުންޏެވެ. "ކަމަނާއަށް މި އަނގޮޓި ރީތިތަ؟..."\nގަތްލަދުން ޖިލްވާގެ މުޅި މޫނު ރަތްވިއެވެ. މީހެއްގެ މޫނަށް ބަލައިލަންވެސް ނުކެރިފައި އޭނަ އިނީ ތިރީ ތުންފަތުގައި ދަތްއަޅާލައިގެންނެވެ. ޒެނިލް ހީވަނީ ބަދަލެއް ހިފަން އުޅޭ ހެންނެވެ. ގަސްދުގައި ޖިލްވާ ލަދުގަންނުވަން އުޅޭހެންވެސް ހީވެއެވެ. ޖިލްވާ ބިރުން އުނގުގެ ތެރޭގައި އަތް ފޮރުވައިލިއެވެ. ޒެނިލް ގަދަކަމުން ކަހަލަގޮތަކަށް އެ އަތް ނެގިއެވެ. ޖިލްވާ އަތް މުށްކަވައިލި ނަމަވެސް އާއިޝާ ބަލަން އިނުމުން، ގަދަހަދަން ނުކެރި އިނގިލިތައް ސީދާކޮށްލައިފިއެވެ.\nޒެނިލް ޖިލްވާގެ އިނގިލީގައި އަނގޮޓި އަޅުވައިދީފައި އާއިޝާ އަށާއި ޖުއާންއަށް ދައްކައިލިއެވެ.\n"ރީއްޗެއްނު މާމާ..." ޒެނިލް ހިނިތުންވެލިއެވެ.\nއާއިޝާ ވަގުތުން ބޯ ޖަހައިލިއެވެ ޖުއާން އެއްޗެއް ނުބުނެ ފާޑަކަށް ބަލަން ހުރީއެވެ. ޒެނިލްގެ ހުނަރުވެރިކަން ފެނި، ޖިލްވާ އިނީ އަޖައިބުވެ، އަންތަރީސްވެފައެވެ.\n"މި އަނގޮޓި... ދެން މި ފަށް... އިތުރު އެއްޗެއް ބޭނުމެއް ނުވާނެ..." ޒެނިލް ދެން ނެގީ ރިހިކުލައިގެ ފަށެކެވެ.\nޖިލްވާ އަވަހަށް އޭނަ ލައިގެން އިން ޖެކެޓުން ކަރު ނިވާކޮށްލިއެވެ. އެންމެންގެ ތެރޭގައި ޒެނިލް އޭނަގެ ކަރުގައި ފަށް އަޅުވަން މަސައްކަތް ކޮށްފާނެއެވެ. އޭރުން އޭނައަށް ދެއްކޭނެ ބަހަނާއެއް ނޯންނާނެއެވެ. ޒެނިލްގެ ގާތްކަމެއް އޭނަ ބޭނުމެެއް ނުވެއެވެ. އަމުދުން އާއިޝާގެ ކުރިމަތީގައެވެ.\n"އެންމެ ރަނގަޅު!... މާމަ ވަރަށް އުފާވެއްޖެ..." އާއިޝާ ތެދުވިއެވެ.\nޖިލްވާގެ ބޮލުގައި ފިރުމައިލާފައި، ގަހަނާތައް ހިފައިގެން އާއިޝާ އެތަނުން ދިޔައެވެ. ޖިލްވާ ހިފަހައްޓައިގެން އިން ނޭވާ ދޫކޮށްލެވުނީ ދެނެވެ. އޭނަ އަވަހަށް ތެދުވެ، ޒެނިލް އާއި ދުރަށްޖެހުނެވެ. ދެ ދަތްޕިލަ ޖައްސައި ބާރުކޮށްލަމުން ޒެނިލް އާއި ދިމާއަށް ދެލޯ އަޅައިލިއެވެ.\nކައިވެނީގެ ހަފުލާއަށް ތަން ތައްޔާރު ކުރަމުން ދިޔައެވެ. މެންދުރު ނަމާދު ކުރިގޮތަށް ޖިލްވާ އިނީ، މުސައްލަމަތީން ތެދުވާ ހިތްވެސް ނުވެފައެވެ. ކައިވެނި އޮތީ ހަވީރުގެ ވަގުތުގައެވެ. ޒެނިލް އާއި ޖިލްވާ އެއްބަސްވި ފަދައިން ކައިވެނި ކުރަން ހަމަޖެހުނީ ގޭގައެވެ. ސިއްރު ކައިވެންޏެކެވެ. ގޭގައި އުޅޭ މީހުން ފިޔަވައި އިތުރު މީހަކަށް ދައުވަތެއް ނުދެއެވެ. ނަމަކަށް ކުރެވޭ ކައިވެންޏެއް އެހެން މީހުންނަށް ހާމަކުރުމުގެ މުހިއްމު ކަމެއް ކޮބައި ހެއްޔެވެ؟\n"އަހަރެން ހެލްޕް ވާނަން... ޖިލްވާއަށް އެނގޭނެ، އަހަންނަނީ ކިހާ ޕަވަފުލް މީހެއް ކަން... އެކަމަކު ޖިލްވާވެސް އަހަންނަށް ހެލްޕް ވަންޏާ... ބަދަލަށް ބަދަލު ނުލިބެންޏާ، ރިސްކެއް ނެގުމުގެ ބޭނުމެއް ކޮބާ؟... ލުކް!... ޖިލްވާވެސް އުޅޭނީ ޖިލްވާގެ ފައިދާއަށް... އަހަރެން، އަހަރެންގެ ފައިދާއަށް... އެއްވެސް މީހަކަށް ގެއްލުމެއް ނެތެއްނު... އަހަރެމެން ދެމީހުންގެ ފިޒިކަލް ރިލޭޝަންއެއް ނޯންނާނެ... އަހަންނަކަށް ޖިލްވާ ކަމަކުނުދޭ... ޖިލްވާއަކަށް އަހަރެން ކަމަކުނުދޭ... ސޯ ފިޒިކަލް ރިލޭޝަނަކަށް ދާންޖެހޭނެ ސަބަބެއްވެސް ނެތެއްނު..."\nޖިލްވާގެ ކަންފަތުގައި އައިސް ގުގުމައިލީ ޖިލްވާ ހަގީގަތް ހާމަކުރަން އުޅުނު ދުވަހު ޒެނިލް ދެއްކި ވާހަކަ ތަކެވެ.\nދެމީހުންނަށް އެއްގަލަކަށް އެރުނު ނަމަވެސް، ޖިލްވާ ހާސްވަނީއެވެ. ބިރުގަންނަނީއެވެ. ޒެނިލް އޭނަ އެ ގައުމަތީން ކޮއްޕައި ވައްޓައިލާނީ ކޮން އިރަކު ކޮން ވަގުތަކު ކަމެއް ނޭނގެއެވެ. ވައުދާއި ޚިލާފުވާން ބައެއް މީހުންނަށް ވަނީ މަދިރިއެއް މަރައިލުންހާ ފަސޭހަ ކަމަކަށެވެ. ކޮންމެ ގޮތަކަށް ކަންތައް ވިޔަސް، ޖިލްވާއަށް ޒެނިލްއަށް އިތުބާރު ކުރުންވީ އުނދަގޫ ކަމަކަށެވެ.\n"ދަރިފުޅާ!... ނުނިމޭތަ؟..." އާއިޝާ ދެވަނަ ފަހަރަށް ދޮރު ހުޅުވައިލި އިރުވެސް، ޖިލްވާ މުސައްލަ މަތީގައި އިނުމުން ސުވާލު ކުރިއެވެ. "ގަޑި ކުޑަތަންވެއްޖެ... ސެލޫންއިން ކުދިން އައިސް އެތިބީ ދަރިފުޅު ނައިސްގެން..."\nޖިލްވާ ހިތަށް އެރިއެވެ. ކައިވެންޏަށް ފިލައިގެން އެގެއިން ދާންވީ ހެއްޔެވެ؟ ނޫނީ ހަގީގަތް ހާމަކޮށްގެން ކައިވެނި ހުއްޓުވާލަންވީ ހެއްޔެވެ؟ މީހުން ބުނެއުޅެއެވެ. އެއް ދޮގު ހަދައިފިމީހާ އެ ދޮގު ފޮރުވުމަށް އެތައް ހާސް ދޮގެއް ހަދަން ޖެހޭނެއެވެ. މިއަދު އޭނަ އެ އިނީ އެފަދަ ހަރުފަތެއްގެ މަތީގައެވެ. ގިރާކުރަން ޖެހިފައިވާ ކޮންމެ ހަރުފަތެއް ފުރެމުންދަނީ ދޮގުތަކުންނެވެ.


BREAKING NEWS: Adhadhu Mahchah: Miadhu 211 Meehun Fassivejje - Vaguthu\nމިއަދު ރާއްޖެ އިން އިތުރު 211 މީހުން ކޮވިޑް-19 އަށް ފައްސިވެއްޖެއެވެ.\nމިއަދު މާލެ އިން ކޮވިޑަށް ފައްސިވީ 54 މީހުންނެވެ. މިއަދު އަތޮޅުތެރޭގެ މީހުން ދިރިއުޅޭ ރަށްތަކުން 132 މީހުން ފައްސިވިއެވެ. މިއަދު ރިސޯޓްތަކުން 25 މީހުން ފައްސިވިއެވެ.\nއިއްޔެ ކޮވިޑަށް ފައްސިވީ 142 މީހުންނެވެ. އިއްޔެ މާލެ އިން ފައްސިވީ 51 މީހުންނެވެ. އަދި އަތޮޅުތެރޭގެ މީހުން ދިރިއުޅޭ ރަށްތަކުން އިއްޔެ ފައްސިވީ 88 މީހުންނެވެ.\nމިއަދު ކޮވިޑަށް ފައްސިވި މީހުންގެ އަދަދު އިއްޔެ އަށްވުރެ ގިނަވި ނަމަވެސް މިއަދު ކޮވިޑަށް ޓެސްޓް ކުރި މީހުންގެ އަދަދު އިއްޔެ އަށްވުރެ މަދެވެ. މިއަދު ކޮވިޑަށް ޓެސްޓް ކޮށްފައި ވަނީ 3415 މީހުންނެވެ. އިއްޔެ 3520 މީހުން ކޮވިޑަށް ޓެސްޓް ކުރިއެވެ. މިއަދު ކޮވިޑަށް ޓެސްޓް ކުރި މީހުންގެ ތެރެއިން %6 މީހުން ވަނީ ފައްސިވެފައެވެ.\nކޮވިޑް ޖެހިގެން ހޮސްޕިޓަލްގައި އެޑްމިޓް ކޮށްގެން ފަރުވާ ދެމުންދާ މީހުންގެ އަދަދު މިހާރު ވަނީ 46 އަށް މަދުވެފައެވެ. މިއީ ފާއިތުވި ތިން މަސް ދުވަހުގެ ތެރޭގައި ވެސް އެޑްމިޓް ކޮށްފައި ތިބި މީހުންގެ އަދަދު ދަށަށް ނުދާ މިންވަރެކެވެ.\nކޮވިޑް ޖެހިފައި މިހާރު ތިބި މީހުންގެ އަދަދު މިއަދު ވަނީ 5403 އަށް މަދުވެފައެވެ. އެހެންކަމުން މިއަދަކީ މެއި މަހުގެ 01 ވަނަ ދުވަހަށް ފަހު ކޮވިޑް ބަލި މީހުން ރާއްޖޭގައި އެންމެ މަދުވި ދުވަހެވެ.\nރާއްޖެ އިން ކޮވިޑް-19 އަށް ފައްސިވާ މީހުންގެ އަދަދު އަންނަނީ މަދުވަމުންނެވެ. މިމަހު ދުވާލަކު ކޮވިޑަށް ފައްސިވާ މީހުންގެ އެވްރެޖް އަދަދު ވަނީ 385 އަށް މަދުވެފައެވެ. މިދިޔަ މަސް ނިމުނުއިރު ދުވާލަކު 1115 މީހުން ފައްސިވިއެވެ. އޭޕްރީލް މަހު ދުވާލަކު އެވްރެޖްކޮށް ފައްސިވީ 192 މީހުންނެވެ.\nޖޫން 19, 2021 23:08\nއަދަދުތައް ތިރިޔަކައްނުދާނެ ކާފިއު އުވާވެސްނުލާނެ މަޖުލީހުގަ މިހާރުތިޔައޮތްބިލް ފާސްނުވަނީހެއް


Raees solih ah Domocracy hingaagoi engivadai nugannavaa: MP Shiyam\nރައީސް ސޯލިހުއަށް ޑިމޮކްރަސީގެ ކަންތައްތައް އެނގިވަޑައިނުގަންނަވާ: ޕީޕީއެމް ނައިބް ލީޑަރު އަހްމަދު ޝިޔާމް\nރާއްޖޭގެ ރައީސުލްޖުމްހޫރިއްޔާ އިބްރާހިމް މުޙައްމަދު ސޯލިހު އަށް މަލްޓި ޕާޓީ ޑިމޮކްރަސީއެއްގެ ކަންކަން އޮންނަގޮތް އެނގިވަޑައި ނުގަންނަވާ ކަމަށް ޕީޕީއެމްގެ ނައިބް ލީޑަރު އަދި ރައްޔިތުން މަޖިލީހުގެ ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވެއްޖެއެވެ.\nޝިޔާމް މިހެން ވިދާޅުވީ ކުޅުދުއްފުށި ސިޓީގައި ރައީސް ސޯލިހް ބދުވަހުގެ ބުދަ ދުވަހުގެރޭ ދެއްކެވި ވާހަކަފުޅު އަޑުއެއްސެވުމަށްފަހު ކޭއޯއަށް ދެއްވި ހާއްސަ އިންޓަވިއުއެއްގައެވެ.\nއެމްޑީޕީގެ ތިލަދުންމަތީ ދަތުރުގައި ރައްޔިތުން މަޖިލީހުގެ ރައީސް އާއި ރައީސުލްޖުމްހޫރިއްޔާ އިބްރާހިމް މުޙައްމަދު ސޯލިހު ކުޅުދުއްފުށީ ސިޓީއަށް ވަޑައިގެން ރޭ ބޭއްވި ޖަލްސާގެ ވާހަކަތައް އަޑުއެއްސެވުމަށްފަހު، ޝިޔާމް ވަނީ ރައީސްއަށް ފާޑުވިދާޅުވެފައެވެ.\n"ނޫސްތަކުންވެސް ހެޑްލައިންތައް ކިޔާލިން. ހިތަށް އެރީ އެމްޑީޕީއަކީ ޑިމޮކްރެޓިކް ޕާޓީއެއްބާއޭ. ޑިމޮކްރަސީގެ ކަންތައްތައް އޮންނަގޮތް އެމްޑީޕީގެ އެންމެ އިސްވެރިއަކަށް ހުންނެވި ބޭފުޅާއަށް އެގިވަޑައިނުގަންނަވަނީބާއޭ؟" ޝިޔާމް ވިދާޅުވިއެވެ.\nޝިޔާމް ވިދާޅުވީ މިސަރުކާރު ނުހިނގާތަން އެބަފެންނަކަމަށާއި ރައްޔިތުންނަށް ވެފައިވާ ވައުދުތައް ނުފުއްދޭތަން ފެންނަކަމަށެވެ. އެހެން ވީމަ މަލްޓި ޕާޓީ ޑިމޮކްރަސީއެއްގައި ޒިންމާދާރު އިދިކޮޅު ޕާޓީއެއްގެ ރޯލު ޕީޕީއެމްއިން އަދާކޮށް ސަރުކާރު ޒިންމާދާރު ކުރާނެއެވެ.\n"މިއަދު އެހެން ވިދާޅުވުމުން އެއީ ވަރަށް ދެރަވަރު ކަމެއް. މިގައުމުގެ އާ ގާނޫނު އަސާސީ 2008 ވަނަ އަހަރު އައިފަހުން މިއޮތީ މަލްޓިޕާޓީ ޑިމޮކްރަސީއެއް. ރައީސުލްޖުމްހޫރިއްޔާއަކަށް ހުންނެވި ބޭފުޅަކު އެފަދަ އެބީދާއަކުން ވާހަކަފުޅު ދެއްކެވީމަ، އެއީ ޑިމޮކްރަސީއަށް މަލާމާތް ކުރުން ކަހަލަ ވަރަށް ދެރަވަރުކަމެއްކަމަށް." ޝިޔާމް ވިދާޅުވިއެވެ.\nޝިޔާމް ވިދާޅުވީ ސަރުކާރުން ރައްޔިތުންނަށް ކޮށްދެއްވާނެކަމަށް ވިދާޅުވެފައި ހުރި ކަންތައްތައް ސަރުކާރުގެ ކެންޑިޑޭޓުންނަކަށް ސަރުކާރަށް އަޑުއިވޭވަރަށް ބާރަށް ވިދާޅުވާން ކެރިވަޑައެއް ނުގަންނަވާނެއެވެ.\n"އެހެންވީމާ ބޭނުންވަނީ އަޅުގަނޑުމެންގެ ކެންޑިޑޭޓުން ކުރިއަށް އޮތް ލޯކަލް ކައުންސިލް އިންތިޙާބުގައި ކާމިޔާބުކުރުން. އެމަންދޫބުންނަކީ މިދަންނަވާ ކަންތައްތައް ކުރާނެ މަންދޫބުން. އެއީ މިއިންތިހާބަށް ކުރިމަތިލާ ސަބަބަކީ."


މިއަދުގެ މެޗު ކެނދިކޮޅު ޓީމަށް | Landhooinfo\nމިއަދުގެ މެޗު ކެނދިކޮޅު ޓީމަށް\nމިހާސް5އަހަރު ކުރިން\t2 ޚިޔާލު\nލަންދޫ ފުޓްބޯޅަ ޓީމަކާއި ކެނދިކޮޅު ޓީމަކާއި ދެމެދު މިއަދު ހަވީރު ކުޅެވުނު އެކުވެރި ކަމުގެ ފުޓްބޯޅަ މެޗު ކެނދިކޮޅު ޓީމުން ކާމިޔާބު ކޮށްފިއެވެ.\nމިއަދު ހަވީރު ކެނދިކޮޅު ފުޓްބޯޅަ ދަނޑުގައި ކުޅެވުނު މިމެޗް ފެށިގެން ބޯޅަ ކޮންޓްރޯލްކޮށް މޮޅަށް ކުޅެމުން ގޮސްފައިވަނީ ކެނދިކޮޅު ޓީމުންނެވެ. ނަތީޖާއަކަށް ވެގެންދިޔައީ ލަންދޫ ޓީމްގެ ފަހަތަށް ބާރު ބޮޑުވެ ކެނދިކޮޅު ޓީމްގެ ތަހުޝީމް އާއި ސިމައްޓޭ އެޓީމަށް ގޯލް ކާމިޔާބު ކޮށްދިނުމެވެ. މި ދެގޯލް ޖެހި ވަގުތު ލަންދޫ ޓީމްގެ ޑިފެންސްލައިން ވަރަށް ބޮޑަށް ރޫޅިގެން ގޮޮސްފައިވާތަން ފެނިގެން ދިޔައެވެ.\nމި ނަތީޖާގައި އޮވެ މެޗްގެ ފުރަތަމަ ހާފް ނިމުމަށްފަހު ދެވަނަ ހާފް ލަންދޫ ޓީމުން ފަށާފައިވަނީ ބެންޗުގައި އިން ނުރައްކާތެރި ފޯވާރޑް ސަމައްޓޭ އާއި ފުރަތަމަ ހާފް ނިމެން އުޅެނިކޮށް ކުޅެއް އެރި ހަބީ އާއި އެކު ޓީމްގެ ރޭވުމަށް ބޮޑު ބަދަލެއް ގެނެސްގެންނެވެ.\nދެވަނަ ހާފް ފެށިތާ މާގިނަ އިރުތަކެއް ނުވަނީސް ލަންދޫ ޓީމުން މެޗްގެ ކޮންޓްރޯލް އަތުލިތަން ފެނިގެން ދިޔައެވެ. ނަތީޖާއަކަށް ވެގެން ދިޔައީ ލަންދޫ ޓީމުން މެޗްގައި ޖެހި ފުރަތަމަ ލަނޑު މިވަގުތު ލަންދޫ ކުއްޖަކާއި ކައިވެނިކޮށްގެން އުޅޭ ނ.މާފަރަށް އުފަން ހުނަރުވެރި ކުޅުންތެރިޔާ ހަބީ ލަންދޫ ޓީމަށް ކާމިޔާބު ކޮށްދިނުމެވެ. ނަމަވެސް ހަބީ މި ލަނޑު ކާމިޔާބު ކޮންދިންތާ މާގިނަ އިރުތަކެއް ނުވެ އުޅެނިކޮށް ކެނދިކޮޅު ޓީމްގެ ތިންވަނަ ގޯލް ސިމައްޓޭ ކާމިޔާބު ކޮށްދިނެވެ.\nލަންދޫޓީމުން ދެވަނަ ހާފުގައި ގެނައި ބަދަލްތަކާއި އެކު އެޓީމުން ކުރި ހިތްވަރުން ސާތިޢު އާއި ސަމައްޓޭ ގެ ލަނޑުން ނަތީޖާ 3-3 އަށް ބަދަލް ކޮށްލި ނަމަވެސް ކެނދިކޮޅު ޓީމުން މި މެޗުން މޮޅުވުމަށް ކުރި މަސައްކަތް ކާމިޔާބުވީ މެޗްނިމެން ދެތިން މިނެޓަށް ވެފައި ވަނިކޮށް އެޓީމްގެ އަރަމުން އަންނަ ޒުވާން ކުޅުންތެރިޔާ ޒައިލަމް އެޓީމަށް ކާމިޔާބު ކޮށދިން ގޯލުންނެވެ.\nމިއަދުގެ މެޗަށް ކެނދިކޮޅަށް ކުރިދަތުރު ޚަރަދު ހަމަޖައްސައި ދީފައިވަނީ މިިހާރު އެމްޑީއޭ ގެ ނަމުގައި ސިޔާސީ ޕާރޓީއެއް އުފެއްދުމުގެ މަސައްކަތް ކުރައްވަމުން ގެންދަވާ ސަންޓްރެވަލް ޝިޔާމްގެ އޯނަރުކަމުގެ ދަށުން ދުއްވާ އިރުދޯނީގެ ފަރާތުން އެދޯނީގެ ކެޕްޓަން ނ. ލަންދޫ މުސްތަރީގޭ އަޙްމަދު މުހައްމަދު ( ޕަޓޭ ) އެވެ.\nނޭރުވީކީ ނޫން ހުރި ފޮނިކަމުން ނޭރީ! ހުންނަނީ ތިމާޔަށް ތިމާ ފެނިފަ، މިހާރުގެ ގޮތުންނަމަ އޮމަޅު އަރާފަ.\nލަންދޫ ޓީމަށް މިއަދުވީ ކަންޒުކަހަބާއި މުސަޅަށްވީގޮތް ، ފަހުންއަރާ މޮޅުވާން ވެގެން ސަމައްޓޭ އާއި ހަބީމެން ފަދަ ކުޅުންތެރިން ފުރަތަަމަ ތިބީ ބެންޗުގައި ، ދެންވެސް މިފަދަ ކަންތައްތަކުގައި އަމިއްލަ ނަފްސަށް ބޮޑާ ނުވޭ !


އުފާވެރި މުޖުތަމައެއް ލިބޭނީ ތިޔާގި ކަމަށްވުރެ ކުރިޔަށް ރައްކާތެރިކަން ހޯދައިގެން: އިމްރާން – Haftha\nFri, 21 January, 2022, 8:12 am\nރެޒިޑެންޝަލް ޓްރީޓްމެންޓް ސެންޓަރުގެ ބިންގާ އެޅުމުގެ ރަސްމިއްޔާތުގައި މިނިސްޓަރު އިމްރާން ވާހަކަދައްކަވަނީ -- ފޮޓޯ: ހޯމް މިނިސްޓްރީ\nއުފާވެރި މުޖުތަމައެއް ލިބޭނީ ތިޔާގި ކަމަށްވުރެ ކުރިޔަށް ރައްކާތެރިކަން ހޯދައިގެން: އިމްރާން\nއުފާވެރި މުޖުތަމައެއް ބިނާކުރެވޭނީ ތިޔާގިކަމަށްވުރެ ކުރިޔަށް، ރައްކާތެރިކަން ހޯދައިގެން ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nމިނިސްޓަރު އިމްރާން އެހެން ވިދާޅުވީ ކުށުގެ ވެއްޓަށް ހުށަހެޅިފައިވާ ކުޑަކުދިން އިސްލާހުކުރުމަށް ދ. ކުޑަހުވަދޫގައި ބިނާކުރާ ރެޒިޑެންޝަލް ޓްރީޓްމެންޓް ސެންޓަރުގެ ބިންގާ އެޅުމުގެ ރަސްމިއްޔާތުގައި ވާހަކަ ދައްކަވަމުންނެވެ.\nއިމްރާން ވިދާޅުވީ ރާއްޖޭގެ އެކި ކަންކޮޅުތަކުގައި ތަރައްގީގެ ގޮތުގައި ގަބޫލު ކުރެވެނީ އިގްތިސާދީ ތަނަވަސްކަމާއި މާލީ ފުދުންތެރިކަމާއި ތިޔާގިކަން ކަމަށެވެ. އަދި އެހެންކަމުން ހުރިހާ ވަގުތެއް ހޭދަކުރަނީ ތިޔާގި ކަމާއި ތަނަވަސްކަމާއި، ލޮލަށް ފެންނަ ތަރައްގީއާއި ކުރިއެރުން ހޯދުމަށް ކަމަށް ވިދާޅުވިއެވެ.\nނަމަވެސް، އިންސާނީ މުޖުތަމައެއް އުފާވެރި، ހިތްހަމަޖެހޭ މުޖުތަމައަކަށް ވާނީ އިގްތިސާދީ ތަނަވަސްކަމާއި ތިޔާގިކަމާ އެއްވަރަށް ނުވަތަ އެއަށްވުރެ ކުރިއަށް އިޖުތިމާއީ ދުޅަހެޔިކަމާއި ރައްކާތެރިކަން ހޯދައިގެން ކަމަށް އިމްރާން ވިދާޅުވިއެވެ.\nއެގޮތުން ދުނިޔޭގެ ކުރިއަރާފައިވާ މުޖުތަމައުތަކުގައި އުފެދިގެންދާ އިޖުތިމާއީ ރައްކާތެރިކަމާއި ބަދަހިކަމަކީ އެތަންތަނުގެ އިގްތިސާދީ ކުރިއެރުމަށްވުރެ ބޮޑަށް ކުރިއަރާފައިވާ ކަންކަން ކަމަށް އިމްރާން ފާހަގަކުރެއްވިއެވެ. އަދި ރާއްޖެއަކީވެސް އެގޮތަށް ކުރިއަރައި، އުފާވެރި މުޖުތަމައަކަށް ވާން ބޭނުންވާ ނަމަ އެމަގުން ހިނގުން އެއީ ކޮންމެހެން ކުރަން ޖެހޭ ކަމެއް ކަމަށް އޭނާ ވިދާޅުވިއެވެ.\nކުޑަކުދިން އިސްލާހު ކުރާ ސެންޓަރުގެ ބިންގާ މިއަދު އަޅާފައިވާއިރު، އެ މަސައްކަތް ހަވާލުކޮށްފައި ވަނީ 450 ދުވަހުގެ ތެރޭގައި ނިންމާ ގޮތަށެވެ. އެ ސެންޓަރު ގާއިމު ކުރަނީ ކުށުގެ ވެއްޓަށް ހުށަހެޅިފައިވާ ކުޑަކުދިން މުޖުތަމައުއިން އެކަހެރިކޮށް، މުޖުތަމައަށް އަނބުރާ ނެރުމަށްޓަކައި ބޭނުންވާ ޕްރޮގްރާމްތައް ހިންގުމަށެވެ. އަދި ކޯޓު އަމުރެއްގެ ދަށުން އެކަހެރިކޮށް، ރައްކާތެރިކަން ދޭން ޖެހޭ ކުދިންގެ އިންތިޒާމުވެސް ހަމަޖައްސާނީ އެ ސެންޓަރުންނެވެ.\nފާހަގަ: ހޯމް މިނިސްޓަރު އިމްރާން އަބްދުﷲ, ހޯމް މިނިސްޓްރީ


Male'gai Gaaimkohffaivaa Park Eh Vaguthee Gothun Nagaifi - Vaguthu\nމާލޭގައި ގާއިމްކޮށްފައިވާ ޕާކެއް ވަގުތީ ގޮތުން ނަގައިފި\nމާލޭގެ ކޮމިއުނިޓީ ސެންޓަރު ތެރޭގައި ހުރި ކުޑަކުދިންގެ ޕާކު ވަގުތީ ގޮތުން ނަގައިފިއެވެ.\nޔޫތް މިނިސްޓްރީން މިއަދު ނެރުނު ނޫސް ބަޔާނެއްގައި ބުނެފައި ވަނީ، ސެޕްޓެމްބަރު މަހުގެ6އިން 8 އަށް ތާއްޖޭގައި ބާއްވާ ބައިނަލްއަގްވާމީ މުބާރާތެއް މާލޭ ކޮމިއުނިޓީ ސެންޓަރުގެ ގޯތި ތެރޭގައި ބޭއްވުމަށް ނިންމާފައިވާތީ އެ ސަރަހައްދުގައި ހުރި ކުޑަކުދިންގެ ޕާކު ވަގުތީ ގޮތުން ނަގާފައިވާކަމަށެވެ.\nއަދި މި ޕާކު އެހެން ސަރަހަައްދެއްގައި ބެހެއްޓުމަށް މާލެ ސިޓީ ކައުންސިލާއެކު މަޝްވަރާ ކުރަމުން އަންނަ ކަމަށް އެ މިނިސްޓްރީގެ ބަޔާނުގައި ވެއެވެ.\nއަދި މި ޕާކު ވަގުތީ ގޮތުން ނަގަން ނިންމާފައިވަނީ، ކޮމިއުނިޓީ ސެންޓަރުގެ ގޯތި ތެރެއަކީ މި މުބާރާތް އެންމެ އެކަށީގެންވާ ސަރަހައްދުކަމަށް ގަބޫލުކުރެވޭތީ ކަމަށެވެ.\n"އެހެންް ސަރަހައްދެއްގައި މުބާރާތް ބާއްވާނަމަ އެތައް މިލިއަން ރުފިޔާއެއް ހަރަދުކުރަން ޖެހޭނެތީއެވެ". އެ ނޫސް ބަޔާނުގައި ވެއެވެ.\nއެ ބަޔާނުގައި އިތުރަށް ބުނެފައި ވަނީ، ޔޫތް މިނިސްޓްރީން މި އަހަރު ހަ ރަށެއްގައި ޕާކް ގާއިމްކޮށްފައިވާކަމަށެވެ. އަދި އިތުރު 12 ރަށެއްގައި ޕާކް ގާއިމް ކުރުމުގެ މަސައްކަތް ކުރަމުން އަންނަ ކަމަށެވެ. އަދި އިތުުރު ރަށްތަކުގައި ޕާކް ގާއިމް ކުުރުމަށް އިއުލާނު ކުރާނެ ކަމަށްވެސް އެ ބަޔާނުގައި ވެއެވެ.\nގެރި މޯދިީގެ ދަޅު\nއޮގަސްޓް 22, 2019 17:40\nއަރޫޝަާއިން އަދިވެސް ނާދޭތަ . .ޑޯލީ ކޮބަާ\nއޮގަސްޓް 22, 2019 18:52\nމަހޭ ބަލާ ބޮޑު...\nއޮގަސްޓް 22, 2019 19:28\nކީއްކުރާނީ މިހާތަނަށް ރާއްޖޭގެ ތާރީޚުގައި ފާސްކުރި އެންމެބޮޑު ބަޖެޓް 32 ބިލިއަން ގެ ބަޖެޓް އަހަރު ދެބައިނުވަނީސް ހުސްވެއްޖެ ކުރެވުނު ކަމެއްނެތް. ކުރީސަރުކާރުން ކަންކަންނުކުރެޔޭ ޔާމީނަކީ ވަގެކޭގޮވުންފިޔަވައި އިތުރު ކަމެއްނެތްކުރެވިފައި. ލާރިނެތީމަ ދެން ޔާމީން ރީތިކޮށްހަދާފަހުރި ޕާކްތަކުގައި މުބާރާތްބާއްވާފަ އޮފީސްތައްވެސް ހިންގާނީ. ކީއްކުރާނީ ގަޅި ރައްޔިތުން މި ރީނދޫ ބައިގަނޑު ކަރުބުޑުންފެލޭއިރަށް އަތްޖަހާނެ.\nއަޑުގަދަ މީހާގެ ރުއްގިނަވާނެއޭބުނަނީ ތެދެއް. އެމީހުންގެ އަޑު އިވޭނީވެސް. މަޑުންހުރެ ކަންތައްކޮށްދޭ މީހާއަށްވުރެ ކަމެއްކޮށްނުދީ ރައްޔިތުން ގުނބޯހައްދަމުން ފޭރެމުން އަޑުގަދަކުރާމީހާގެ އަޑަށް ރައްޔިތުން މިއަދު އަތްޖަހަނީ.\nއޮގަސްޓް 22, 2019 19:58\n"އަދި މި ޕާކު އެހެން ސަރަހަައްދެއްގައި ބެހެއްޓުމަށް މާލެ ސިޓީ ކައުންސިލާއެކު މަޝްވަރާ ކުރަމުން އަންނަ ކަމަށް އެ މިނިސްޓްރީގެ ބަޔާނުގައި ވެއެވެ." ޕާކުނަގަން ވީމަ ނެގިއްޖެދޯ! އެކަމަކު އެހެންތަނަކަށް ބަދަލު ކުރަންވީމަ މަޝްވަރާކުރަނީ. ކީއްތަވާނީ ޕާކު ބަދަލުކުރާ ތަނަކާ އެއްޗެހި ހަމަޖައްސާފައި ޕާކު ނެގިއްޔާ. ދެން ދުވަސްކޮޅަކުން ފެންނާނީ ޕާކުގައި ބޭނުންކުރި ސާމާނުގައި ފޫޖަހާ ފުޅައަޅާފައި އޮއްވާ.\nޖުލައި 19, 2020 11:30\nކޮބާތަ ކްރިކެޓް ދަނޑު.......... އިންޑިޔާ އިން އަޅަން ބުނެފަ.... މިހާރު އެކަން ނިމުނީބާ؟


Campaign guideline neredheyn vaanee edhifai: Shareef\nކެމްޕޭނު ގައިޑްލައިން ނެރެދޭން ވާނީ އެދިފައި: ޝަރީފު\nއިލެކްޝަންސް ކޮމިޝަންގެ ރައީސް އަހްމަދު ޝަރީފު\nއަންނަ އަހަރު ބާއްވާ ލޯކަލް ކައުންސިލް އިންތިހާބަށް ކެމްޕޭނު ކުރުމުގެ ހަމަހަމަ ފުރުސަތު ކެންޑިޑޭޓުންނަށް ހޯދައި ދިނުމަށް ގުޅުން ހުރި އެހެން މުއައްސަސާ ތަކާއެކު މަޝްވަރާތައް ފަށާފައިވާ ކަމަށް އިލެކްޝަން ކޮމިޝަން (އީސީ) ގެ ރައީސް އަހުމަދު ޝަރީފު އާދަމް ވިދާޅުވެއްޖެ އެވެ.\nއިދިކޮޅު ކެންޑިޑޭޓުން ކެމްޕޭން ކުރަން ހަމަހަމަ ފުރުސަތެއް ނެތް ކަމަށް ބުނެ ޝަކުވާތަކާއި ފާޑު ކިޔުންތައް އުފެދިފައި ވަނިކޮށް އަވަސް އިން މިއަދު ސުވާލު ކުރުމުން ޝަރީފު ވިދާޅުވީ އެ ކޮމިޝަނުން، އެޗްޕީއޭ މަޝްވަރާކޮށް، ކެމްޕޭނު ކުރުމުގެ ސިޔާސަތު ތަކާއި ބެހޭގޮތުން ގޮތެއް ކަނޑައަޅާ ގޮތްތަކެއް އިއުލާނު ކޮށްދޭން އެދިފައިވާނެ ކަމަށެވެ.\nއަދި ވިދާޅުވީ ހުރިހާ ކެނޑިޑޭޓުންނަށް ވެސް ހަމަހަމަ ފުރުސަތުތަކެއް ލިބިފައި އޮންނަން ޖެހޭނެ ކަމަށެވެ.\nއެކި މަޝްރޫއުތައް އިފްތިހާހު ކުރުމުގެ ނަމުގައި ރައީސް އިބްރާހިމް މުހައްމަދު ސޯލިހާއެކު ސަރުކާރުގެ ބައެއް ވެރިން ރަށްރަށަށް ދަތުރުތައް ކުރައްވައި ލޯކަލް ކައުންސިލް އިންތިހާބަށް ކެމްޕޭނު ކުރަމުން ދެއެވެ. ނަމަވެސް މިއީ ކޮވިޑް-19 އިގެ ފިޔަވަޅުތަކެއް އޮތް ދުވަސްވަރެކެވެ. އެހެންވެ އިދިކޮޅަށް އެ ފުރުސަތު ނުލިބޭތީ ވަނީ ފާޑު ކިޔުން އަމާޒުވެފަ އެވެ.\nމި މައްސަލަތައް އުފެދިފައިވާ އިރު އެމްޑީޕީގެ ކެންޑިޑޭޓުން ދޮރުން ދޮރަށް ކެމްޕެއިން ކުރާތީ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވެސް ވަނީ ފާޑު ވިދާޅުވެ ވާހަކަފުޅު ދައްކަވާފަ އެވެ. މުއިއްޒަކީ ޕީޕިއެމްގެ ޓިކެޓުގައި މާލެ ސިޓީ ކައުންސިލަށް ވާދަ ކުރައްވާ ކެންޑިޑޭޓެވެ. މުއިއްޒު އެއްސެވީ ކައުންސިލް އިންތިހާބުގައި މިހާރު ދޮރުން ދޮރަށް ފަދަ ކެމްޕޭނުތަށް ކުރުން ހުއްދަ ކުރީ ހެއްޔެވެ؟ އޭނާ އަކީ ވެސް ކެންޑިޑޭޓަކަށްވާއިރު އޭނާ ހުންނެވީ އެއީ އަދި މިވަގުތަށް މަނާކަމެއްކަމަށް ދެކެ ވަޑައިގެން ކަށެވެ.\nއީސީގެ ރައީސް ވިދާޅުވީ ކެމްޕޭނު ކުރުމަކީ މަނާ ކަމެއް ނޫން ކަމަށާއި އެޗްޕީއޭގެ ގައިޑުލައިނާއި އެއްގޮތަށް ހުރިހާ ކެނޑިޑޭޓުން ވެސް ކެމްޕޭނު ކުރެވޭނެ ކަމަށެވެ.\nއިލެކްޝަންސް ކޮމިޝަން އެޗްޕީއޭ އަހުމަދު ޝަރީފް އާދަމް + ލޯކަލް ކައުންސިލްތަކުގެ އިންތިހާބު އިދިކޮޅު ފަރާތްތައް ޕޮލިޓިކްސް


Vote nudhinee MACL ge board ah ithubaaru nukuraathee: Yaugoob\nސަރުކާރުގެ ހުށަހެޅުމަށް ތާއީދު، ވޯޓު ނުދިނީ ބޯޑަށް އިތުބާރުނުކުރާތީ: ޔައުގޫބު\nވެލާނާ އިންޓަނޭޝަލް އެއާޕޯޓް (ވީއައިއޭ)ގައި މޯލްޑިވްސް އެއާޕޯޓް ކޮމްޕެނީ (އެމްއޭސީއެލް)އިން ބޮޑު ހޭދައެއް ކޮށްގެން ހަދާފައިވާ ސީޕްލޭން ޓާމިނަލް އެކީގައި ކުރީ ސަރުކާރުން ޓްރާންސް މޯލްޑިވިއަން އެއާވޭސް (ޓީއެމްއޭ) އަށް ދޭން ނިންމު ނިންމުން ބަދަލުކޮށް، މި ސަރުކާރުގެ ފަރާތުން ހުށަހެޅި ހުށަހެޅުމަށް ތާއީދުކޮށް ރައްޔިތުންގެ މަޖިލީހުގެ މާލިއްޔަތު ކޮމިޓީން މިއަދު ނެގި ވޯޓުގައި ބައިވެރިވެވަޑައިގެންނެވީ އެމްއޭސީއެލްގެ ބޯޑަށް އިތުބާރު ނުކުރައްވާތީކަމަށް ދާންދޫ ދާއިރާގެ އެމްޑީޕީ މެންބަރު ޔައުގޫބު އަބްދުﷲ ވިދާޅުވެއްޖެ އެވެ.\nނަމަވެސް ޓީއެމްއޭއިން ބުނަނީ އާ ސީޕްލޭން ޓާމިނަލުން 31،000 އަކަމީޓަރު 15 އަހަރު ދުވަހުގެ މުއްދަތަށް އެ އެއާލައިނަށް އަކަފޫޓެއް 10.35 ޑޮލަރުގެ ރޭޓުން ދޭން އެމްއޭސީއެލް އިން އެއްބަސްވެފައިވާ ކަމަށެވެ. އަދި އެގޮތަށް އެއްބަސްވެ ސިޓީތަކެއް ފޮނުވާފައިވާކަމަށްވެސް އެ ކުންފުނިން ދަނީ ތަކުރާރުކޮށް ބުނަމުންނެވެ.\nނަމަވެސް، އެކަމުގައި ބޮޑެތި އޮޅުވާލުންތަކެއް ހުރި ކަމަށާއި، ކޮރަޕްޝަން ހިމެނޭކަމަށް ބުނެ އެ މައްސަލަ ވަނީ ވަރަށް ބޮޑަށް ހޫނުވެފަ އެވެ.\nއެގޮތުން، ރޭ ބޭއްވި މާލިއްޔަތު ކޮމިޓީގެ ބައްދަލުވުމުގައި ފިނޭންސް މިނިސްޓަރު ވިދާޅުވެފައިވަނީ، ޓީއެމްއޭ އަށް މިހާރު ބިން ދޫކޮށްފައިވާ އަކަމީޓަރަކަށް 10.35 ޑޮލަރުގެ އަގަށް އާ ސީޕްލޭން ޓާމިނަލުން 6،300 އަކަމީޓަރު ދޫކުރަން ސަރުކާރުން ނިންމާފައިވާ ކަމަށެވެ.\nއެކަމާ ގުޅިގެން، މިއަދު މެންދުރު ބޭއްވި ބައްދަލުވުމުގައި، ސީޕްލޭން ޓާމިނަލް މައްސަލާގައި ސަރުކާރުން މިހާރު ނިންމާފައިވާ ނިންމުމަށް ތާއީދުކޮށް، އެ ބައްދަލުވުމުގައި ބައިވެރިވެވަޑައިގެންނެވި މާލިއްޔަތު ކޮމިޓީގެ މެންބަރުންގެ އަގުލަބިއްޔަތުން ވަނީ ފާސްކޮށްފަ އެވެ. ކޮމިޓީގެ ވޯޓުގައި ޔައުގޫބުގެ އިތުރުން ފެލިދޫ ދާއިރާގެ މެމްބަރު އިބްރާހިމް ފަޒުލް ރަޝީދު ބައިވެރިވަޑައެއް ނުގަންނަވަ އެވެ.\nވޯޓުގައި ބައިވެރިވެވަޑައިނުގެންނެވި ސަބަބު އަވަސްއާ ހިއްސާކުރައްވަމުން ޔައުގޫބު ވިދާޅުވި ގޮތުގައި، ސީޕްލޭން ޓާމިނަލް މައްސަލާގައި މިހާރު ސަރުކާރުން ހުށަހަޅާފައިވާ ހުށަހެޅުމަށް ތާއީދުކުރައްވާ ކަމަށެވެ. ނަމަވެސް، ވޯޓުގައި ބައިވެރިވެވަޑައިނުގެންނެވީ، ސަރުކާރުގެ ނިންމުން އެމްއޭސީއެލްގެ ބޯޑަށް ތަންފީޒު ކުރެވޭނެކަމާމެދު ޔަގީންކަމެއް ނެތުމުން ކަމަށެވެ.\n"ކުރިން އޮތް ގޮތަށް ބަލާއިރު، މިހާރު ސަރުކާރުން ހުށަހެޅި ހުށަހެޅުމަށް ތާއީދުކުރަން. އެކަމަކު ވޯޓުގައި ބައިވެރިނުވީ އެމްއޭސީއެލްގެ ބޯޑަށް އިތުބާރުނުކުރެވޭތީ،" ސީޕްލޭން ޓާމިނަލް ވަކި ފަރާތަކަށް ދޭން އުޅޭކަމުގެ ވާހަކަތައް އެންމެ ފުރަތަމަ ފެންމަތި ކުރެއްވި ޔައުގޫބު ވިދާޅުވި އެވެ.\nއޭނާ އިތުރަށް ވިދާޅުވި ގޮތުގައި، މި މައްސަލައިގެ ތެރެއިން އެމްއޭސީއެލްގެ ބޯޑުގެ އިތުރުން މެނޭޖްމަންޓާއެކު ބޭއްވުނު ބައްދަލުވުންތަކުގައި، އެ ކުންފުނި ހިންގުމުގައި އެއްވެސް ހަރުދަނާކަމެއްނެތްކަން ސާފުވެފައިވާ ކަމަށެވެ. ބޮޑެތި އޮޅުވާލުންތަކެއްގެ ތެރެއިން ދައުލަތުގެ ހަރު މުދަލެއް ބައެއްގެ އަތްމައްޗަށް ދޫކޮށްލަން ރާވަމުންދިޔައިރު، އެކަން އެމްއޭސީއެލްގެ ބޯޑަށް ނޭނގޭކަމަށް ބުނުމަކީ ކަންބޮޑުވާންޖެހޭކަމެއްކަމަށް ޔައުގޫބު ފާހަގަކުރެއްވި އެވެ.\nއެމްއޭސީއެލުން ޓީއެމްއޭއަށް ދިން ކަމަށް ބުނާ ސިޓީތަކުގައި ހިމެނޭ ބައެއް ކަންކަމާމެދު އޭރުގެ ބޯޑުން މަޝްވަރާކޮށްފައިވާކަމަށް ޔައުމިއްޔާތަކުން އެނގެންއޮތް ކަމަށާއި، ގަސްތުގައި ކޮމިޓީއަށް ދޮގުހެދިކަމުގެ ތުހުމަތުތައް ބޯޑު މެންބަރުންނަށް ވަނީ ކޮށްފަ އެވެ.\nކުރީގެ ސަރުކާރުގެ ފަހު ދުވަސްވަރު، މާކެޓް ރޭޓަށްވުރެ ކުޑަ އަގެއްގައި މުޅި ޓާމިނަލް ޓީއެމްއޭއަށް ދޭން މަސައްކަތްކޮށްފައިވަނީ ވަކި ބަޔަކަށް ނާޖާއިޒު ފައިދާއެއް ހޯދަދޭންކަމަށް ބުނެ، އެންޓި ކޮރަޕްޝަން ކޮމިޝަން (އޭސީސީ)އިން ދަނީ ޖިނާއީ ތަހުގީގެއް ކުރަމުންނެވެ.


ރަމަޟާންމަހު ބަރުދަން ލުއިކުރެވޭނެ5ގޮތް! – Haftha\nThu, 28 May, 2020, 9:03 am\nރަމަޟާންމަހު ބަރުދަން ލުއިކުރެވޭނެ5ގޮތް!\nބަރަކާތްތެރި ރަމަޟާންމަހުގައ،ި އިފްތާރުގެ ވަގުތަކީ މުޅި ސުފުރާމަތި ފުރިފައި އޮންނަ ވަގުތެކެވެ. ކުޅަދާނަކަށް ދެއްވި މިންވަރަކުން އެމީހެއްގެ ސުފުރާމަތީގައި ހުންނަ ތަކެތި އިތުރުކުރެއެވެ. އެގޮތުން މި މަހުގެ ތެރޭގައި ބައެއް މީހުންގެ ބަރުދަން ލުއިވާއިރު ބައެއް މީހުންގެ ބަރުދަން އިތުރުވެގެންދެއެވެ.\nއެހެންކަމުން ރަމަޟާންމަސް ފެށުމާއިއެކު ކެއުމަށް ސަމާލުކަން ދިނުމުން ބަރުދަން ލުއިކޮށްލެވި ދާނެއެވެ. އޭގެ އިިތުރުން ބަނޑުގައި ގޭސްޓްރިކް ހުންނަ ފަރާތްތަކަށްވެސް މިމަހުގައި އެކަމުގެ ފަރުވާ ކުރެވޭނެ އެވެ.\nރޯދަ ވީއްލާ ވަގުތު ނުވަތަ އިފްތާރުގެ ވަގުތުގައި ކުޑަ އެތިކޮޅެއް ކާށެވެ. ހާއްސަކޮށް އެގަޑީގައި ތެޔޮ ހުންނަ ހެދިކާ ނުކައި، ތަރުކާރީ ފަދަ ލުއިއެއްޗެއް ކާށެވެ. އަދި ތަރާވީހަށްފަހު މަދު ހެދިކާކޮޅެއް ކާށެވެ. ކޮންމެ ގަޑިއަކުވެސް ކާނީ މަދު އެތިކޮޅެކެވެ.\nކާއެއްޗެހި ރަނގަޅަށް ހަފައިގެން މަޑުމަޑުން ކެއުމަކީ ބަރުދަން ލުއިކޮށްދޭ ކަމެކެވެ. ނަތީޖާއެއްގެ ގޮތުން އަވަހަށް ބަނޑުފުރުމަށްވެސް އެހީވެދޭނެ އެވެ.\nތައްޔާރީ ބުއިންތަކުގެ ބަދަލުގައި ގުދުރަތީ މޭވާއާ ތަރުކާރީން ތައްޔާރުކުރާ ބުއިންތައް ހިމަނާށެވެ. އަދި ފޮނި މަޑުކޮށް ބުއިމަށް އާދަކުރާށެވެ.\nހަމައެފަދައިން ކެއުމުގައި ފެން ބުއިން އިތުރު ކުރާށެވެ. ކެއުމުގެ ކުރިން ފެންތައްޓެއް ބުއިމަށްފަހު ކާށެވެ. އެއީ ކާ މިންވަރު މަދުކޮށްދޭ ކަމެކެވެ. އަދި އިފްތާރުގެ ވަގުތުން ފެށިގެން ސުހޫރުއާ ހަމައަށް އަށްތަށި ފެން ބުއިމުން، ރޯދައަށް ހުންނަ ވަގުތުތަކުގައި ކަރުހިތްކުމުން ދުރުކޮށްދޭނެ އެވެ.\nއޭގެ އިތުރުން ލުއި ކަސްރަތެއް ކޮށްލުމަކީ އެދެވިގެންވާ ކަމެކެވެ. 30 މިނެޓް ހިނގާލުން ނުވަތަ ބައިސްކަލު ދުއްވުންފަދަ ލުއި ކަސްރަތެއް ކޮށްލާށެވެ. ނުވަތަ ގޭގައި ޔޯގާކޮށްލުމަކީވެސް ފައިދާހުރި ކަމެކެވެ.


SunOnline: BREAKING: Maakurathu court ge is Magistrate suspend koffi\nމާކުރަތު ކޯޓުގެ އިސް މެޖިސްޓްރޭޓް ސަސްޕެންޑް ކޮށްފި\nމުއާވިޔަތު އަންވަރު 07 Aug 2019, 21:11\nރ. މާކުރަތު ކޯޓުގެ އިސް މެޖިސްޓްރޭޓް އަދުނާނު ހުސައިން: އޭނާ ސަސްޕެންޑް ކުރުމަށް ޖޭއެސްސީން ވަނީ ނިންމާފައި ---\nމުވައްޒަފުންނަށް ޖިންސީ ގޯނާ ކުރިކަމުގެ ތުހުމަތު ކުރެވޭ ރ. މާކުރަތު ކޯޓުގެ އިސް މެޖިސްޓްރޭޓް، އަދުނާން ހުސައިންގެ މައްސަލަ ވަކި ގޮތަކަށް ނިމެން ދެން އޭނާ ސަސްޕެންޑް ކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމައިފި އެވެ.\nޖޭއެސްސީން އެގޮތަށް ނިންމާފައިވަނީ މިއަދު ބޭއްވި އެ ކޮމިޝަނުގެ 52 ވަނަ ބައްދަލުވުމުގަ އެވެ.\n"ސަން" އަށް އެނގިފައިވާ ގޮތުގައި އެ މައްސަލައަކީ، ކޯޓުގެ އިސް މެޖިސްޓްރޭޓް އަދުނާން އެ ކޯޓުގެ އަންހެން މުވައްޒިފުންތަކަކަށް ޖިންސީ ގޯނާ އަދި ޖިންސީ ފުރައްސާރަ ކުރި ކަމަށް ތުހުމަތު ކުރެވޭ މައްސަލައެކެވެ. އަމިއްލަ ފަރާތަކުން ހުށަހެޅި އެ މައްސަލަ ޖޭއެސްސީއަށް ހުށަހަޅާފައިވަނީ މިއަދުއެވެ.\nޖޭއެސްސީއަށް ހުށަހެޅި މައްސަލައިގައި ތުހުމަތުކޮށްފައި ވަނީ، އަދުނާން އަންހެން މުވައްޒަފުންތަކަކަށް ޖިންސީ ގޯނާއާއި ފުރައްސާރަ ކުރަމުން ދަނީ އެ މުވައްޒިފުންނަށް ވަޒީފާގެ ބިރު ދައްކައިގެން ކަމަށެވެ.\nކޯޓުގެ ދެ މުވަޒިފުންގެ އިތުރުން މީގެ ކުރިންވެސް އެ ކޯޓުގައި މަސައްކަތް ކުރި އެހެން މުވައްޒިފަކަށް ކޯޓުގެ ކޮމްޕިއުޓާ ސިސްޓަމުން އަދުނާނު އޮރިޔާން މަންޒަރު ދެއްކި ކަމަށް ވެސް އެ މައްސަލައިގައި ތުހުމަތުކޮށްފައިވެއެވެ.\nމާކުރަތު ކޯޓުގެ އިސް މެޖިސްޓްރޭޓް އަދުނާނު ޖިންސީ ސަސްޕެންޑްކުރި އިރު، ފެމެލީ ކޯޓުގެ އިސް ގާޒީ ހަސަން ސައީދު އާއި ކ. ޖުޑީޝަލް ދާއިރާގެ އިސް މެޖިސްޓްރޭޓް މުހައްމަދު ރާޣިބު އަހްމަދާއި ގުޅޭ ގޮތުން ހުށަހެޅި ޝަކުވާ ސާބިތުވާކަމަށް ނިންމައި ފަނޑިޔާރު ކަމުން ވަކިކޮށްދިނުމަށް ރައްޔިތުންގެ މަޖިލީހަށް ހުށަހެޅުމަށް އެ މައްސަލަ ބެލި ކޮމިޓީން ޖޭއެސްސީ އަށް ވަނީ ލަފާދީފިއެވެ.\nކޯޓުތައް ބަންދު ނުކުރަން ނިންމައިފި\nޣައިރު ހާޒިރުގައި ހުކުމް ކުރި ކަމަށް ބުނާ މައްސަލައެއް\nހަސަން ސައީދުގެ ސުލޫކީ މައްސަލައެއް ބަލަނީ


Kuruvaahaka – kuhhee\nކުރުވާހަކަ – ކުށްހީ\nވާހަކަ ލިއުނީ: މަރިޔަމް ޝަހާ\nފޮތަކަށް ފަހު ފޮތެއް ހުޅުވައި އޭގައި ލިޔެފައިވާ އެއްޗެއް ފަރުވަތެރިކަމާއި އެކު ކިޔައި ދަސްކުރަމުން ޝާޔާ އެދަނީ އޭލެވެލް އިމްތިހާނަށް ތައްޔާރުވަމުންނެވެ. އެއްވެސް ފޫހިކަމެއްނެތި ހިތްވަރާއެކު އެވެ. ރަނގަޅު ނަތީޖާއެއް ހޯދުމަށް ބޭނުންވެފައި ހުރިލެއް ބޮޑުކަމުންނެވެ. އަދި އޭނާ ކުޑައިރުއްސުރެ ދެކެމުންއައި ހުވަފެން ހަގީގަތަކަށް ހެދުމަށް ދަތުރުފެށޭނީވެސް އޭލެވެލް އިމްތިހާނުން ރަނގަޅު ނަތީޖާއެއް ހޯދައިގެން ކަމަށްވާތީ އެވެ.\nގާތްގަނޑަކަށް އެއްމަސްދުވަހުގެ މަސައްކަތަށްފަހު އޭލެވެލް އިމްތިހާން ނިމިއްޖެ އެވެ. މިހާރު ޝާޔާ އިންތިޒާރުކުރަމުން އެދަނީ ނަތީޖާ ލިބޭނެ ދުވަހަކަށެވެ. ދުވަހަކަށް ފަހު ދުވަހެއް ވޭތުވަމުންގޮސް ޝާޔާގެ އިންތިޒާރަށް ނިމުމެއް އައީ ދެމަހެއްހާ ދުވަސްފަހުންނެވެ. ނަތީޖާފެނި ޝާޔާގެ ހިތް އުފަލުން ފޮޅުނެވެ. ޝާޔާގެ މައިންބަފައިންވެސް ޝާޔާއަށްޓަކައި ފަހުރުވެރިވި އެވެ. ޝާޔާ ހިމެނުނީ މުޅިރާއްޖެއިން އެއްވަނަ ނަތީޖާ ހޯދި ކުދިން ތެރޭގައެވެ. ޝާޔާއަށް ސަރުކާރުގެ ސްކޮލަރޝިޕް ލިބުނެވެ. ބޭނުންވާ ދާއިރާއަކުން ބޭނުން ގައުމަކުން ކުރިއަށްދާން ވީއެވެ. މިލިބުނު ރަނުގެ ފުރުސަތުގެ ބޭނުން ވީހާވެސް އަވަހަށް ހިފަން ޝާޔާ ބޭނުންވި އެވެ. އޭނާ ކުރިއަށްދާން ބޭނުންވާ ދާއިރާ ކަމުގައިވާ ބޯޓު ބިލްޑިންގް ގެ ދާއިރާއިން ފެންވަރު ރަނގަޅު ކޯހެއް ރާއްޖެއިންބޭރުން ހަދަން ޝާޔާ ބޭނުންވި އެވެ.\nހަގީގަތުގައި ބޯޓު ބިލްޑިންގެ ދާއިރާއިން ކުރިއަށް ދިއުމަކީ އިއްޔެއަކު މިއަދަކު ޝާޔާގެ ހިތުގައި އުފެދުނު ޝައުގުވެރިކަމެއް ނޫނެވެ. އެއީ މީގެ 8 އަހަރު ކުރިން ޝާޔާގެ 10 ވަނަ އުފަންދުވަސް ފާހަގަ ކުރުމަށް ޝާޔާގެ ބައްޕަގެ ރިސޯޓެއްކަމަށްވާ ގިލިލަންކަންފުއްޓަށް ދިޔައިރު ދެކުނު އެފްރިކާގެ އަންހެނެއް ގެންގުޅުނު ޕްރައިވެޓް ޔޮޓެއްފެނި އުފެދުނު ޝައުގުވެރިކަމެކެވެ. އެ އަންހެންމީހާ އަކީ ޝާޔާގެ ބައްޕަ ޒައިދުގެ ގާތް ރަހުމަތްތެރިއެކެވެ. އެހެންކަމުން އެފަހަރުވެސް ޝާޔާ މެންނާއެކު ގިނަވަގުތު ތަކެއް ހޭދަކޮށް ހެދިއެވެ. އެހެންއުޅުމުގެ ތެރޭގައި ޝާޔާ އެއަންހެންމީހައަށް އެޔޮޓާ ބެހޭގޮތުން ވަރަށް ގިނަ ސުވާލު ކޮށް ހަދައެވެ. އެފަދަ ރީތިޔޮޓެއް ހަދަން އެނގޭނީ ކިހިނެތް ހެދީމަތޯ އެދަފަ ޔޮޓެއް ހޯދީ ކިހިނެތްތޯ ވެސް ޝާޔާ ސުވާލު ކުރިއެވެ. އެ އަންހެން މީހާ ބުނީ އެފަދަ ޔޮޓާ، ސަފާރީ ދޯނި ފަދަ އެއްޗެހި ހަދަން ކިޔަވައިދޭ ކޮލެޖެއް ދެކުނު އެފްރިކާގައި ހުންނާނެ ކަމަށެވެ. އަދި ބޮޑުވެގެން އޭނާ ގާތަށް ދެކުނު އެފްރިކާއަށް ކިޔަވަން އަންނަން އެދުނެވެ. އެދުވަހުއްސުރެ ޝާޔާގެ އުންމީދަކީ އެދާއިރާއިން އެންމެ ރަނގަޅަށް ކިޔަވައިދޭތަނެއް ހޯދުމަށް އަތްފުނާ އެޅިއެވެ. ޝާޔާ ބެލިބެލުމުން އެދާއިރާއިން އެންމެ ރަނގަޅު ތައުލީމެއް ދެމުން އަންނަނީ ދެކުނު އެފްރިކާގެ ފޯލްސްބޭ ކޮލެޖުންނެވެ. މާބޮޑު އުދަގުލަކާ ނުލައި ޝާޔާއަށް އެކޮލެޖުން ކުރިއަށްދާ ބޯޓް ބިލްޑިންގެ ދާއިރާއިން3އަހަރު ދުވަހުގެ ކޯހަކުން ޖާގަ ލިބުނެވެ. ދެކުނު އެފްރިކާއަށް ދިއުމަށް ހަމަޖެހުނީ އެއްހަފްތާފަހުން ނެވެ.\nދެކުނު އެފްރިކާއަށް ޝާޔާ ދިއުމުގެ ކަންކަން ހަމަޖެހުނީއްސުރެ ޝާޔާގެ މަންމަ ރިފްގާ ހުންނަނީ މާޔޫސްވެ ކަންބޮޑުވެފަ އެވެ. ޝާޔާއަށް މިކަން ފާހަގަ ވުމުން އޭނާގެ މަންމައާ އެތައް ސުވާލެއް އަމާޒުކުރަމުން ދިޔަ އެވެ. މަންމަމެންނާ ދުރަށް ދާން އުޅޭތީ ކަންބޮޑުވަނީތޯ ނޫނީ ހިތްހަމަނުޖެހެނީތޯ ސުވާލުކުރެއެވެ. ނަމަވެސް ރިފްގާ ބުނަމުންދިޔައީ އެއީ އެހެންވެ ވެގެން އުޅޭގޮތެއް ނޫންކަމުގައެވެ. ދަރިފުޅުވެސް ކިޔަވައިގެން މޮޅު ކުއްޖަކަށްވާން މަންމަވެސް ބޭނުންވާ ކަމުގައެވެ. ދަރިފުޅަށް ލިބޭ ކޮންމެ ކުރިއެރުމަކާ އުފަލަކީވެސް ހަމަ މަންމައަށް ވެސް ލިބޭ ކުރިއެރުމަކާ އުފާކަމުގައި ބުނަމުން ދިޔައެވެ. އެއްވެސް ހާލެއްގައި އޭނާ ކަންބޮޑުވެފައި ހުރިކަން ޝާޔާއަށް އެނގޭކަށް ބޭނުމެއް ނޫނެވެ.\nއެންމެ ފަހުން ރިފްގާގެ ކަންބޮޑުވުން ފިރިމީހާ ޒައިދުއާ ހިއްސާ ކުރި އެވެ. ހަގީގަތުގައި އޭނާ ކަންބޮޑުވަނީ ޝާޔާ އެހެން ބައެއްގެ އަތްމައްޗަށް ދޫކޮށްލަން ޖެހޭތީއެވެ. ޝާޔާ ދިއުމުން އެކަނިވެރިވާނެ މިންވަރު އިހްސާސްކުރެވޭތީއެވެ. ޝާޔާއަކީ ރިފްގާގެ ބަނޑުއަޅައި ވިހޭ ދަރިއެއްކަމުގައި ނުވިއަސް އޭނާގެ ހިތްވަނީ އެކުއްޖާ އަށްޓަކައި މައިވަންތަކަމުގެ ލޯބިން ޒީނަތްތެރި ކުރެވިފައެވެ. ޝާޔާއަކީ އޭނާގެ ހިތުގެ ވިންދެވެ. ދިރިއުޅުމުގެ އުންމީދެވެ. ޒައިދު ރިފްގާއަށް ވަރަށް ވިސްނައިދިނެވެ. އަދި މިއީ ކަންބޮޑުވާންވީ ވަގުތު ނޫންކަމުގައި ބުންޏެވެ. އޭގެ ބަދަލުގައި މިއީ މަންމަމެންނާ ކިތަންމެ ދުރުގައު އުޅެންޖެހުނު ކަމަށްވިއަސް ދީނީ ކަންކަމަށް ފަރުވާކުޑަ ނުކޮށް ރަނގަޅަށް ކިޔަވައި ފުރިހަމަ ކާމިޔާބީއެއް ހޯދުމަށް ނަސޭހަތްދީ ހިތްވަރުދޭންވީ ވަގުތުކަމަށެވެ. ޝާޔާ އެކޮޅުގައި ހުންނަން ހަމަޖެހުނީ ޒައިދުގެ ވަރަށް ގާތް ރަހުމަތްތެރިއެއް ކަމުގައިވާ ޝެލީންގެ ގޭގައި ކަމުގައި ޒައިދު ބުންޏެވެ. އޭނާ ޝާޔާއަށް ދެރަގޮތެއް ނުހަދާނެކަމުގެ ފުރިހަމަޔަގީން ކަން ޒައިދު ދިނެވެ. މި ވަހަކަ އަޑުއިވިފައި ރިފްގާގެ ހިތަށް ކުޑަނަމަވެސް ހިތްހަމަޖެހުމެއް ލިބުނެވެ.\nދުވަސްތައް ފާއިތުވަމުންގޮސް އެއް ހަފްތާ ވީ ހީވެސް ނުކުރާހާ އަވަހަށެވެ. ފުރާދުވަސް ޖެހުނުއިރު ދެކުނު އެފްރިކާއަށް ދިއުމަށް ޝާޔާވަނީ އެންމެ ފުރިހަމައަށް ތައްޔާރުވެފައެވެ. މައިންބަފައިންގެ ނަސޭހަތާ ހެޔޮދުއާއިން އެހިތްވަނީ ފުރިފަ އެވެ.\nޝާޔާ ދެކުނު އެފްރިކާއަށް ދިޔަ އެންމެ ފުރަތަމަ ދުވަހުވެސް ޝެލީންގެ ފަރަތުން ލިބުނު އޯގާތެރިކަމާއި އަޅާލުމުގެ ސަބަބުން ޝާޔާ އުފާވިއެވެ. ޝާޔާ އެދޭކޮންމެ އެދުމެއް ފުއްދައި ދެމުން ދިޔައީ ލޯތްބާއެކުއެވެ. ދެކުނު އެފްރިކާގެ ކެއުންތައް ޝާޔާއަށް އަދި އާވުމުން ޝާޔާއަށް ރަނގަޅަށް ނުކެވޭތީ ޝާޔާގެ މަންމަ ގާތުގައި އަހައިގެން ޝެލީންނަށް ވީވަރަކުން ކާނާ ތައްޔާރުކޮށްދީ ހަދައެވެ. މިކަމާ ޝާޔާ ވަރަށް ހިތްހަމަޖެހުނެވެ. އަދި ޝެލީންގެ ހިތްހެޔޮކަމުގެ ވާހަކަ އޭނާގެ މަންމަ ގަތުގައި ޝާޔާ އަބަދުވެސް ދައްކާ ހަދައެވެ. މިކަމާ ރިފްގާވެސް ވަރަށް އުފާވިއެވެ.\nކޮލެޖަށް ދިޔަ ފުރަތަމަ ދުވަހުވެސް ޝާޔާއަށް މުޅިންވެސް ފެންނަމުން ދިޔައީ އައު މަންޒަރުތަކެކެވެ. ބީރައްޓެހި މޫނުތަކެކެވެ. އެކޯހުގައި ބައިވެރިވި ހަމައެކަނި އަންހެން ދަރިވަރަކީވެސް ޝާޔާއެވެ. ނަމަވެސް މިއިން އެއްވެސް ކަމަކުން ޝާޔާގެ ހިތުގައިވާ އަޒުމަކަށް ކުޑަވެސް ބަދަލެއްނާދެއެވެ. ކޯހުން ރަނގަޅު ކާމިޔާބީއެއް ހޯދުމަަކީ އޭނާގެ އުންމީދެވެ. ޝެލީންގެ ފަރާތުންވެސް ޝާޔާގެ ކިޔެވުމަށްވެސް ނުހަނު އެހީތެރިކަމާއި އެއްބާރުލުން ލިބެމުން ދިޔައެވެ. ހިތްވަރާއެކު ކިޔަވައިފި ނަމަ ކޮންމެ ދާއިރާއަކުންވެސް ކުރިއަށްދެވިދާނެކަން ޝެލީން ހަނދާން ކޮށްދެމުން ދިއައެވެ.\nދުވަސްތައް ފާއިތުވެގެން ދިޔަވަރަކަށް ކިޔަވަންޖެހޭ އެއްޗެހި ގިނަވެ ކުރަންޖެހޭ މަސައްކަތް އިތުރުވަމުން ދިޔައެވެ. ނަމަވެސް ޝާޔާގެ ހިތްވަރަކަށް ބަދަލެއް ނާދެއެވެ. ގަޑިން ގަޑިއަށް ހުރިހާ މަސައްކަތެއްވެސް ނިންމަމުން ދިޔައެވެ. މިގިތުގައި މަސައްކަތްކޮށް ކޯހުގެ އެންމެ ފަހުއިމްތިހާނާ ކުރިމަތިލައި މުޅި ކޯހުންވެސް އެއްވަނަ ޝާޔާ ހޯދިއެވެ. ޝާޔާގެ އެ ކާމިޔާބީފާހަގަކޮށް ޝެލީން މަރުހަބާ ކިޔެއެވެ. ޝާޔާގެ މައިންބަފައިންވެސް އެފަދަ ފުރިހަމަ ކާމިޔާބީއެއް ހޯދީތީ އުފާކުރިއެވެ. މައިންބަފައިންގެ ފަރާތުން ތައުރީފުގެ ބަސްތައް އޮހެމުންދިޔަ އެވެ.\nޝާޔާއަށް ލިބުނު ކާމިޔާބާއެކު ރާއްޖެއައުމުން ޝާޔާގެ މައިންބަފައިން ޝާޔާއަށް ހޫނު މަރުހަބާއެއް ކިޔެވެ. އަދި އޭނާގެ ކާމިޔާބީ ފާހަގަ ކުރުމަށް ގޭގައި ޕާޓީއެއްވެސް އޮތެވެ. މިޕާޓީގައި ޝާޔާގެ ސްކޫލް ދައުރުގެ ރައްޓެހިންވެސް ބައިވެރިވި އެވެ. މިކަމާ ޝާޔާ އުފަލުން ކުރާނެ ނުކުރާނެ ކަމެއް ނޭނގިގެން ޝާޔާ އުޅޭ ކަހަލައެވެ. އޭނާއަށްޓަކައި އެވަރުގެ ކަމެއް ކޮށްދިނީތީ ޝާޔާގެ މައިންބަފައިންނަށް ޝުކުރު އަދާކުރީ ހަމަ އެވަގުތު އެވެ. ޝާޔާއަށްވީ އެހެން ހަދިޔާއެއް އޮންނާނެ ކަމުގައި ޝާޔާގެ މައިންބަފައިން ހާމަކުރި އެވެ. ޝާޔާ އޭނާގެ ބައްޕަގެ މޫނަށް ބަލާލީ އެހަދިޔާއަކީ ކޮބައިތޯ ސުވާލުކޮށްލާފަދަ ގޮތަކަށެވެ. އޭނާއަށް އެ ޕާޓީވެސް ހަދިޔާއަކަށް ފުދެއެވެ. ޖަވާބު ދިނުމުގެ ބަދަލުގައި ޒައިދުވެސް ޝާޔާއާއި ކޮށްލީ ސުވާލެކެވެ. ޝާޔާ ކިޔަވައިގެން އައި އެއްޗެއް ބޭނުން ހިފަން ގަސްތުކުރަނީ ކިހިނެތްތޯ އަހާލިއެވެ. މާބޮޑު ވިސްނުންތަކަކާއި ނުލައި ޝާޔާ ޖަވާބުދިނެވެ. މީގެ ކުރިން އެސުވާލަށް ޖަވާބު ދިނުމަށް ތައްޔާރުވެފައިވާ ކަހަލައެވެ. ޝާޔާބޭނުންވީ ބޯޓް ބްލްޑިންގެ ދާއިރާގެ މަސައްކަތް ރާއްޖޭގައި އެންމެ ފުޅާ ދާއިރާގައި ކުރާ ބަޔަކު ބަލައި އެބަޔަކާ އެއްކޮށް އެ މަސައްކަތް ކުރަން ކަމުގައެވެ. ޝާޔާގެ ޖަވާބު ލިބުމާއެކު ހަދިޔާއަކީ ކޮބައިކަން ޒައިދު ހާމަކޮށްލިއެވެ. އެއީ މަންމައާއި ބައްޕައާއެކު ރާއްޖޭގެ އެމަަސައްކަތް ކުރާ ތަންތަން ބަލަން ދިއުމެވެ. އެވަރުގެ ހަދިޔާއެއް ދޭން ނިންމުމުން ޝާޔާވަރަށް އުފާވިއެވެ. ކޮންމެ ވަގުތަކުވެސް އޭނާއާ އެންމެ ގަތުގައި ވުމަށް މައިންބަފައިން މަސައްކަތްކުރާތީ އެެވެ.\nމާގިނަ ދުވަސްތައް ބޭކާރުކޮށްނުލައި އެމަސައްކަތްކުރާ ތަންތަން ބަލާލަން ދިއުމުގެ މަސައްކަތް ފެށިއެވެ. އެކި ތަންތަން ބެލިއިރުވެސް ޝާޔާ ހިތްހަމަޖެހޭ ވަރުގެ ތަނަކާ ދިމައެއް ނުވިއެވެ. ދެންއޮތީ ހަމައެކަނި ނުދެވި ރ.އަލިފުއްޓެވެ. ނަމަވެސް އަލިފުއްޓަށް ދާންޖެހުމުން ރިފްގާ ވަރަށް ކަންބޮޑުވި އެވެ. އަދި އެކަމާ ދެކޮޅުވެސް ހެދި އެވެ. އެރަަށަށް ހިނގައްޖެނަމަ އޭނާގެ އަތުން ޝާޔާ ގެއްލިދާނެކަމުގެ ބިރުހީވަނީ އެވެ. ނަމަވެސް ޝާޔާ އާދޭސް ކުރުމުން އެކަމަށް އެއްބަސްވި އެވެ. ހަގީގަތުގައި ޒައިދުވެސް ޝާޔާ ގޮވައިގެން އެރަށަށް ދާން އެހާހިތްހަމައެއް ނުޖެހެއެވެ. ނަމަވެސް ޝާޔާ އެދުމަކާ ދެކޮޅުހެދުމަކީ ކުޅަދާނަ ކަމެއްނޫނެވެ. އެހާވެސް ޝާޔާދެކެ ލޯބިވެއެވެ.\nރ.އަލިފުއްޓަށް ދެވުމާއެކު ދަތުރުގެ ވަރުބަލި ފިލުވާލައި ހަވީރު ވުމުން ރަށުތެރެ ބަލާލުމަށް ނުކުމެލީ އެރަށުގައު އެކަން އެންމެ ފުޅަކޮށް އެމަސަައްކަތްކުރާ މާވަޑި އަހުމަދާ ބައްދަލުކޮށްލުމުގެ ބޭނުމުގަ އެވެ. މީގެ ކުރިންވެސް ޝާޔާގެ މައިންބަފައިން އެރަށަށް އައިސްފައިވާތީ ރަށުތެރޭ ހިނގަން ނޭނގިގެން އުޅޭކަށް ނުޖެހުނެވެ. ކޮންމެ ތަނަކަށްވެސް ދާން އެނގެއެވެ. މާވަޑި އަހުމަދަ ބައްދަލުކޮށް އެމީހުން އައި ބޭނުން ބުނެދިނުމުން އޭނާއެކު ބޯޓް ޔާޑަށް ދިއުމަށް ޝާޔާއަށް ދައުވަތު ދިނެވެ. އެތަނުގެ މަސައްކަތް ޝާޔާވަރަށް ފަރުވާތެރިކަމާއެކު ބެލިއެވެ. ބަންނަން ފަށާފައިހުރި ބޯޓުތަކާއި ސަފާރީތަކާއި އެއްޗެހި އެތަނުގައި ހުއްޓެވެ. ޝަޔާބޭނުންވީ އެބޯޓް ޔާޑުގައި މަސައްކަތް ކުރާށެވެ. އެތަނުގެ މަސައްކަތްތަކުގައި ދޭތެރޭ ހިތްހަމަޖެހޭތީއެވެ. ޝާޔާއަށް އެފުރުސަތު މާވަޑި އަހުމަދު ދިނެވެ. އެދާއިރާއިން ކިޔަވައިގެން ހުރި ތައުލީމި ޒުވާނަކަށް ފުރަގަސް ދޭނީ ކިހިނެތް ހެއްޔެވެ؟ ނަމަވެސް އެ އަންހެން ކުއްޖާ އެފަދަ ދާއިރާއަކުން ފެނުނީތީ މާވަޑު އަހުމަދު ހައިރާންވި އެވެ.\nފާއިތުވަ ކޮންމެ ދުވަަހަކުވެސް ޝާޔާ އޭނާގެ ހުނަރުވެރިކަމާއި ގާބިލުކަން އޭނާގެ މަސައްކަތުން ސާބިތުކޮށްދެމުން ދިޔައެވެ. އުޅުމުގެ ތެރޭގައި މާވަޑި އަހުމަދު ހިތުގައި އެތައް ސުވާލެއް ފުނިޖެހެމުންދިޔައެވެ. ސަބަބަކީ އޭނާ ގަބޫލްކުރާގޮތުގައި އެދާއިރާއިން ކުރިއަށް ދެވޭނީ ފިރިހެން ކުދިންނަށެވެ. މިހާތަނަށް އެ ދާއިރާއިން ފެންމުންދަނީވެސް ފިރިހެން ކުދިން ކަމަށް ވާތީއެވެ. އަދި އަންހެން ކުއްޖެއްގެ ގައިގައި އެފަދަ ހިތްވަރު ހުރިތަން އޭނާގެ ލޯ ކުރިމަތިން ހަމަވަމުން ދާތީއެވެ. އޭނާ ހިތުގައި އުފެދެމުން ދިޔަ ސުވާލުތައް ޝާޔާއާއި ކުރަމުން ދިޔައެވެ. މި ދާއިރާއިން ކުރިއަށް ދިއުމަށް ވިސްނީ ކިހިނެތް ވެގެންތޯ އަހަމުން ދިޔައެވެ. އަދި އެހިތްވަރު ލިބުނީ ކިހިނެތްތޯވެސް އެހިއެވެ. އޭނާގެ މައިންބަފައިންނާ ބެހޭގޮތުންވެސް މާވަޑި އަހުމަދު ސުވާލިކޮށް ހަދައެވެ. ކޮންމެ ސުވާލަކަށްވެސް ޝާޔާ ވަރަށް ފުރިހަމަކަމާއެކު ޖަވާބުދެމުން ގެންދިޔަ އެެވެ. ނަމަވެސް މާވަޑި އަހުމަދުގެ ހިތައް އެއްވެސް ހަމަޖެހުމެއް ނުލިބެ އެވެ.\nމާވަޑި އަހުމަދާއެކު މަސައްކަތްކުރުމުގެ ތެރޭގައި އެފެދިފައި އޮންނަ ރަހުމަތްތެރި ކަމުގެ ސަބަބުން ޝާޔާ މާވަޑި އަހުމަދުގެ ގެޔަށްގޮސް ހަދަ އެވެ. އޭނާގެ އަންހެނުން ޒުބޭދާވެސް ޝާޔާއަށް ވަރަށް ރަނގަޅެވެ. ޝާޔާ އެކޮޅުގައި މަސައްކަތް ކުރަން ނިންމުމުން ޝާޔާއެރަށުގައި ހުރުމަށް ގެއެއް ކުއްޔަށް ހިފައިދީފައި އެކޮޅުގައި ދުވަސް ކޮޅަކު މަޑުކޮށްލުމަށް ފަހު ޝާޔާގެ މައިންބަފައިން މާލެދިޔައީއެވެ. އެހެން ކަމުން ޝާޔާވެސް ފޫހިވާތީ ދާނެއެހެންތަނެއް ނެތުމުން މަސައްކަތް ނިންމާލާފައި ޒުބޭދާގާތަށް ގޮސްހަދަ އެވެ. މިހެންގޮސް އުޅޭއިރު ޒުބޭދާގެ ފަރާތުން ޝާޔާއަށް ފާހަގަ ކުރެވޭކަމެއް އޮވެއެވެ. އެއީ ޝާޔާއެކު އޭނާ ހޭދަކުރާވަގުތުތަކުގައި އަބަދުވެސް ހިޔާލަކަށް ގެއްލިފައި އިންނަކަމެވެ. މިކަމާ ޝާޔާ ސުވާލު ކުރުމުން ޒުބޭދާ ބުނީ އޭނާއަށް ވެސް ޝާޔާފަދަ އަންހެން ކުއްޖަކު ލިބުނުކަމަށެވެ. ނަމަވެސް ނަސީބު ދެރަކަމުން ވިހާފައި މާގިނަ އިރެއްނުވެ ނިޔާވީކަމުގަ އެވެ. އެކުއްޖާ ދުނިޔޭގައި ހުރިނަމަ ޝާޔާފަދައިން ކިޔަވައިގެން މޮޅުވެގެން އޭނާ ބައްޕައާއެކު މަސައްކަތްކުރަން ހުންނާނޭ ވަރަށް ހިތައްއަރަ ކަމުގަ އެވެ. އެދެމައިން ދެއްކިވާހަކަ މާވަޑި އަހުމަދަށް އިވުނެވެ. އޭނާ އެކަމާ ވަރަށް ދެރަވިއެވެ. އަދި މީގެ ވިއްސަކަށް އަހަރުކުރިން ކުރެވުނު ކަންތަކާއި ދޭތެރޭ ވިސްނާލައި އެކުރެވުނީ ކިހާވަރެއްގެ ކަމެއްކަން ރޭކާލިއެވެ. އެވިސްނުމުގައި ހުއްޓާ އެއްލި ކަޅިއަކުން ފެނުނީ ވާތު ކަންފަތް ކައިރީ އިން ލަފެވެ. އޭނާއަށް އެފަދަ ލަފެއް ހަމަ އޭނާގެ ދަރިފުޅު ވާތުކަންފަތުންވެސް ފެނުނެވެ.\nއެހެންކަމުން އޭނާ ގަސްތުކުރީ ޝާޔާގެ މައިންބަފައިންނާ ބައްދަލުކުރާށެވެ. މިވާހަކަ ޝާޔާގާތުގައި ބުނުމުން އޭނާ ބުނީ މިއަދު އޭނާ ދެކިލަން އަންނަން އުޅޭ ވާހަކަ މަންމަމެން ބުނެފައިވާ ކަމަށެވެ. އެހެން ކަމުން އެރޭ އިޝާ ނަމާދުން ފައިބައިގެން މާވަޑި އަހުމަދު ގަސްތުކުރީ ޝާޔާގެ މައިން ބަފައިންނާ ބައްދަލު ކުރުމަށް ދިއުމަށެވެ. އެގެއަށް ދިޔައިރު ޝާޔާގެ މައިންބަފައިން ހަބަރު ބަލަން ތިއްބެވެ. ނަމަވެސް ޝާޔާއެއް ފެންނާކަށް ނެތެވެ. މާވަޑި އަހުމަދު އަވަސްވެގަތީ އޭނާ ކުރަން އައި ކަންތައް ވަގުތު ބޭކާރުނުކޮށް އަވަހަށް ކުރާށެވެ. އެންމެ ފުރަތަމަވެސް ޝާޔާގެ މައިންބަފައިންނާ ކޮށްލި ސުވާލަކީ ޝާޔާއަކީ އެމީހުންގެ އުފަން ދަރިއެއްތޯ އެވެ. ކުރިމަތިވާން މިއުޅެނީ ކޮން ކަންތައްގަނޑެއް ބާއޭ ހިތަށްއަރައި ރިފްގާ ބިރުން އިދެ ޒައިދުގެ އަތުގައި ބާރަށް ހިފާލި އެވެ. އަދި ޒައިދު ވަރަށް ކެތްތެރިކަމާއެކު އެސުވާލަށް ޖަވަބު ދިނެވެ. ޝާޔާއަކީ އެމީހުންގެ އުފަންދަރިއެއް ނޫންކަމުގަ އެވެ. ނަމަވެސް އެމީހުން ޝާޔާ ބަލާބޮޑުކުރަމުން މިގެންދަނީ އުފަންދަރިއެއް ފަދައިން ކަމަށް ބުންޏެެވެ. ޖަވާބުލިބުމާއެކު މާވަޑި އަހުމަދުގެ ހިތުގައި ހުރި ސުވާލުތަށް ފަހަރަކު ސުވާލަކަށް ފަހު ސުވާލެއް ބޭރު ކުރަމުން ދިޔަ އެވެ.\nޒައިދު ހުރިހާ ވާހަކައެއްވެސް ކިޔާދިނެވެ. އެދެމަފިރިންނަށް ކުދިން ނުލިބޭކަމުގައި ބުންޏެވެ. އަދި ޝާޔާއަކި މީގެ ވިއްސަކަށް އަހަރުކުރިން އެމީހުން އަލިފުއްޓަށް އައި ދަތުރެއްގައި އެއްދުވަހެއް ފަތިހުގެ ވަގުތު އަތިރިމަތީގައި ހިނގާލަން ނުކުމެ އުޅެނިކޮށް ގަސްތަކުގެ ތެރެއިން ކުއްޖަކު ރޯ އަޑު އިވުމުން ގޮސް ބެލިއިރު އޮތްކުއްޖެއްކަމުގަ އެވެ. އެމީހުން ކުއްޖަކު ބޭނުންވެފައި ތިބިލެއް ބޮޑުކަމުން ޝާޔާގެންދިއައީ ކަމުގަ އެވެ. މިވާހަކަތައް އަޑު އިވުމުން މާވަޑި އަހުމަދަށް ވަރަށްބާރަށް މަގޭ ދަރިފުޅާއޭ ކިޔާފައި ގޮވާލެވުނެވެ. އެވަގުތު ޝާޔާ ގިސްލުމުގެ އަޑު އިވުނެވެ. ޝާޔާއަށް ކިތަންމެ ރަނގަޅަކަށްވެސް އެމީހުން ދެއްކިވާހަކަ އެނގިއްޖެކަން އެންމެނަށްވެސް ޔަގީންވި އެވެ. އެއިރު ޝާޔާ އޭނާގެ އަސްލު މަންމައާއި ބައްޕަ ކައިރިއަށް ގޮސްދާނެތީ ރިފްގާ ދެރަވެގެން ރޮނީއެވެ. އެންމެންވެސް ތިބީ ޝާޔާދެން ކަންތައް ކުރާނެގޮތް ނޭނގިފައެވެ. ޝާޔާއަށް އެހެން ހެދީ ކީއްވެތޯ މާވަޑި އަހުމަދާ ސުވާލުކުރި އެވެ. އޭނާ ލަދުން އިސްޖެހިއެވެ. އަދި ހުރިހާ ވާހަކަ އެއް ކިޔައި ދިނެވެ.\nއެއީ މީގެ ވިއްސަކަށް އަހަރު ކުރިން އޭނާއަށް ޝާޔާ ލިބުންވާހަކަ ބުންޏެވެ. ނަމަވެސް އޭނާ ބޭނުންވީ ފިރިހެން ކުއްޖެކެވެ. އޭނާއެކު މަސައްކަތް ކުރެވޭނީ ފިރިހެން ދަރިންނަށް ކަމަށް އެއިރު ގަބޫލް ކުރެވިފައިވާތީ އެވެ. އަދި އޭނާ ނެތްދުވަހަކުންވެސް އެމަސައްކަތް ކުރެވޭނީ ފިރިހެން ދަރިއަކަށް ވާތީ އެވެ. ނަމަވެސް އެއީ ވަރަށް ބޮޑު ކުށްހީއެއްކަން ޝާޔާ ސާބިތު ކޮށްދީފި ކަމަށް ބުންޏެވެ. އޭނާ އެއްވެސް ހާލެއްގައި އަންހެން ދަރިއެއް ބޭނުމެއް ނުވެއެވެ. އެހެންކަމުން ޑޮކްޓަރަށް ފައިސާ ދީގެން ދަރިފުޅު މަރިވީކަމަށް ހެދީއެވެ. ދަރިފުޅު ވިހެއީ ދަންވަރުގެ ވަގުތެއްގައި ކަމުން އެއްވެސް މީހަކަށް ނޭނގި ގެއްގޮސް ދަރިފުޅު އެއްލާލީ ކަމަށް ބުންޏެވެ. އަދި އެއިން އެއްވެސް ކަމެއް ޝާޔާގެ މަންމައަށް ނޭނގޭނެ ކަމަށް ބުންޏެވެ. ޝާޔާ އޭނާގެ މަންމައަށް މާފުކުރުމަށް މާވަޑި އަހުމަދު އެދުނެވެ. އަދި ކޮށްދެވެންޏާ ބައްޕައަށްވެސް މާފުކޮށްދިނުމަށް އެދުނެވެ. ޝާޔާ އޭނާ ބޭނުންވި ގޮތް އިއްވާލި އެވެ. އެއީ އޭނާގެ މަންމަ އެތަނަށް ގެނެސް މަންމައަށް ހުރިހާ ވާހަކައެއް ކިޔާދިނުމަށެވެ. އަދި މަންމަ ފަރާތުން މައާފަށް އެދުމަށެވެ. މާވަޑި އަހުމަދު ލަހެއްފަހެއްނެތި އެބުނި ގޮތަށް ކަންތައްކުރި އެވެ.\nއެވާހަކަތައް އަޑުއަހާފައި ޒުބޭދާ ހުރީ ހަމަ ބުނާނެ އެއްޗެއްވެސް ނޭނގިފަ އެވެ. މި ހުރިހާ ދުވަހު އޭނާގެ ހިތުގައި އަހުމަދާ ދޭތެރޭއޮތް ލޯބި ނަފްރަތަށް ބަދަލު ވެގެން ދިޔައީ ކުޑަ ހިނދުކޮޅެއްގެ ތެރޭގައެވެ. ޒުބައިދާ އަހުމަދަށް މާފުކުރާކަށް ބޭނުމެއް ނޫނެވެ. ނަަމަވެސް ޝާޔާ އެދުނީތީ އެކަން ކޮށްދިނެވެ. އަދި ޝާޔާވެސް އޭނާގެ މައިންބަފައިންނަށް މާފު ކުރިއެވެ. އޭނާއާ މެދު ކޮންމެ ގޮތަކަށް ކަންތައް ކުރިއަށް އެމީހުންނާ ދޭތެރޭ ހިތްބަރުކުރަން ބޭނުން ނުވާތީއެވެ. އަދި އޭނާ ބަލާބޮޑުކުރި މައިންބަފައިން ދޫކޮށްލަން ބޭނުން ނޫންކަމަށް ޝާޔާ ބުންޏެވެ. އެެހެން ކަމުން އޭނާގެ އަސްލު މައިންބަފައިން ނަށްވެސް އެގެއަށް އައިސް އެމީހުންނާއެކު އުޅުމަށް އެދުނެވެ. ރިފްގާމެން މިކަމާ ލޮލުން ބޮލުން ގަބޫލު ވިއެވެ. އަދި މީހުންދިން ތަރުބިއްޔަތުގެ ފޮނި ނަތީޖާ ނިކުމެއްޖެކަމުގެ އިހްސާސް ކުރެވުނެވެ.\nނޯޓް: މިއީ ސްކޫލުތަކުގެ ދަރިވަރުންނަށް ހުޅުވާލައިގެން ކުޅުދުއްފުށި އޮންލައިން އިން ބާއްވާ5ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 B ގެ މަރިޔަމް ޝަހާ އެވެ.


Sihhee officialun dhandah araa Brazil-Argentina match huhtuvaifi\nސިއްހީ އޮފިޝަލުން ދަނޑަށްއަރާ ބްރެޒިލް-އާޖެންޓީނާ މެޗު ހުއްޓުވައިފި\nއޮފިޝަލުން ދަނޑަށް އަރައި މެޗު ހުއްޓުވަން އުޅުނު ވަގުތު\nސިއްހީ އޮފިޝަލުން ދަނޑަށް އަރައި ބްރެޒިލް އާއި އާޖެންޓީނާ ކުޅެމުން ދިޔަ ސައުތު އެމެރިކާ ސަރަހައްދުގެ ވޯލްޑްކަޕް ކޮލިފިކޭޝަން މެޗު ހުއްޓުވައިފި އެވެ.\nފުލުހުންނާއެކު އޮފިޝަލުން ދަނޑަށް އަރައި މި މެޗު ހުއްޓުވާފައި ވަނީ މެޗު ފެށުނުތާ ހަތަރުވަނަ މިނެޓުގަ އެވެ. އޮފިޝަލުން ދަނޑަށް އެރީ ބްރެޒިލްގެ ސިއްހީ ޕްރޮޓޮކޯލް އާއި އާޖެންޓީނާގެ ހަތަރު ކުޅުންތެރިއަކު ހިލާފުވެފައިވާ ކަމަށްބުނެ އެވެ. މި ކުޅުންތެރިންނަކީ އިނގިރޭސި ޕްރިމިއާ ލީގުގައި ކުޅެމުން އަންނަ ކުޅުންތެރިންނެވެ.\nއިނގިރޭސިވިލާތް އޮތީ ބްރެޒިލްގެ ރެޑް ލިސްޓުގަ އެވެ. އެހެން ކަމުން އިނގިރޭސިވިލާތުން ފުރައިގެން 14 ދުވަސް ނުވަނީސް ބްރެޒިލްއަށް ދަތުރުކުރާ ފަރާތްތަކުން ކަރަންޓީނުގެ މުއްދަތު ފުރިހަމަ ކުރަން ޖެހޭނެ އެވެ. މި ކުޅުންތެރިން ކަރަންޓީނުގެ މުއްދަތު ފުރިހަމަ ކޮށްފައެއްނުވެ އެވެ.\nއާޖެންޓީނާއިން މި މެޗަށް ނެރުނު ފުރަތަމަ 11 ގައި ހިމެނެނީ ޓޮޓެންހަމްގެ ޖިއޮވާނީ ލޮ ސެލްސޯ އާއި ކްރިސްޓިއަން ރޮމޭރޯ އަދި އެސްޓަން ވިލާގެ ގޯލްކީޕަރު އެމިލިއާނޯ މާޓީނޭޒް އެވެ. އަދި އެސްޓަން ވިލާއަށް ކުޅޭ އެމީ ބުއެންޑީއާ އިނީ ބެންޗުގަ އެވެ.\nއޮފިޝަލުން ދަނޑަށް އަރައި މެޗު ހުއްޓުވުމުން އާޖެންޓީނާގެ މުުޅި ޓީމު ވަނީ ދަނޑުން ފައިބާފަ އެވެ. އޭގެ ފަހުން މެޗު ކުރިއަށް ގެންދިއުމާއި މެދު ދެ ޓީމުގެ އޮފިޝަލުންނާއި ކޯޗުން މަޝްވަރާ ކުރިި ނަމަވެސް ފަހުން ވަނީ މެޗު ނުކުޅެ ސަސްޕެންޑް ކުރުމަށް ނިންމާފަ އެވެ.\nދެކުނު އެމެރިކާގެ މައި ފުޓްބޯޅަ އިދާރާއިން ނެރުނު ބަޔާނެއްގައި ބުނީ އެ މެޗުގައި ހިނގާދިޔާ ކަންކަމާއި މެދު މެޗު ކޮމިޝަނަރާއި ރެފުރީ ފީފާގެ ޑިސިޕްލިނަރީ ކޮމެޓީއަށް ރިޕޯޓެއް ހުށަހަޅާނެ ކަމަށެވެ. އަދި އެ މެޗުގެ ކަންތައް ދެން ކުރިއަށް ދާނެ ގޮތެއް ނިންމާނީ އެއަށްފަހު ކަމަށެވެ.\nމި މެޗާއި ގުޅިގެން ދާދި ފަހުން ޕީއެސްޖީ އާއި ގުޅުނު އާޖެންޓިނާގެ ކެޕްޓަން ލައިނަލް މެސީ ބުނީ އެޓީމުން މެޗު ކުޅުނީ ބްރެޒިލްގައި ތިން ދުވަހު މަޑުކުރުމަށް ފަހު ކަމަށެވެ. އެހެންކަމުން ހޮޓަލުގައި މަޑުކުރި އެ ތިން ދުވަހު މިކަމާއި މެދު އެއްވެސް ކަމެއް ނުކޮށް މެޗު ފެށެންދެން މަޑުކުރީ ކީއްވެތޯ މެސީ ވަނީ ސުވާލު އުފައްދާފަ އެވެ. އަދި ކުރީބައިގައި މިކަމާއި އުޅުނު ނަމަ މި މައްސަލަ ރީތި ގޮތުގައި ހައްލު ކުރެވުނީސް ކަމަށް ވެސް މެސީ ބުންޏެވެ.


2702 23 29 وقل رب أنزلني منزلا مباركا وأنت خير المنزلين\nއަދި ކަލޭގެފާނު ވިދާޅުވާށެވެ! އަޅުގެ ވެރިރަސްކަލާކޮ! بركات ތެރި منـزل އަކަށް މިއަޅާ ބާލުއްވައިފާނދޭވެ! އަދި ހަމަކަށަވަރުން، އިބަރަސްކަލާނގެއީ، (منـزل އަށް) ބާލުއްވާ އެންމެހެޔޮ ރަސްކަލާނގެއެވެ.\n2703 23 30 إن في ذلك لآيات وإن كنا لمبتلين\nހަމަކަށަވަރުން، އެކަމުގައި ހެކިތަކެއްވާކަން ކަށަވަރެވެ. އަދި ހަމަކަށަވަރުން، ތިމަންރަސްކަލާނގެ (މީސްތަކުން) امتحان ކުރައްވަމެވެ.\n2704 23 31 ثم أنشأنا من بعدهم قرنا آخرين\nދެން އެއުރެންނަށްފަހު، ތިމަންރަސްކަލާނގެ އެހެން جيل އެއްގެބަޔަކު އުފެއްދެވީމެވެ.\n2705 23 32 فأرسلنا فيهم رسولا منهم أن اعبدوا الله ما لكم من إله غيره أفلا تتقون\nފަހެ، ތިމަންރަސްކަލާނގެ އެއުރެންގެގާތަށް، އެއުރެންގެ ތެރެއިން رسول އަކު ފޮނުއްވީމެވެ. ތިޔަބައިމީހުން اللَّه އަށް އަޅުކަން ކުރާށޭ އަންގަވަމުންނެވެ. އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެއެވެ. ފަހެ، ތިޔަބައިމީހުން (އެކަލާނގެއަށް) تقوى ވެރި ނުވަނީހެއްޔެވެ؟\n2706 23 33 وقال الملأ من قومه الذين كفروا وكذبوا بلقاء الآخرة وأترفناهم في الحياة الدنيا ما هذا إلا بشر مثلكم يأكل مما تأكلون منه ويشرب مما تشربون\nއެކަލޭގެފާނުގެ قوم ގެމީހުންގެ ތެރެއިން كافر ވެ، އަދި آخرة އާ ބައްދަލުވާނޭކަން ދޮގުކޮށްއުޅުނު، އަދި ދުނިޔޭގެ حياة ގައި ތަނަވަސްކަމާއި، نعمة އެއުރެންނަށް ތިމަންރަސްކަލާނގެ ދެއްވި ބޮޑުންގެމީހުން ބުނޫއެވެ. ތިޔަބައިމީހުންކަހަލަ آدم ގެދަރިޔަކު ކަމުގައި މެނުވީ، މީނާ ނުވެއެވެ. ތިޔަބައިމީހުން އެ އެއްޗަކުން ކައިއުޅޭ ތަކެތިން، އޭނާވެސް ކައިއުޅެތެވެ. އަދި ތިޔަބައިމީހުން އެ އެއްޗަކުން ބޮއިއުޅޭ ތަކެތިން އޭނާވެސް ބޮއިއުޅެތެވެ.\n2707 23 34 ولئن أطعتم بشرا مثلكم إنكم إذا لخاسرون\nއަދި ހަމަކަށަވަރުން، ތިޔަބައިމީހުން ކަހަލަ آدم ގެދަރިޔަކަށް ތިޔަބައިމީހުން ކިޔަމަންތެރިވެއްޖެނަމަ، އެހިނދު ހަމަކަށަވަރުން، ތިޔަބައިމީހުންނީ، ގެއްލެނިވެގެންވާ ބަޔެއްކަން ކަށަވަރެވެ.\n2708 23 35 أيعدكم أنكم إذا متم وكنتم ترابا وعظاما أنكم مخرجون\nހަމަކަށަވަރުން، ތިޔަބައިމީހުން މަރުވެއްޖެހިނދު، އަދި ވެއްޔާއި، ކަށްޓަށް ތިޔަބައިމީހުން ވެއްޖެހިނދު، އަލުންދިރުއްވައި ނެރުއްވާނޭކަމަށް އޭނާ ތިޔަބައިމީހުންނަށް وعد ކުރަނީހެއްޔެވެ؟\n2709 23 36 هيهات هيهات لما توعدون\nތިޔަބައިމީހުންނަށް وعد ކުރައްވާ ކަންތައް ދުރުވެގެންވެއެވެ. (ވަރަށް) ދުރުވެގެންވެއެވެ.\n2710 23 37 إن هي إلا حياتنا الدنيا نموت ونحيا وما نحن بمبعوثين\nއެ ދިރިއުޅުމަކީ، ތިމަންމެންގެ ދުނިޔޭގެ ދިރިއުޅުން ފިޔަވައި އެހެން އެއްޗެއް ނޫނެވެ. ތިމަންމެން މަރުވަމުއެވެ. އަދި ދިރިއުޅެމުއެވެ. އަދި އަލުން ދިރުއްވައި ފޮނުއްވާނޭ ބަޔަކު ކަމުގައި ތިމަންމެން ނުވަމުއެވެ.\n2711 23 38 إن هو إلا رجل افترى على الله كذبا وما نحن له بمؤمنين\nاللَّه އާމެދު ހަދައިގެން ދޮގެއް ބުނި ފިރިހެނަކު ކަމުގައިނޫނީ، އޭނާ ނުވެތެވެ. އަދި އޭނާޔަށް إيمان ވާބަޔަކުކަމުގައި ތިމަންމެން ނުވަމުއެވެ.\n0 ... 260.1 261.1 262.1 263.1 264.1 265.1 266.1 267.1 268.1 269.1 271.1 272.1 273.1 274.1 275.1 276.1 277.1 278.1 279.1 ... 623


ރިޕޯޓު - މަސީހުގެ އިތުބާރު\nގަދަބާރުން ހޯދޭނެ އިތުބާރެއް ނޯންނާނެ!\nއިތުބާރު ނެތްކަމުގެ ވޯޓާ ގުޅިގެން ރޯލް ކޯލް ވޯޓަށް ދިޔަ\nމަޖިލީހުގެ ގަވާއިދު ބަދަލުކުރީ ރަނގަޅަކަށް ނޫން\nގާސިމް ހައްޔަރުކުރީ ވޯޓަށް ހުރަސް އަޅަން\nކ. މާލެ 17 އޭޕުރިލް 2017 | ހޯމަ 10:26 11,064\nރައްޔިތުންގެ މަޖިލީހުގެ ރައީސް އަބްދުﷲ މަސީހް - ގޫގުލް\nރައްޔިތުންގެ މަޖިލީހުގެ ޖަލްސާއެއްގައި ނުވަތަ އެ މަޖިލީހުގެ ކޮމިޓީއެއްގައި މަޖިލީހުގެ މެމްބަރަކު ނުވަތަ އެނޫން ވެސް މީހަކު އިސްލާމްދީނުގެ އަސްލަކާ ހިލާފު ނުވާ ގޮތުގެ މަތީން ދެއްކި ވާހަކައެއް ނުވަތަ ހުށަހެޅި ހުށަހެޅުމެއްގެ ސަބަބުން ނުވަތަ ވޯޓް ދިނުމުގައި އަމަލުކުރި ގޮތެއްގެ ސަބަބުން ކޯޓަކަށް އެ މީހަކު ހާޒިރުކޮށް ނުވަތަ އެ މީހަކާމެދު އެއްވެސް ތަހްގީގެއް ހިންގައި ނުވަތަ ހައްޔަރުކޮށް ނުވަތަ ބަންދެއްކޮށް ނުވަތަ އެ މީހަކާ މެދު ދައުވާއެއްކޮށް ހަދައިގެނެއް ނުވާނެ ކަމަށް ގާނޫނު އަސާސީގައި ބުނެފައިވެ އެވެ. މި ރައްކާތެރިކަމާއި އިމްތިޔާޒު ލިބިގެންވަނީ ހިތުހުރި ގޮތަކަށް ކަންކަން ކުރުމަކަށް ނޫނެވެ. ނަމަވެސް، މި ފަހަކަށް އައިސް ރައްޔިތުންގެ މަޖިލީހުން ފެނިގެން ގޮސްފައިވަނީ ގާނޫނީ އަދި ބަރުލަމާނީ ހަމައިން ނެއްޓި ބައެއް ނިންމުންތައް ނިންމި ތަނެވެ. ހުރިހާ ކަމެއް އިއްތިފާގު ވެގެން ދިޔައީ މަޖިލީހުގެ ރިޔާސަތުގެ މަގާމުގެ ދިފާއުގަ އެވެ.\nރޯލް ކޯލް ވޯޓް\nރާއްޖޭގެ ބަރުލަމާނީ ތާރީހުގައި ވެސް ރޯލް ކޯލް ވޯޓެއް ނަގާފައި ވަނީ އެންމެ ދެ ފަހަރު އެވެ. ފުރަތަމަ ވޯޓް ނެގީ މިހާރު އަމަލުކުރަމުންދާ ގާނޫނު އަސާސީ އެކުލަވާލަމުން ދިޔައިރު، ރައްޔިތުންގެ ހާއްސަ މަޖިލީހުގަ އެވެ. އެއަށް ފަހު ދެން ރޯލް ކޯލް ވޯޓް ނަގާފައި ވަނީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ ވޯޓްގައި، މާޗް 27 ވަނަ ދުވަހު ބޭއްވި ޖަލްސާގަ އެވެ.\nކުރިން އަމަލުކޮށްފައިވާ އުސޫލަކީ ވެސް ގާނޫނީ ހަމައަކަށް ވާއިރު، ކުރިން ރޯލް ކޯލް ވޯޓް ނަގާފައިވާ ގޮތަށް ބަލަން ޖެހެ އެވެ. ހާއްސަ މަޖިލީހުގައި ރޯލް ކޯލް ވޯޓް ނެގީ، ގާނޫނު އަސާސީގެ މާއްދާއެއް ފާސްކުރުމަށް، އިލެކްޓްރޯނިކް ވޯޓިން ސިސްޓަމްގެ މައްސަލަ ދިމާވެ، ވޯޓާ މެދު މެމްބަރުންގެ އިތުބާރު ނެތުމުންނެވެ. ނަމަވެސް މަސީހުގެ ވޯޓްގައި ކަން ކުރި އުސޫލުން، ޖަލްސާ ފެށުމުގެ ކުރިން ރޯލް ކޯލް ވޯޓް ނަގަން ހުށައެއް ނާޅައެވެ. ހާއްސަ މަޖިލީހުގެ އެ ޖަލްސާގައި ސިސްޓަމް ރަނގަޅުކުރުމަށް މަސައްކަތްތައް ނުކޮށް ދޫކޮށްލީއަކީ ވެސް ނޫނެވެ. ކުރެވުނު އެއްވެސް މަސައްކަތަކުން މެމްބަރުންގެ ފުރިހަމަ އިތުބާރު އިލެކްޓްރޯނިކް ވޯޓަށް ނެތުމާއެކު ރޯލް ކޯލް ވޯޓަށް ދިޔަ އެވެ. (މިކަން ރައްޔިތުންގެ މަޖިލީހުގައި މިހާރު ތިއްބެވި ގިނަ މެމްބަރުންގެ ހަނދާނުގައެއް ނެތެވެ)\nމާޗް 27 ވަނަ ދުވަހުގެ ޖަލްސާގެ އެންމެ ހެއްވާ ކަމަކީ، އަދި ދެކޮޅު ނުޖެހޭ ކަމަކީ، ރޯލް ކޯލް ވޯޓަށް ދާން ފާސްކުރި ވޯޓް ނެގީ، ޕީޕީއެމްގެ މެމްބަރުންނަށް އިތުބާރެއް ނެތް އިލެކްޓްރޯނިކް ވޯޓިން ސިސްޓަމް މެދުވެރިކޮށް ކަމަށް ވުމެވެ. ދެން ދެއްކި ބަހަނާއަކީ އެމްޑީޕީގެ މެމްބަރަކު، ނައިބު ރައީސް ރީކޯ މޫސަގެ ވޯޓަަށާއި ޖަލުގައި ހުންނެވި ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފުގެ ވޯޓަށް ރަތް ފިތުމެވެ. އެކަން ތަހްގީގުކޮށް ހާމަކޮށްފައެއް ނެތެވެ. އެ ދުވަހު ވަގުތުން ރެކޯޑްކޮށްފައިވާ ވޯޓްގެ ވީޑިއޯއިން ދައްކާ ގޮތުގައި އާދަޔާ ހިލާފު މަންޒަރެއް ފެނެ އެވެ. އެ ވީޑިއޯއިން ފެންނަ ގޮތުގައި ބަޔަކު ސިސްޓަމާ ކުޅެމުންދިޔަ ކަމަށް ތުހްމަތު ކުރެވެނީ، މޫސަ އާއި މަހްލޫފުގެ ވޯޓްގެ މައްޗަށް މައުސް ކާސާ ދުއްވާފައިވާތީ އެވެ.\n#Majileehu ge Vote System aa kulhey manzaru!#MaseehVote pic.twitter.com/ZT8ObOmPzb\n— RaajjeTV (@Raajje_tv) March 27, 2017\nމާޗް 27 ވަނަ ދުވަހު އިލެކްޓްރޯނިކް ވޯޓް ނިޒާމަށް މައްސަލަ ދިމާވި ސަބަބު ބަލައި ހާމަކޮށްފައެއް ނެތެވެ. ބަހަނާ ދެއްކުމުގެ ބަދަލުގައި، ޒިންމާދާރު ގޮތަކީ އެ މައްސަލަ ތަހްގީގުކުރުމެވެ. އަދި ރައްޔިތުންގެ މަންދޫބުންގެ ނިންމުންތަކާ މެދު ރައްޔިތުންގެ އިތުބާރު ދެމެހެއްޓުމަށް ވެސް އެއީ ކުރަންޖެހޭ ކަމެކެވެ. މަޖިލީހުގެ އިތުބާރާއި ރިޔާސަތުގެ އިތުބާރު ދެމެހެއްޓުމަށް ވެސް މިކަން ކުރަންޖެހެ އެވެ.\nމާޗް 27 ވަނަ ދުވަހުގެ ޖަލްސާގެ ނިޒާމު ގެއްލި، ރިޔާސަތުގެ ގޮނޑިވެސް ހުސްކޮށް ހުއްޓައި، ފެނިގެން ދިޔައީ "ހާއްސަ" ލިސްޓަކަށް މަޖިލީހުގެ މެމްބަރުން ނެރެމުންދިޔަ މަންޒަރެވެ.\nނަން އިއްވި މެމްބަރެއް ކަމެއް، ނަން ނީއްވާ މެމްބަރެއް ބެލުމެއް ނެތި ސެކިއުރިޓީ އޮފިސަރުން މެމްބަރުން ބޭރުކުރި އެވެ. މެމްބަރުން ނެރުމުގެ އިތުރުން އެ ދުވަހުގެ ޖަލްސާއަކީ ރައްޔިތުންނަށް ރައްޔިތުންގެ މަޖިލީސް ބަންދުކޮށްގެން ބޭއްްވި ޖަލްސާއެކެވެ. މިހާތަނަށް ވެސް ސަބަބެއް ހާމައެއް ނުކުރެވެ އެވެ. ޖަވާބުދާރީއެއް ނުވެވެ އެވެ. މިއީ މަޖިލީހުގެ ރިޔާސަތުގެ މަގާމުގެ ދިފާއުގައި ގަވާއިދާ ހިލާފަށް ކޮށްފައި ހުރި ކަންކަމެވެ.\nމެންބަރެއްގެ މަސްލަހަތު ޙިމާޔަތްކުރުން ކަމުގައި ބެލެވޭނެ ޙާލަތްތައް ބަޔާންކޮށްފައިވާ މަޖިލީހުގެ ގަވާއިދުގެ 52 ވަނަ މާއްދާގައި ބުނެފައި ވަނީ މެންބަރެއްގެ ޒާތީ މަޞްލަޙަތު ޙިމާޔަތްކުރުންކަމުގައި ބެލެވެނީ މެންބަރަކު ކުރާ ޢަމަލެއްގެ ސަބަބުން ނުވަތަ މަޖިލީހުގެ މަސައްކަތާ ގުޅޭގޮތުން އިޚްތިޔާރުކުރާ ގޮތެއްގެ ސަބަބުން ސީދާގޮތުން ނުވަތަ ނުސީދާގޮތުން އެ މެމްބަރަކަށް ކަމެއް މަގުފަހިވުމެވެ. މަޖިލީހުގެ ރައީސް މަސީހްގެ އިތުބާރު ނެތްކަމުގެ މައްސަލަ 31 މެމްބަރުންގެ ސޮޔާއެކު ވެއްދުމާއެކު، އެ ހުށަހެޅުމާއި، މަޖިލީހުގެ ނައިބު ރައީސް މޫސާ މަނިކުގެ އިތުބާރު ނެތްކަމުގެ މައްސަލަ ބޭރުވެގެންދާ ގޮތަށް، މަޖިލީހުގެ ގަވާއިދަށް ކުއްލި ބަދަލެއް ގެނަ އެވެ. މި ބަދަލު ގެނައި މަޖިލީހުގެ ރިޔާސަތު ބެލެހެއްޓެވީ މަސްލަހަތު ފުށޫއަރާ ހާލަތެއްގައި ހުންނެވި މަޖިލީހުގެ ރައީސް މަސީހެވެ. ގަވާއިދަށް މި ބަދަލު ގެނައުމަށް، މަޖިލީހުގެ ނައިބު ރައީސް މޫސާ މަނިކު ވޯޓް ދެއްވިއިރު، އެ މަނިކުފާނުގެ އިތުބާރު ނެތްކަމުގެ މައްސަލަ އޮތީ ޖެހިގެން އައި ދުވަހުގެ ތާވަލުގައި ހިމަނާފަ އެވެ.\nމި ހާލަތުގައި، މަޖިލީހުގެ ގަވާއިދަށް ގެނައި ބަދަލަކީ ހުރިހާ ހަމައަކުން ބެލިޔަސް، ގޯސް ބަދަލެކެވެ. ނަމަވެސް މަގާމުގެ ދިފާއުގައި ގޯހެއްގެ މައްޗަށް މަޖިލިސް ހިންގަމުން އެދާދިއުމަކީ ހަގީގަތުގައި ވެސް އިތުބާރު ނެތްކަން ހާމަކޮށްދޭ ކަމެކެވެ.\nކޮންމެ ހަމައަކުން ބެލިޔަސް، ތިމާއަށް މަންފާއެއް، ނުވަތަ ގެއްލުމެއް ލިބިދާނެ ނަތީޖާއެއް ނުކުންނަ ކޮންމެ ކަމަކީ މަސްލަހަތު ހިމެނޭ ކަމެކެވެ. އެވަރު މަޖިލީހުގެ ރިޔާސަތަށް އެނގިވަޑައިނުގަންނަވާނަމަ، އެ މަގާމަކަށް ހަގީގަތުގައި ވެސް ކުފޫއެއް ވެސް ހަމައެއް ނުވެ އެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހިމް ރިޝްވަތު ދިންކަމާއި ގާނޫނާ ހިލާފަށް ސަރުކާރު ބަދަލުކުރަން އުޅުނު ކަމުގެ ތުހްމަތުކޮށް ޖަލަށްލީ، މަޖިލީހުގެ ރިޔާސަތު ބަދަލުކުރުމަށް މައްސަލަ ހުށަހަޅާފައި އޮއްވަ އެވެ. ބަރުލަމާކީ އުސޫލަކީ، މަޖިލީހުގެ ރިޔާސަތުގެ ނުވަތަ އިތުބާރު ނެތްކަމުގެ ވޯޓެއް ހުށަހަޅާފައި ވަނިކޮށް މެމްބަރަކު އެފަދަ ގޮތަކަށް ހައްޔަރު ނުކުރުމެވެ.\nއިމްތިޔާޒުގެ ގާނޫނުގެ 13 ވަނަ މާއްދާގައި ބަޔާންކޮށްފައި އެ ވަނީ މަޖިލީހުގެ މެމްބަރަކު ހައްޔަރުކުރެވޭނެ އިޖުރާއަތްތަކާއި ތަރުތީބެވެ. އެ މާއްދާގައި ބުނެފައިވާ ގޮތުން ޖިނާއީ ކުށެއްގެ ވެށިން ފިޔަވައި، އެހެން ހާލަތެއްގައި މެމްބަރަކު ހައްޔަރު ކުރެވޭނީ ޕްރޮސިކިއުޓާ ޖެނެރަލް މެދުވެރިކޮށް ހޯދާ އަމުރަކުންނެވެ.\nގާނޫނު އަސާސީ ނެގެހެއްޓުމަށާއި ރައްޔިތުންގެ ހައްގުތައް ދެމެހެެއްޓުމަށްޓަކައި ހުވާ ކުރައްވައިގެން ހުންނެވި ޕްރޮސިކިއުޓަ ޖެނެރަލަށް ވެސް، އެޗްއާރުސީއެމް އަށް ވެސް، ކޯޓެއްގެ ފަނޑިޔާރަކަށް (ހައި ކޯޓްގެ ނިންމުމުގެ ކުރިން)، ރައްޔިތުންގެ މަޖިލިހުގެ ރިޔާސަތަށް ވެސް، ގާނޫނާ ހިލާފަށް ގާސިމް ހައްޔަރުކޮށްފައިވާ ކަމަށް ވިދާޅުވާން ކެރިވަޑައިނުގަތެވެ. މަޖިލީހުގެ ރިޔާސަތަކީ މެމްބަރުންގެ ހައްގުގައި ބަސް ވިދާޅުވުމުގެ ނުވަތަ މެމްބަރުންގެ ހައްގުތައް ދެމެހެއްޓުމަށް އެންމެ އިސްކޮށް ހުންނަވަންޖެހޭ ފަރާތެވެ. ނަމަވެސް މަޖިލީހުގެ ރިޔާސަތަކަށް އެ ވާޖިބެއް އަދައެެއް ނުކުރެވުނެވެ. އޭގެ ބަދަލުގައި ގާސިމްގެ ހައްޔަރު ރަނގަޅު ކަމަށް ރިޔާސަތުން ގަބޫލުކުރައްވަ އެވެ.\n"ފާހަގަކުރެއްވި އިއްޒަތްތެރި މެންބަރު ހައްޔަރުކުރެއްވުމާ ގުޅޭގޮތުން މަޖިލީހުގެ ގަވާއިދުގައިވާ ގޮތުގެ މަތިން ހައްޔަރުކުރެއްވި ފަރާތުން ޢަމަލުކޮށްފައިވާ ވާހަކަ ދަންނަވަން. އަދި އެއާއެއްކޮށް މަޖިލީހުގެ ރިޔާސަތުން ޢަމަލުކުރަންޖެހޭ ގޮތަށް މަޖިލީހުގެ ރިޔާސަތުން ވެ ސް ގަވާއިދުގައިވާ ގޮތު ގެ މަތީން ޢަމަލުކޮށްފައިވާ ވާހަކަ ދަންނަވަން،" ގާސިމް ހައްޔަރުކުރުމާއި، އެ މަނިކުފާނު މަޖިލީހަށް ހާޒިރު ނުކުރުން، މަތިވެރީ ދާއިރާގެ މެމްބަރު ހުސައިން މުހައްމަދު، އޭޕްރީލް 10 ވަނަ ދުވަހުގެ ޖަލްސާގައި ނެންގެވި ނިޒާމީ މައްސަލައަށް ރައްދު ދެއްވަމުން، މަސީހް ވިދާޅުވި އެވެ.\nއެ ވިދާޅުވި އުސޫލަކީ ބާތިލް އުސޫލެއް ކަމަށް ހައި ކޯޓްގެ ނިންމުމުން އެނގިގެން ދެ އެވެ. ގާސިމް ހައްޔަރުކުރީ ގާނޫނާ ހިލާފަށް ކަމަށް ހައިކޯޓުން އޭޕްރީލް 13 ވަނަ ދުވަހު ކަނޑައަޅައި ދޫކޮށްލީ، އޭނާ ހައްޔަރުކުރުމުގައި ޕީޖީ އޮފީހުގެ ދައުރެއް ނެތް ކަމަށާއި އެއީ ގާނޫނާ ހިލާފު ހައްޔަރެއް ކަމަށް ޕީޖީގެ ވަކީލު ޝަރީއަތުގެ މަޖިލީހުގައި ވިދާޅުވުމުންނެވެ. އެއީ ގާނޫނާ ހިލާފު ބަންދެއް ކަމަށް ހައި ކޯޓުން ވެސް ކަނޑައެޅި އެވެ.\nމިއީ ވަރަށް ބޮޑު ކާމިޔާބެއް ކަމަށް ރައްޔިތުންގެ މަޖިލީހުގެ ކުރީގެ ރައީސް އަދި ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދު ވިދާޅުވި އެވެ. އިތުރު ކާާމިޔާބީތައް ވެސް އެބަ ހުރި ކަމަށް އޭނާ ވިދާޅުވި އެވެ.\nRelease of Hon Gasim isamajor victory. Several more battles to win. We also remember all other political prisoners languishing in jail.\n— Abdulla Shahid (@abdulla_shahid) April 12, 2017\nގާސިމަށް ގާނޫނުން ލިބިދޭ އިމްތިޔާޒާއި ހައްގަށް ދައުލަތުގެ މުއައްސަސާތަކުން މި ދަރަޖައަށް އަރައިގެންފައި ވާއިރު، އެކަން ކުށްވެރިކޮށް މެމްބަރުގެ ދިފާއުގައި މިހާތަނަށް ވެސް މަޖިލީހުން ބަހެއް ބުނެފައެއް ނެތެވެ.\n“މިއީ ޑިމޮކްރެޓިކް ނިޒާމެއްގައި ކަންތައްތައް ހިނގަންޖެހޭނެ ގޮތެއް ނޫން. އެކަމު ދެން އަޅުގަނޑުމެނަުށް އެނގޭ މިހާރު މި ޤައުމުގައި މިއޮތީކީ ޑިމޮކްރެސީއެއް ވެސް ނޫންކަން. ޚުދުމުޚްތާރު ވެރިކަމެއްގައި ގަދަކަމުން ބަގުޑިބައްދަންވެގެން ކުރާ މަސައްކަތްތަކެއްކަން ކުރެވިގެން މި ދަނީ،" ގާސިމް ހައްޔަރުކުރުމާއި އިތުބާރުގެ ވޯޓާ ގުޅިގެން ރިޔާސަތުން އަމަލުކުރަމުން ދިޔަ ކަންކަމަށް އިޝާރަތްކޮށް ކެންދޫ ދާއިރާގެ މެމްބަރު އަލީ ހުސައިން ވިދާޅުވި އެވެ.\nރައްޔިތުންގެ މަޖިލީހުގައި މި ސަރުކާރަށް އޮތް ބިޔަ މެޖޯރިޓީ ވަނީ ގެއްލިގެން ގޮސްފަ އެވެ. ރައްޔިތުންގެ މަޖިލީސް ފެށިއިރު، ފަސްދޮޅަހަށް ވުރެ ގިނަ މެމްބަރުން ސަރުކާރުގެ ކޯލިޝަންގައި ތިއްބެވިއިރު، އެ އަދަދު ވަނީ 46 އަށް ތިރިވެފަ އެވެ. ސަރުކާރުގެ ކޯލިޝަން ރޫޅިފައިވާއިރު، ޕާލިމެންޓަރީ ގްރޫޕްގައި ވެސް ބޮޑެތި މައްސަލަތަކާއި ހިތްހަމަ ނުޖެހުން އިންތިހާއަށް އެބަ އޮތެވެ. ބައެއް މެމްބަރުން ވިދާޅުވާ ގޮތުގައި، ގިނަ މެމްބަރުން ތިއްބެވީ ބިރުވެރިކަމެއްގެ ތެރޭގަ އެވެ. ނަމަވެސް، އެ މެމްބަރުން ބިރުފަހަނަ އަޅައި ނުކުތުމުގެ ކޮޅުމަތި އެބަ ފެނެ އެވެ.\nމަޖިލީހުގެ ރައީސް މަސީހުގެ އިތުބާރު ނެތްކަމުގެ މައްސަލައެއް ހުށަހެޅޭނީ ގަވާއިދަށް އެންމެ ފަހުން ގެނައި ބަދަލާއެކު 42 މެމްބަރުންގެ ސޮއި ލިބިގެންނެވެ. އެ އަދަދު ހަމަވެފައިވާ ކަމަށް އިދިކޮޅު މެމްބަރުން ވިދާޅުވެ އެވެ.\nފެންނަން އޮތް ހަގީގަތަކީ މަޖިލީހުގެ ރިޔާސަތުން ވެސް، ސަރުކާރުން ވެސް މަރަށް ތެޅޭ އުސޫލުން ތެޅެމުންދާ ތަނެވެ. ގާނޫނެއް ގަވާއިދެއް އުސޫލެއް ބެލުމެއް ނެތި، މަގާމު ދިފާއުކުރުން ނޫން ކަމެއް ނެތެވެ. ނަމަވެސް ގަދަބާރުން ލިބޭނެ އިތުބާރެއް ނޯންނާނެ އެވެ. އިއްޒަތްތެރި މެމްބަރުން އިއްޒަތްތެރިކަން ދެމި އޮންނަނީ ގާނޫނާއި އުސޫލާއި ހަމައާއި އިންސާފަށް ލޯބިކުރާ މިންވަރަކަށެވެ.\nއެންމެ ފަހުން އަޕްޑޭޓް ކުރީ: 1 ހަފްތާކުރިން | ރިވިއު ކުރީ: އަލީ ޔޫސުފް\nބަޖެޓަށް 12 ބިލިއަންގެ ޑެފިސިޓެއް އަންނާނެ: މިނިސްޓަރ އަމީރު\nވަޒީފާ ގެއްލޭ ފަރާތްތަކަށް އޭޕްރީލް މަހުން ފެށިގެން3މަސް ދުވަހަށް އެލެވެންސްއެއް ދެނީ\nކާފިއު އިއުލާންކޮށްފައިވާ ގަޑިތަކުގައި މަގުމައްޗަށް ނިކުންނަ ފަރާތްތައް ޖޫރިމަނާކުރާނަން: ފުލުހުން\nއިޓަލީގެ ސިއްހީ އެހީތެރިން: ފުރާނަ އަތްމައްޗަށް ލައިގެން ފުރާނަތައް ސަލާމަތްކުރުމުގައި\nމައުލޫމާތާއި މުނިފޫހިފިލުވުމުގެ ޗެނަލްތައް ހިލޭ ބެލޭނެ ޕެކޭޖެއް މީޑިއާނެޓުން ތަޢާރަފުކޮށްފި\nވިސާމް ގޮވާލެއްވީ އިންތިހާބުގައި ވާދަކުރާ ސިވިލް ސާވެންޓުންގެ ސަސްޕެންޝަން އުވާލުމަށް


BREAKING: PPM, Maumoon aa havaalu kuraa mahsala SC in baathil kohfi\nރައީސް މައުމޫނާއި ރައީސް ޔާމީން: ސިވިލް ކޯޓަށް ހުށަހެޅި ދެ މައްސަލާގެ ފޯމް ވަނީ ބާތިލްކޮށްފަ\nކުރީގެ ރައީސް މައުމޫން އަބްދުލްގައްޔޫމްއަށް ޕީޕީއެމްގެ ހިންގުން ހަވާލުކޮށް ދިނުމަށް އެދި އަމިއްލަ ދެ މީހަކު ސިވިލް ކޯޓަށް ހުށަހެޅި ދެ މައްސަލާގެ ދައުވާ ފޯމް ސުޕްރީމް ކޯޓުން ދާދިދެންމެ ބާތިލްކޮށްފި އެވެ.\nއެ މައްސަލަ ސިވިލް ކޯޓަށް ހުށަހެޅީ އާންމު ދެ މެންބަރުން ކަމަށްވާ ލ. ގަން ތުނޑިި، ހަވި އަލީ އަހުމަދާއި ގދ. ތިނަދޫ ބީޗް ރެސްޓް އަހުމަދު ރަޝީދެވެ. އަލީ އަހުމަދު މައްސަލަ ހުށަހެޅީ ރިޔާސީ އިންތިހާބަށްފަހު ޕީޕީއެމްގެ މުސްތަޝާރުގެ މަގާމު ހުސްވެފައިވާތީ އެވެ. އަހުމަދު ރަޝީދު މައްސަލަ ހުށަހެޅީ ޕީޕީއެމްއިން ރިޔާސީ އިންތިހާބަށްފަހު ބޭއްވި ކޮންގްރެސް އިލެކްޝަން ކޮމިޝަނުން އެންޑޯޒްކުރުމަށް ދެކޮޅު ހެދުމުންނެވެ. އެ ހާލަތްތަކުގައި ޕީޕީއެމްގެ ހިންގުމާމެދު ބޮޑެތި ސުވާލުތަކެއް އުފެދޭ ކަމަށް މައްސަލާގައި ވަނީ ފާހަގަކޮށްފަ އެވެ.\nއެ ދެ މައްސަލަ ސިވިލް ކޯޓުގައި ކުރިއަށް ދަނިކޮށް ސުޕްރީމް ކޯޓުން ވަނީ ދެ މައްސަލާގެ ފައިލް ވެސް ނަގާފަ އެވެ. ސުޕްރީމް ކޯޓުން މައްސަލައިގެ ފައިލް ނެގީ، ޕީޕީއެމްއިން އެ ކޯޓަށް ޝަކުވާ ހުށަހަޅާފައިވާތީ އެވެ. ޕީޕީއެމްއިން ބުނަނީ އެއީ ޕީޕީއެމް ހިންގުމާ ގުޅޭ ގޮތުން މީގެކުރިން ސިވިލް ކޯޓުން ހުކުމެއްކޮށް، އެ ހުކުމަށް ހައިކޯޓާއި ސުޕްރީމް ކޯޓުން ތާއިދުކޮށްފައިވާތީ އަލުން އެ މައްސަލަ ބެލުމުގެ އިހްތިސޯސް ސިވިލް ކޯޓަށް ނޯންނާނެ ކަމަށް ބުނެ އެވެ.\nރައީސް މައުމޫންގެ އަތްޕުޅުން ޕީޕީއެމް ނަގައި، ޕާޓީގެ މުސްތަޝާރު ރައީސް އަބްދުﷲ ޔާމީންއާ ޕީޕީއެމް ހަވާލުކުރީ ސިވިލް ކޯޓުގެ ހުކުމަކުންނެވެ. އެ ހުކުމްގައި ވަނީ 24 ގަޑިއިރު ތެރޭގައި މުސްތަޝާރުގެ ބެލުމުގެ ދަށުން ޕާޓީގެ ކައުންސިލް ބައްދަލުވުމެއް ބާއްވައި ޕާޓީ ހިންގާނެ ގޮތާމެދު ގޮތް ނިންމުމަށް އަންގާފަ އެވެ. އެ ކައުންސިލް ބައްދަލުވުމުގައި ނިންމީ ރައީސް މައުމޫން އެ ޕާޓީއިން ވަކިކޮށް ޕާޓީގެ ހިންގުން މުސްތަޝާރާ ހަވާލުކުރުމަށެވެ.\nޕީޕީއެމް ހުށަހެޅި ޝަކުވާއާ ގުޅިގެން ދެ މައްސަލާގެ ފައިލް ނަގައި، މިދިޔަ މަހުގެ 17 ވަނަ ދުވަހު އިޖުރާއީ އަޑުއެހުމެއް ސުޕްރީމް ކޯޓުގައި ބޭއްވި އެވެ. އެއީ އެ މައްސަލައަކީ ސިވިލް ކޯޓުގައި ކުރިއަށް ގެންދެވިދާނެ މައްސަލައެއްތޯ ބެލުމަށެވެ. އެ މައްސަލައަށް ރައީސް މައުމޫން ތަދުއްހުލްވި އެވެ. ރައީސް މައުމޫންގެ ފަރާތުން ވަނީ ސިވިލް ކޯޓަށް ހުށަހަޅާފައިވާ ދެ މައްސަލައަކީ ކުރިން ސިވިލް ކޯޓުން ބަލައި ހުކުމްކުރި މައްސަލައާ މުޅިން ތަފާތު މައްސަލައެއްކަން ފާހަގަކުރައްވާފަ އެވެ. އަދި އެ މައްސަލަ ސުޕްރީމް ކޯޓުގައި މައުޟޫއީ ގޮތެއްގައި ކުރިއަށް ގެންގޮސްދިނުމަށް އެދިފައިވެ އެވެ.\nނަމަވެސް މިއަދު ސުޕްރީމް ކޯޓުން ހުކުމް އިއްވީ އެގޮތަކަށް ނޫނެވެ. ފަސް ފަނޑިޔާރުންގެ ބެންޗުން ބަލައި ނިންމި އެ މައްސަލާގެ ހުކުމްގައި ބުނީ، ސިވިލް ކޯޓަށް އަމިއްލަ ދެ ފަރާތަކުން ހުށަހަޅާފައިވާ މައްސަލައަކީ ވެސް ޕީޕީއެމްގެ ހިންގުމާ ގުޅޭ ގޮތުން ހުށަހަޅާފައިވާ ދެ މައްސަލަކަން އެނގޭ ކަމަށާއި ދެ މައްސަލާގެ ދައުވާގެ އިބާރާތް ތަފާތު ނަމަވެސް އެދިފައިވަނީ ޕާޓީގެ ހިންގުން ރައީސް މައުމޫންއާ ހަވާލުކުރުމަށްކަން އެނގޭ ކަމަށެވެ.\nރައީސް މައުމޫނަށް ޕީޕީއެމް ނުހިންގިގެން ހައްލެއް ހޯދުމަށް ސިވިލް ކޯޓުން 2016 ވަނަ އަހަރު ކުރި ހުކުމަކީ ވެސް ޕާޓީގެ ހިންގުމާ ގުޅޭ ގޮތުން ކޮށްފައިވާ ހުކުމެއް ކަމަށާއި އެ ހުކުމަށް ހައިކޯޓުން ތާއިދުކޮށް ހުކުމްކުރިއިރު ސުޕްރީމް ކޯޓުން ވެސް ވަނީ އެ ނިންމުން ރަނގަޅު ކަމަށް ނިންމާފަކަން މިއަދު ހުކުމްގައި ފާހަގަކުރި އެވެ. އޭގެއިތުރުން ސިވިލް ކޯޓަށް ފަހުން ހުށަހެޅި ދެ މައްސަލަ މައިގަނޑު ގޮތެއްގައި ބިނާކޮށްފައިވަނީ ޕީޕީއެމްއިން ހާއްސަ ގޮތުން ބޭއްވި ކޮންގްރެސް ސައްހަ ނޫން ކަމުގެ މައްޗަށްވާއިރު އެ ކޮންގްރެސްއަކީ ސައްހަ ކޮންގްރެސްއެއްކަން ހައިކޯޓާއި ސުޕްރީމް ކޯޓުން ކަނޑައަޅާފައިވާކަން ވެސް ހުކުމްގައި ފާހަގަކުރި އެވެ.\nއެހެންކަމުން ޕީޕީއެމްގެ ހިންގުން ހުސްކަމަށް އަންނާނެ ކަމަށް އޮތް ކަންބޮޑުވުމަކީ އިތުރު ފަރުވާއެއް ބޭނުން ނުވާ ކަމެއް ކަމާއި ޕީޕީއެމްގެ ހިންގުން ވަނީ ކޮންގްރެސްއިން އިންތިހާބުކޮށްފައިވާ ޕާޓީގެ ރައީސް އަބްދުﷲ ޔާމީންގެ އަތްޕުޅުގައިކަން ވެސް ފާހަގަކޮށްފައިވެ އެވެ. އަދި، ރައީސް މައުމޫނަކީ ޕީޕީއެމްއިން ވަކިކޮށްފައިވާ މެންބަރެއްކަން އެނގޭ ކަމާއި ގަވައިދުން ޕީޕީއެމްއަށް އަލުން ގުޅިފައިވާކަން އެނގެން ނެތްކަން ވެސް ހުކުމްގައި ފާހަގަކުރި އެވެ.\nހުކުމްގައި އިތުރަށް ބުނީ، ސިވިލް ކޯޓަށް ހުށަހެޅި ދެ މައްސަލާގައި ގޮތް ނިންމަން ޖެހޭނީ މަތީ ކޯޓުތަކުން މީގެކުރިން ހުކުމް އިއްވާފައިވާ ކަންކަމަށް އަސަރު ފޯރާ ގޮތަށް ކަމަށާއި އެއީ ގާނޫނު އަސާސީއާ ހިލާފު ކަމެއް ކަމަށެވެ. މަތީ ކޯޓުގެ ގަޟާއީ ނިންމުމަކަށް އަސަރު ފޯރާ ގޮތަށް ދަށު ކޯޓަށް މައްސަލައެއް ކުރިއަށް ނުގެންދެވޭނެކަން މިއަދުގެ ހުކުމްގައި ބުންޏެވެ. އެހެންވެ ސުޕްރީމް ކޯޓުން ނިންމީ ދެ މައްސަލާގެ ފައިލް ވެސް ބާތިލްކޮށް، އެ ދެ މައްސަލައާ ގުޅޭ ގޮތުން އެއްވެސް އިޖުރާއަތެއް ފުރިހަމަ ނުކުރުމަށް ސިވިލް ކޯޓަށް އެންގުމަށެވެ.\nސުޕްރީމް ކޯޓުން މިގޮތަށް މިއަދު ހުކުމްކުރިއިރު ޕީޕީއެމް ލިބިވަޑައިގަންނަވާނެ ކަމުގެ އުއްމީދު ގެއްލި، ރައީސް މައުމޫން ވަނީ އާ ސިޔާސީ ޕާޓީއެއް އުފެއްދެވުމަށް ނިންމަވާފަ އެވެ. އެގޮތަށް އެމަނިކުފާނު ނިންމެވީ ރައީސް ޔާމީން، ޕާޓީގެ ރައީސް ކަމަށް އިންތިހާބުކުރި ކޮންގްރެސް ސައްހަ ކަމަށް ސުޕްރީމް ކޯޓުން ހުކުމް ކުރުމުންނެވެ. ރައީސް މައުމޫން، އާ ޕާޓީއެއް އުފައްދަވާއިރު ޕީޕީއެމްގެ ރައީސްގެ ގޮތުގައި ދެމިހުންނެވުމަށް ރައީސް ޔާމީން ވަނީ ނިންމަވާފަ އެވެ.\nރައީސް އަބްދުﷲ ޔާމީން ޕީޕީއެމް ރައީސް މައުމޫން އަބްދުލްގައްޔޫމް + ޕީޕީއެމްގެ ކޯޅުންތައް ސުޕްރީމް ކޯޓް ސިވިލް ކޯޓް


Moodhukosheegai bodukohfaivaa faana gathumuge furusathu – Iru\nމޫދުކޮށީގައި ބޮޑުކޮށްފައިވާ ފާނަ ގަތުމުގެ ފުރުސަތު\nމޫދުކޮށީގައި ބޮޑުކޮށްފައިވާ ފާނަ ނީލަމުގައި ގަތުމުގެ ފުރުސަތު މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ އިން ހުޅުވާލައިފިއެވެ.\nމޫދުކޮށީގައި ފާނަ ބޮޑުކުރުމުގެ މަޝްރޫޢަކީ ވޯލްޑް ބޭންކުގެ ހިލޭ އެހީގައި މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރގެ ފަރާތުން ހިންގި ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓެކެވެ.\nމި މަޝްރޫގެ ދަށުން އދ. މަހިބަދޫ، އޮމަދޫ، ދިގުރަށް އަދި ދަނގެއްޗަށް އަމާޒުކޮށްގެން، މޫދުކޮށީގައި ފާނަ ބޮޑުކުރުމުގެ މަސައްކަތްތައް އެ މިނިސްޓްރީން ވަނީ މިއަހަރުގެ ޖަނަވަރީ މަހުން ފެށިގެން ފަށާފައެވެ. މި4ރަށުގެ 19 ގޭބީސީއަކަށް މަޝްރޫޢުގެ ޚަރަދުގައި ކުދި ފާނައާއި، ކޮށްޓާއި، މަސްކާނާ ދަނީ ހަވާލުކުރަމުންނެވެ. މިހާތަނަށް ފާނަ ދޫކޮށްފައި ވަނީ މަހިބަދޫއާއި އޮމަދޫން ހޮވާލެވުނު ޖުމްލަ 11 ފަރާތަކަށެވެ.\nނީލަމުގައި ވިއްކާލަން ފިޝަރީޒް މިނިސްޓްރީން އިޢުލާންކޮށްފައިވަނީ އދ. މަހިބަދޫގެ7ފަރާތަކުން ބޮޑުކޮށްފައިވާ ފާނަތައްކަމަށް ފިޝަރީޒް މިނިސްޓްރީން ވިދާޅުވެއެވެ. މޫދުކޮށީގައި ބޮޑުކޮށްފައިވާ ފާނަ ގަތުމުގެ ފުރުސަތު އެ މިނިސްޓްރީން ހުޅުވާލި މިއީ ފުރަތަމަ ފަހަރެވެ.\nއދ. މަހިބަދޫން މިމަސައްކަތަށް ހޮވާލެވުނު7ގޭބީސީގެ ތެރެއިން ކޮންމެ ގޭބީސީއަކަށް 1000 ކުދި ފާނައާއި، ފާނަ ކޮށްޓާއި، މަސްކާނާގެ އިތުރުން ފާނަ ބޮޑުކުރުމަށް ބޭނުންވާ ތަމްރީނު އެ މިނިސްޓްރީން ވަނީ ދީފައެވެ. މިހާތަނަށް ބަހިބަދޫން 3353 ފާނަ މާކެޓް ސައިޒަށް ބޮޑުކުރެވިފައިވާކަމަށް ފިޝަރީޒް މިނިސްޓްރީން ވިދާޅުވެއެވެ. އެއީ ބަރުދަނުގައި 400 ގްރާމަށްވުރެ ބޮޑެވެ.\nނީލަމުގައި ފާނަ ވިއްކާލުމަށް ފިޝަރީޒް މިނިސްޓްރީން ނިންމާފައިވަނީ، މިއީ ދިވެހިރާއްޖޭގައި މެރިކަލްޗަރ ޞިނާޢަތެއް ގާއިމުކުރުމަށް ކުރެވޭ މުހިންމު މަސައްކަތަކަށް ވުމާއިއެކު، މިސިނާއަތުގައި ބައިވެރިވުމުގެ ފުރުސަތު ވިހާވެސް ގިނަ ބަޔަކަށް ފަހިކޮށްދިނުމަށްޓަކައެވެ.


ދަރިން ލިބުން ލަސްވާމީހުންނަށް ފަރުވާ ކުރުން | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން ދަރިން ލިބުން ލަސްވާމީހުންނަށް ފަރުވާ ކުރުން\n* ދަރިން ލިބުން ލަސްވާ މީހުންނަށް ކުރެވިދާނެ ފަރުވާތަކަކީ ކޮބާ؟\n* ފަރުވާ ކުރުމަށް ފަހު ދަރިން ލިބުމުގެ ފުރުޞަތު އޮތީ ކިހާ ވަރަކަށް؟\nދަރިން ލިބުން ލަސްވާ މީހުންނަށް ކުރެވިދާނެ ފަރުވާތަކަކީ ކޮބާ؟\nދަރިން ލިބުން ލަސްވާ މީހުންނަސް ކުރެވޭ ވަރަށް ގިނަ ފަރުވާ ހުރެއެވެ. ޑޮކުޓަރަށް ދެއްކެވުމުން ފަރުވާ ކުރަންވީ ގޮތުގެ އިރުޝާދު ޑޮކުޓަރު ދެއްވާނެއެވެ. މިގޮތުން ދެވޭ ފަރުވާގެ ތެރޭގައި ބޭސް ބޭނުން ކުރުމާއި އޮޕަރޭޝަން ކުރުމާއި އަދި ލެބޯޓްރީ ފަރުވާތައްވެސް ހިމެނެއެވެ. ގިނަ މީހުން ފުރަތަމަވެސް ބޭނުންވަނީ އެންމެ އަގުބޮޑު އަންމެ މަތީ ފަންތީގެ ފަރުވާއަކުން ފަރުވާ ކުރާށެވެ. ނަމަވެސް މިއީ ކޮންމެހެން ބޭނުން ކަމެއް ނޫނެވެ. ރަނގަޅު ގޮތަކީ ފުރަތަމަ އެންމެ އާދައިގެ ފަރުވާއަކުން ފެށުމެވެ. ގުޅަބޭސް ބޭނުން ކުރުމެވެ. މިގޮތަށް ފަރުވާކޮށްގެން %85 - %90 އާއި ދެމެދުގެ ދެމަފިރިންނަށް ދަރިން ލިބެެވެ. ތިރީގައި އެވަނީ ކުރެވިދާނެ ބައެއް ފަރުވާއެވެ.\n1- ދަރިން ލިބުމަށް އެހީތެރިވެދޭ ބޭސް ބޭނުން ކުރުން.\nދެމަފިރިންގެ ތެރެއިން މީހަކު ނުވަތަ ދެމީހުންގެ ނަމަވެސް ހަސިގަނޑުގައި އުފައްދާ ހޯމޯން ތަކުގެ ހަމަހަމަކަން ގެއްލިފައިވާނަމަ ބޭސް ބޭނުން ކުރެވިދާނެއެވެ. އަދި ބަލިވެ އިނުން ލަސްވާ ސަބަބުތައް ނޭގޭ ހާލަތުގައިވެސް ބޭސް ބޭނުން ކުރެވިދާނެއެވެ. މިފަދަ ހާލަތް ތަކުގައި މިއީ ވަރަށް ކާމިޔާބު ފަރުވާއެކެވެ. ހަމައެފަދައިން ރަހިމަށް ދަރިފަނި އަޅައިގެން ކުރާ ފަރުވާއާއި އެކުވެސް ބޭސް ބޭނުން ކުރެވިދާނެއެވެ.\n2- ރަހިމަށް ދަރިފަނި އެޅުން (Artificial Insemination).\nމިއީ ފިރިމީހާގެ ދަރިފަނި އުފައްދާ މިންވަރު މަދުނަމަ ނުވަތަ ފެންވަރު ދަށްނަމަ ދެވޭފަރުވާއެކެވެ. މިގޮތަށް ހެދުމުން އޯވަރީގައި އުފައްދާ ބިހާ ހަމައަށް ދަރިފަންޏަށް ދިއުމަށް ފަސޭހަވާނެއެވެ. އަދި ބަލިވެ އިނުމުގެ ފުރުޞަތު ވަރަށް ބޮޑަށް އިތުރުވެގެންދާނެއެވެ.\n3- އޮޕަރޭޝަން ކުރުން.\nބައެއް ހާލަތްތަކުގައި ބަލިވެ އިނުމަށްޓަކައި އޮޕަރޭޝަން ކުރަން ޖެހުމަކީ އެކަށީގެންވާ ކަމެކެވެ. އެއީ ފެލޯޕިއަން ޓިއުބު ބެދުން، ރަހިމުގައި ހުންނަ ވައްތަރުގެ ހަތާ ރަހިމު ނޫން ތަނެއްގައި ހުރުން(Endometriosisfibroids)، ފައިބުރޮއިޑު (Fibroids) ނުވަތަ އޯވަރީގައި ފެންބޮޅު (Ovarian cysts) އުފެދުން ފަދަ ހާލަތް ތަކުގައެވެ. މިފަދަ ހާލަތް ތަކުގައި ކުރާ ކުރާ އޮޕަރޭޝަން ކުރަނީ އާއްމުގޮތެއވގައި ބަނޑުގައި ކުޑަ ލޯވަޅެއް (Laparoscope) ތޮރުފައިގެންނެވެ. ނަމަވެސް ބައެއް ފަހަރު މިއަށްވުރެ ބޮޑެތި އޮޕަރޭޝަން ކުރުމަކީވެސް އެކަށީގެންވާ ކަމެކެވެ.\n4- ޒަމާނީ ޓެކްނޮލޮޖީ ބޭނުންކޮށްގެން ބަލިވެއިނުން.\nފިރިމީހާގެ ދަރިފަނި އުފެދޭވަރު މަދުނަމަ ނުވަތަ އަނބިމީހާގެ ބިސް އުފެދުމުގައި މައްސަލަ ހުންނަ ނަމަ އަދި މިނޫނަސް ފެލޯޕިއަން ޓިއުބު ބެދުން ކަހަލަ ހާލަތް ތަކުގައި ވިފަދަ ވަސީލަތެއް ބޭނުން ކުރއން ޖެހުމަކީވެސް އެކަށީގެންވާ ކަމެކެވެ. މިގޮތުން ބޭނުން ކުރާ ވަސީލަތް ތަކުގެ ތެރޭގައި ICSI , ZIFT, GIFT އަދި IVF ހިމެނެއެވެ. މިފަދަ ވަސީލަތްތައް ބޭނުން ކުރަނީ އިސްވެދިޔަ ފަރުވާތަކުން ނަތީޖައެއް ނުލިބުނު ނަމައެވެ.


Sheehan ge chocolate idea salhi !\nޝީހާންގެ ޗޮކުލެޓު އައިޑިއާ ސަޅި!\nޒުވާން ވިޔަފާރިވެރިޔާ ހުސެއިން ޝީހާން ޝަމީމް: ވިޔަފާރި މަސައްކަތް ތަރައްގީ ކުރި\nރާއްޖެއިން ބޭރަށް ދާ ކޮންމެ ފަހަރަކު ވާވަރަށް ޝޮޕިން ކުރަން ހެއްޔެވެ؟ ދެވަނަ ދަތުރަަކު ދެވެން ދެން ފުދޭ ވަރަށް އަންނައުނާއި ބޫޓާއި ދަބަސް ހޯދަން ހެއްޔެވެ؟ އެ ގޮތަށް ޝޮޕިން ކުރުމަކީ ވަރަށް ގިނަ ބަޔަކުގެ އާދައެކެވެ. މާލޭގައި އަންނައުނު ވިއްކާ ފިހާރަތަކުގެ އަގުތައް ފަލަ ކަމުގެ ޝަކުވާ އާއި ބޭނުންވާ ފަހުގެ ފެޝަނާއި ސައިޒު ނުލިބުމުގެ ޝަކުވާއާއި ފޫހިކަން ބޮޑުކަމަކަށް ވެފައިވާ އޮވެ އެވެ. އެހެންވެ ބޭރުން ދެވޭ ފަހަރެއްގައި ވިއްޔާ ވާވަރަށް ޝޮޕިން ކުރަން ޖެހެނީ އެވެ.\nއިންޑިއާއަށާއި ލަންކާއަށް ބޭހަށް ވިޔަސް ދެވިއްޖެއްޔާ ޝޮޕިންއަކީ ދިވެހިންނަށް ދަތުރުގެ ވަރަށް ބޮޑު ބަޔެކެވެ. ބައެއް މީހުން ބުނާ ގޮތުގައި އެއީ ބައެއް ބަލި ބަލިބައްޔަށް ބޭހަކަށް ވެއެވެ. ފަހުގެ ޓްރެންޑާއި ޒަމާނީ ފެޝަނަށް ހެދުން އެޅުމަކީ އެންމެންހެން ލޯބިކުރާ ކަމެކެވެ. އެކަމަކު އެކަމަށް އޮތް އެންމެ ބޮޑު އެއް ހުރަހަކީ ފައިސާ އެވެ. ފަހުގެ ފެޝަން ހުރިހާ އުމުރަކަށް އަހަރުމެންގެ އަތްފޯރާ ހިސާބަށް ގެނެސްދިން އެކަކީ ހުސެއިން ޝީހާން ޝަމީމެވެ.\nޝީހާނަކީ މ. ކޮޅުފުށީ މީހަކަސް ދިރިއުޅުން މާލޭގައި އޮންނަ މީހެކެވެ. އޭނާގެ ކުޑައިރުއްސުރެ ދެކޭ އެއް ހުވަފެން އޮވެއެވެ. ވިޔަފާރިއެއް ފަށައި އަމިއްލަ ފައިމައްޗަށް ތެދުވުމުގެ ބޭނުމުގައެވެ. އަދި އަމިއްލަ ވިޔަފާރިއަކުން ކުރި ހޯދާށެވެ. އެކަން އޭނާ ކޮށްފި އެވެ.\nރާއްޖޭން ބޭރަށް ކުރި ދަތުރުއަކުން އޭނާއަށް ލިބުނު ހިޔާލަކާއެކު ޝީހާން އޭނާގެ "ޗޮކްލެޓް" ފިހާރަތައް މާލޭގައި ހުޅުވާ ވިޔަފާރި ފަށައިގަތެވެ. ޗޮކްލެޓޭ ބުންޏަސް ވިއްކަނީ އަނގަޔަށް ވިރޭ މީރު ޗޮކްލެޓެއް ނޫނެވެ. މި ޗޮކްލެޓަކީ އަންނައުނެވެ. ފަސޭހައިން ކުރެވޭނެ އަދި އަބަދުވެސް ޑިމާންޑް އޮންނާނެ އެއްޗަކީ ފަހުގެ ފެޝަންކަން އޭނާއަށް އެނގުނީ އެވެ. އަންހެން ފިރިހެން އަދި ކުޑަކުދިންނަށް ހާއްސަ ފަހުގެ ފެޝަންތަކެވެ. އޭނާގެ އައިޑިއާ އަކީ ޗޮކްލެޓެއް ކާލާހާ އުފާވެރިކަން ކަސްޓަމަރަށް ގެނެސްދޭން ޖީބަށް ލުއިކޮށް ދިނުމެވެ. ރީތިވުމާއި. ސްޓައިލް ވުމާއި އަގު ހެޔޮ ވުމަކީ އޭނާގެ "ޗޮކްލެޓް" ގެ ކޮންސެޕްޓެވެ.\nދެހާސް ފަނަރައިގައި އޭނާ ފަށައިގަތް މި ވިޔަފާރީގައި މިހާރު ހަތް ފިހާރަ މާލޭގެ އެކި ތަންތަނުގައި އެބަހުއްޓެވެ. މީގެ އިތުރުން ރަށްރަށުގެ ފިހާރަތަކަށް ހޯލްސޭލްކޮށް އަންނައުނާއި ފައިވާނާއި ދަބަސް ފަދަ ތަކެތި ބޯޓަށް އަރުވައި ދެއެވެ.\n"2015 ގައި ފުރަތަމަ އަލަށް ފިހަރާއެއް ހުޅުވުމަށް މަސައްކަތް ފެށީ. މިއީ ކުޑަ އިންވެސްޓްމެންޓަކުން ފެށޭނެ ކަމަކަށްވާތީ. މާލޭގައި އެންމެ ބޮޑު އެއްކަމަކީ ވަކި ފޮއްޗަކުން ފަހުގެ ގޮތަށް ކިރިޔާވެސް ފެޝަން ހިނގަންޏާ އަގަށް ވަރަށް ބޮޑަށް މާޖިންއެއް ލާފައި ވިއްކަނީ. 'ޗޮކްލެޓް' ގެ ފިލޯސޮފީއަކަށް ވީ ކިތަންމެ ރީއްޗަސް ލިބޭ އަގަށް ކަނޑައަޅާފައިވާ މާޖިން ލާފައި ވިއްކުން" އޭނާ ބުންޏެވެ.\nއޭނާ ބުނި ގޮތުގައި ޗޮކްލެޓެއް ނުވިއްކާއިރު އޭނާގެ ފިހަރާއަށް "ޗޮކްލެޓް" ކިޔަން ނިންމީ އަންނައުނާއި ނުގުޅޭ އަދި ޖެނެރިކް ނަމެއް ކިޔާށެވެ. އަދި ގިނަބަޔަކަށް ކަމުދާ އެއްޗެއްގެ ނަން ކިޔައި ދިވެހިންނަށް ލާ ހިތްވާ ލައިގެން އުޅެން ފަސޭހަ އަންނައުނެއް ހެޔޮއަގެއްގައި ރާއްޖެ ގެނެސް ވިއްކާށެވެ.\n"ޗޮކްލެޓެއް ކާލާ ކަހަލަ ހިތްހަމަޖެހުމެއް ގެނެސްދޭން ބޭނުންވީ! ޖެނެރެކް ނަމެއް ގާމެންޓާއި ނުގުޅޭ ނަމެއް ކިޔަން ބޭނުންވީ... ޗޮކުލެޓުގެ އެންމެ ހިނގަނީ ކުޑަކުދިންގެ ސެކްޝަންހެން ހީވަނީ. ނަމަވެސް ބޮޑެތި މީހުންގެ ސިލެކްޝަން ވެސް ހިނގާ. ހުރިހާ އެއްޗެއް ގެންނަން މުޅިއަކު ފަސް ގައުމަކުން. ހެދުމާއި، ޓޮޕާއި ޖިންސާއި ޓީޝާޓް، ބޯޑް ޝޯޓްސް އަދި ބެލްޓް މިހެން ގޮސް މުޅި ވޯޑްރޯބެއް އެއްކޮށްހެން ލިބޭ ގޮތަށް ސިލެކްޝަން ގެންނަނީ"\nކުޑަދުވަސް ކޮޅެއްގައި މިހާ ހިސާބަށް އައުމަށް ޝީހާން ވަރަށް ބުރަ މަސައްކަތް ކުރި އެވެ: "ފަށަން ފަސޭހައަސް ވަރަށް ބޮޑު މަސައްކަތެއް ފިހާރަތަށް މެނޭޖްކޮށް ބެލެހެއްޓުމަކީ. އާއިލާގެ އެހީތެރިކަން އަދި ސަޕޯޓް ވަރަށް ބޮޑު. މިހާރު 25 މުވައްޒަފުން ވެސް ގެންގުޅެން،"\nވިޔަފާރީގައި އަބަދުވެސް ބުނާ އެއްޗެއް އޮވެއެވެ. އެއީ ލޮކޭޝަނެވެ. އެކަމަކު ލޮކޭޝަނަކީ އެކަނި ކާމިޔާބު ކަމަށްކަށް ނުދެކޭ ކަމުގައި ޝީހާން ދެކެ އެވެ.\n"އެންމެ މުހިއްމީ ވެލިއު ފޯ މަނީ. ވޯތް ޝޮޕިން އެއް ކޮށްލެވުން. ޗޮކުލެޓުން މި އަންނަނީ އެ ތަފާތު ގެންނަމުން. ޗޮކްލެޓްގެ ފިހާރަތައް މާލޭގައި ހުރިހާ ސަރަހައްދެއްގައިހެން ހުންނާނެ. ބޮޑަށް ފޯކަސް ކުރީ ސެންޓްރަލް އޭރިއާގައި ބަހައްޓަން ގިނަ މީހުންނަށް ފަސޭހައިން އެކްސަސް ވެވޭ ގޮތަށް. އެކަމު މިހާރު ޗޮކްލެޓުުގެ އެންމެ ބޮޑު ފިހާރަ މިފަހުން މިހުޅުވީ މާލޭގެ ކަޅުހުރާމަގުގައި،"\nޝީހާން ބުނި ގޮތުގައި ގާމެންޓް އިންޑަސްޓްރީއަކީ ވާދަވެރި އިންޑަސްޓްރީއެކެވެ. އޭނާ ކުރިރިން އޮންލައިންކޮށް ވިޔަފާރިއެއް ނުކުރެ އެވެ. އެކަމު ލޮކްޑައުންގައި މީހުންގެ ރިކުއެސްޓްތަކަށް ހާއްސަކޮށް ރަށްރަށަށް ފޮނުވަން ފޭސްބުކް މެދުވެރިކޮށް ކޮންމެވެސް ވަރަކަށް މި ހިދުމަތްވެސް ދެ އެވެ. އޭނާގެ ވިސްނުމަކީ އަދިވެސް މި މާކެޓްގައި ކުރިއަށް ދިއުމެވެ.\n"އަދިވެސް މާކެޓްގައި ކުރިއަށް ދާން ފުރުސަތު އެބައޮތް. ގާމެންޓް އިންޑަސްޓްރީގައި އަންޓަޗްޑް އޭރިއާސް އެބަހުރި. މިސާލަކަށް އަދި އޮތީ ފޮތިވެސް. ކޮންމެވެސް ވަރަކަށް ފިހާރަތަކުގައި ފޮތި ހުރޭ."\nޝީހާންގެ ވިސްނުމަކީ އޭނާ ކުޑައިރު ދެކުނު މި ހުވަފެން ކާމިޔާބު ކުރުމެވެ. އަމިއްލަ ވިޔަފާރި ފުޅާކުރުުމެވެ. ކޮމްޕެޓިޝަން އަކަށް ބަލަނީ އެ ހުވަފެން ކަމުގައި ކަމުގައި އޭނާ ބުންޏެވެ. އަސްލުވެސް މި ޗޮކްލެޓް ތަފާތެވެ.


Dhiraagu aa gulhey enme muhimmu handhaaneh hihssaa kohllaigen inaamu! - One Online\nދިރާގުގެ މުވައްޒަފުންތަކެއް -- ފޮޓޯ: ދިރާގު\nދިރާގާ ގުޅޭ އެންމެ މުހިންމު ހަނދާނެއް ހިއްސާކޮށްލައިގެން އިނާމު!\nމުވާސަލާތީ ކުންފުނި ދިރާގުގެ 31 ވަނަ އަހަރީ ދުވަސް ފާހަގަ ކުރުމުގެ ގޮތުން މީސްމީޑިއާގައި މުބާރާތެއް ފަށައިފިއެވެ.\nދިރާގުގެ ކަސްޓަމަރުންނަށް ހާއްސަކޮށްގެން ފެށި މި ކޮންޓެސްޓްގައި ބައިވެެރިވާ ފަރާތްތަކުން ފޭސްބުކް، ޓްވިޓަރ އަދި އިންސްޓެގްރާމްގައި ދިރާގުން ޝެއާ ކޮށްފައިވާ ކޮންޓެސްޓާ ގުޅޭ ޕޯސްޓަށް ކޮމެންޓު ކުރަންޖެހެއެވެ. ޕޯސްޓަށް ކޮމެންޓް ކުރާ ފަރާތްތަކުން، ހޭޝްޓެގް31ވިތުދިރާގު އިނގެރޭސީން ޖެހުމަށްފަހު، ދިރާގާއެކު އެމީހަކަށް ކުރެވުނު އެންމެ ރަނގަޅު ނުވަތަ ހާއްސަ ތަޖުރިބާ ހިއްސާ ކުރަންޖެހެއެވެ.\nދިރާގުގެ އަހަރީ ދުވަސްކަމުގައިވާ އޮކްޓޯބަރު އެއްވަނަ ދުވަހުން ފެށިގެން މިމަހުގެ ތިންވަނަ ދުވަސް (މާދަމާގެ) ނިޔަލަށް ކުރިއަށް ގެންދާ މި ކޮންޓެސްޓުގައި ބައިވެރިވާ ފަރާތްތަކުން ކުރާ ކޮމެންޓަކީ، މުބާރާތުގެ ތީމް "ބެސްޓް މޮމެންޓް ވިތު ދިރާގު" އާ ގުޅޭ ކޮމެންޓަކަށް ވާންޖެހޭ ކަމަށް އެކުންފުނިން ބުނެއެވެ.\nމި މުބާރާތުގެ ވަނަ ހޮވަނީ ތީމާ ގުޅޭ ކޮމެންޓު ކުރި މީހުންގެ މެދުގައި ނަގާ ގުރަކުންނެވެ. ގުރު ނެގުން އޮންނާނީ މިމަހުގެ ހަވަނަ ދުވަހުއެވެ. އަދި ގުރުނަގައިގެން ނަސީބުވެރިއަކަށް ހޮވޭ ފަރާތަކަށް އެލްޖީ ސިކްސްޓީ ފައިވް ފޯކޭގެ ސްމާޓް ޓީވީ އަކާއި ބޯސް ސައުންޑް ބާއެއް ލިބޭނެ ކަމަށް ދިރާގުން ބުނެއެވެ.\nއެކުންފުނިން ބުނީ އަހަރީ ދުވަހާ ގުޅިގެން ފެށި މުބާރާތުގައި އެކުންފުނީގެ މުވައްޒަފުންނާއި، އެމީހުންގެ އާއިލާގެ މެމްބަރުންނަށް ބައިވެރި ނުވެވޭނެ ކަމަށެވެ.\nރާއްޖޭގެ އެންމެ ފުރަތަަމަ މުވާސަލާތު ކުންފުނި ދިރާގު ރަޖިސްޓްރީ ކޮށްފައިވަނީ 1988 ވަނަ އަހަރުގެ މެއިމަހުގެ 16 ވަނަ ދުވަހުއެވެ. އެހެންނަމަވެސް، ހިދުމަތް ދޭން ފެށީ އެއަހަރުގެ އޮކްޓޯބަރުމަހުގެ އެއްވަނަ ދުވަހުއެވެ.\nގުޅޭ ޓެގު ދިރާގު ޓެކްނޮލޮޖީ